text:
Share List
Related posts:
- ውልቀመላኺ ኢሳይያስ ኣፈወርቂ ምስ ፕረዚደንት ግብጺ ኣል ሲሲ ንምርኻብ ሎሚ 9 ጥሪ ካይሮ ኣትዩ።
- ብምኽንያት ሓድሽ ዓመት፡ ኢሳይያስ ኣፈወርቂ ኣብ ኢማራት ይዕንድር፡ ኣብርሃም ኢሳይያስ ኣፈወርቂ ኣብ `ዱባይ ሞል` ይሽምት፡ ኤረቲቪ ብስም ኢሳይያስ ልቢወለድ መልእኽቲ ዮሃና ትፍኑ ፡ ሃ/ማርያም ደሳለኝ እሱራት ይፈትሕ፡ ቤትማእሰርቲ ይዓጹ።
- VOICE OF ASSENNA: ፕረዚደንት የመን ነበር ዓሊ ዓብደላ ሳልሕ ብ ዕጡቓት ሓይልታት የመን ኣልሑቲ ሎሚ ተቐቲሉ።
- VOICE OF ASSENNA: ን 37 ዓመታት ፕረዚደንት ዚምባብወ ኮይኑ ዝገዝአ ሮበርት ሙጋበ ካብ ስልጣን ወሪዱ።
- VOICE OF ASSENNA: ፕረዚደንት ዚምባብወ ሮበርት ሙጋበ ብሰልፊ Zanu-PF ተባሪሩ
- ንምልካዊ ስርዓት ኢሳይያስ ዝተቓወሙ ላዕለዎት ሰበስልጣን ናይ ተኣሰሩሉ ጽኑዕ ቤትማእሰርቲ ዒራዒሮ ቀንዲ ሓላፊ ኮይኑ ንነዊሕ ዓመታት ንምልካዊ ስርዓት ኢሳይያስ ዘገልገለ ለተናል ኮለኔል ኢሳቕ ኣርኣያ (ወዲ ሓኪም) ብሕማም ዓሪፉ።
- VOICE OF ASSENNA: ግብረ መልሲ ውልቀመላኺ ስርዓት ህግደፍን መጋበርያታቱን ንተባዕ ውገዛ ማሕበር ደብረ ቢዘን
- ሰብ እንተዘንግዐ ታሪኽ ክርስዖም ዘይክእል ሃገራውያን ጀጋኑ – (ብ ኣጋጣሚ ዝኽሪ 18 መስከረም 2001)
- ዳይረክተር ጀነራል ተለኮሙኒኬሽን ዝነበረ ተጋዳላይ ሰለሙን ሃብቶም ኣብ ቤትማእሰርቲ ምልካዊ ስርዓት ኢሳይያስ ተሰዊኡ።
- Voice of Assenna: News -ማእሰርቲ ኣካያዲት ስራሕ ፋና ተ/ማርያም ብ ውልቀመላኺ ኢሳያስ
- መራኸቢ ብዙሃን ስርዓት ህግደፍ፣ ብዛዕባ ኩነታት ኢሳይያስ ካብ ምዝራብ ኣጽቂጡ ድሕሪ ምቕናይ፣ ብ 9 ጥቅምቲ ናብ ኢማራት ከምዝገሸ ሎሚ ኣብ ራብዓይ መዓልቱ ኣብ ዝዘርግሖ ዜና ውልቀመላኺ ኢሳይያስ ኣፈወርቂ ምስ ልኡል ኣብዙዛቢ ከምዝትራኸበ ምግላጹ፣ መቐጸልታ ናይቲ ኩነታት ጥዕንኡ ንምሽፋን ዝጀመሮ ተዋስኦ ምዃኑ ምንጭታት ሓቢሮም።
- ብጽኑዕ ሓሚሙ ዘሎ ውልቀመላኺ ኢሳይያስ ኣፈወርቂ መጥባሕቲ ብምግባሩ ትማሊ ሰንበት ኣብ ተኻየደ ስነስርዓት ቀብሪ ናይቲ ሎሚ ቕነ ዝዓረፈ ኣምባሳደር ግርማ ኣስመሮም ክሳተፍ ከምዘይከኣለ ምንጭታት ሓቢሮም።


c: text/html

text:
መንዩ ሰብ መንዩ እንስሳ ርእይቶይ ኣብ ጽሑፍ ግርማይ የማነ
ኣሕፈሮም ብእምነት
መንዩ ሰብ መንዩ እንስሳ ብዝብል ኣርእስቲ ግርማይ የማነ ዝተባህለ ሰብ ንዝጽሓፎ ጽሑፍ መስከረም ከም ሓደ ዓቢ ቍምነገር ዘለዎ ኣርእስቲ ገሩ ኣብ ወብሳይቱ ለጢፉዎ ርእየ ኣዝዩ ገሪሙኒ። መንዩ ሰብ መንዩ እንስሳ ክፈልጥን ክፈላልን ዘይክእል ሰብ እንተልዩ ከኣ እዚ ዝኽተል ርእይቶይ ክሕግዞ ተስፋ እገብር።
ሰብ ማለት እቲ ብኣርእያ ስላሰ ዝተፈጥረን ንጽቡቕን ክፉእን ክፈላሊ ዝኽእል ኣእምሮ ዝተዓደለን ናይ ብሓቂ እቲ ዝመስሎን ዝኣምነሉን ሓቂ ዝብሎን ክገልጽ ዝኽእል ናይ ሎሚ ጥራሕ ዘይኮነ ናይ ጽባሕ ንደቁን ደቂ ደቁን ንሃገሩን ራህዋን ሰላምን ቅሳነትን ከውርስ ብሕልና ዝሰርሕን ዘውርስን ብሉጽ ፍጥረት እዩ።
እንስሳ ማለት እቲ ንሰብ ኣብ ዕለታዊ መነባብሮኡ ክሕግዝን ክሰርሕን ዝተፈጥረ ባዕሉ ብድሌቱ ዘይኮነ በቲ ዋንኡ ሰብ ዝመደበሉን ዝሓሰበሉን ዝነብር ሰብ እንተደለየ ዝሓርዶ እንተዘይደለየ እውን ዝሸጦ ዝልውጦ ናይ ባዕሉ ውሳነን ምርጫን ዘይብሉ ሰብ ዝገበሮ ኮይኑ ዝነብር ፍጥረት ኢዩ።
እቲ ናይ ተፈጥሮ ህያቡ ምስ ትሓድገ እሞ ንሱ ብዘይመረጾን ዘይደልዮን መንገዲ ካልኦት ብዝገመረጹሉን ዝወሰኑሉን ኣሜን ኢሉ ዝቕበልን ዝመሓደርን ሰብ ከኣ ካብ ሰብ ብምርጫኡ ኣብ እንስሳ ተለዊጡ ኣሎ ማለት እዩ።
ኣቶ ተወልደበርሃን ገብረ ኣብ ትሕቲ እቲ “ሚኒስተራትና ምምሕዳራውን በጀታውን ስልጣን የብሎምን-መልሲ ንመስከረም” ዝብል ኣርእስቲ ኣብ 9 መጋቢት 2017 ዘውጸኦ ጽሑፍ ኣነ ከም ዘንበብኩዎን ዝተረድኣንን ብዛዕባ ሓዋላ ኢዩ። ተወልደብርሃን ነቲ ብስደት ኤርትራውያን ሃገር ተጠቃሚት ኢያ ዝብል ኣባሃላ ገሊኦም ምናልባት ኣውን እቲ ንሱ ዝጠቐሶ ኣበሃህላ ዶር. ሙሴ ምስግና ኣብ ረድዮ ኣሜሪካ ንዝሃቦ ርእይቶ ክኸውን ይኽእል እዩ። ተወልደብርሃን ሓደ ዜጋ $100 ወይ $200 ዶላር ኣብ ገለ ኣዋርሕ ወይ ኣብ ዓመት ንስድርኡ ስለ ዝሓወለ (ዝለኣኸ) ሃገር ብዙሕ ተጠቃሚት ኣይገብራን ኢዩ ክብል ገሊጹ። እዚ ማለቱ ግን ሰብ ንስድርኡ እንተሓገዘ ሃገር ወይ መንግስቲ ኣይትሓገዘትን ማለቱ ኣይመስለንን።
እቲ ኣበሃህላ ኤርትራ ኣፍራዪ ዜጋኣ ጥዒሙዎን ቀሲኑን ኣብ ሃገሩ እንተዝተርፍ ብዝያዳ መፍረየ ንማለት ይመስለኒ። ብዓብዪ ቁጽሪ ካብ ሃገር እንዳ ወጸ ነዚ ንእሽቶ ገንዘብ ስለ ዝልኣኸ ጥራሕ ሃገር ተጠቃሚት ኣይኮነትን ዝብል ሓቀኛ ስነ ሞጎት ተወልደብርሃን ከኣ ብርእይቶይ ቅኑዕ እዩ። እዚ ማለት ሰብ ከምዚ ናይ ኤርትራውያን ከፊኡዎን ካብ ጭቆናን ግፍዕን ክሃድም ጥራሕ ኣይኮነን ዝስደድ። ሃብታም እውን ንግዱ ኮነ ትንህርቱ ከዕብን ከማዕብልን ዝሓሸ ናብራ ክነብርን ብሕጋዊ መንገዲ ይስደድ ወይ ሃገር ይቕይር እዩ። ተወልደብርሃን ኩሉ ዜጋ ኣብ ሃገሩ ጥዒሙዎ ክነብርን ንስደት ክጸልእን ምምናዩ ከኣ ኣብ ሃገሩ ኮይኑ ንመሰሉን መሰል ህዝቡን ክቃለስን ንሃገሩን ንመንነቱን ንመጻኢ ወለዶኡ ክሰርሕን እሞ ነቲ ዘይምዕሩይን ዘይሕጋውን ስርዓት ጸራሪጉ ከልግስ ምሓሸ ማለቱ ይመስለኒ። ብርግጽ ከኣ እቲ ክኸውን ዝግብኦ ዝነበረ ሓቂ ንሱ እዩ።
ብተመክሮ ካብ ንርእዮን ንፈልጦን ካብቶም ሃገሮም ገዲፎም ዝስደዱ ኣህዛብ ክንደይ ካብ ሚእቲ’ዮም ጠቕሊሎም ንሃገሮም ዝምለሱ ንዅላትና ስዉር ኣይኮነን። ኵሉ ብሞያ ዝሰልጠነን ዘይሰልጠነን መንእሰይ ሃገር ገዲፉ ስለ ስተሰደ ሃገር ትጥቀም ኣላ ዝብሉ እንተልዮም ብፍላይ ከኣ ተማሂርና ዝብሉ ፊደል ዝቖጸሩ እንተዀይኖም ግን ብሓቂ ከምኡ ኮይኑ ስለ ዝኣምኑሉ ዘይኮነ ተልእኮ ጥራሕ እዩ። እዚ ከኣ ከም ብዓል ግርማይ የማነ ተስፋይ ተወልደ ዝቕበሉዎን ዝምድሩሉን ጥራሕ ዘይኮነ እቲ ስርዓት ኣሚኑሉ ህዝቢ ብኣማኢት ኣሽሓት ሃገሩ ገዲፉ ንኽስደድ ዝሰርሓሉ ዘሎ ቀንዲ መስርሕ እዩ።
ኣቶ ተወልደብርሃን ኣብ ናይ 10 መጋቢት 2017 “ትፈልጡ’ዶ ሃገርና ቢሊዮናት ዶላራት ከም ትሕሰም? ካብ መንን ስለምንታይን?” ኣብ ትሕቲ ዝብል ኣርእስቱ እቲ ኣብ ሃገርና ዘሎ መንግስቲ እንተ ዝነፍዕ እቶም ብኣማኢት ኣሽሓት ዝቑጸሩ ኣብ ደገ ዝነብሩ ዜጋታት ንሃገሮም ብዝተፈላለየ ወፍሪ፡ ገንዘቦም ኣብ ናይ ሃገሮም ባንክታት ብምቅማጥ፡ ብሓዋላ፡ ብቱሪዝምን ካልእን እታ ሃገር ዝያዳ ተጠቃሚት ምኾነት ኔራ ምባሉ ከኣ ነቲ ፊደል ዝቖጸረ ንኽርድኦን ንኽኣምኖን ብዙሕ ዘጸግም ኣይኮነን። ኣብ ዓለም ብዙሕ ኣሽሓት ኤርትራዊ ዜጋ ኣሎ። እዚ ኤርትራዊ ዜጋ ከኣ ኵሉ ብዘይ ሕግን ኣገባብን ብሊብያ ገሩ ዝተሰደ ኣይኮነን። ብስራሕ፡ ብትምህርቲ፡ ብንግዲ፡ ከምኡ’ውን ብዝተፈላለየ ምኽንያት ኣብ ደገ ዝነብርን ገንዘብ ዘለዎን ህዝቢ ኣሎና። መንግስቲ ውሕስነት እንተዝህቦ ከኣ እዚ ህዝቢ እዚ ገንዘቡ ኣብ ሃገሩ መውፈረ ዝብል ቍጠባዊ ትንተና ኣቶ ተወልደብርሃን ዝድገፍ እምበር ክንቀፍ ዝግብኦ ኣይኮነን።
ህዝቢ ንኸይስደድ እናተቓወምካ ነቲ ድሮ ኣብ ስደት ዝነብር ዘሎ ህዝቢ ገንዘቡ ኣብ ሃገር እንተዘእቱ ኢልካ ምዝራብ ከኣ ጌጋ ከም ዘይኮነ ብዓል ኣቶ ግርማይ ንኽርድኡዎ ስለዘይደለዩ ወይ ዓቕሚ ስለዝሓጽሮም እምበር ዋላ ሓንቲ ዝተሓላለኸ ዘደናግር ጕዳይ የብሉን።
ስለምንታዩ ሓቂ ምዝራብ ወይ ምእማኑ ዘሸግረና? እቲ መንግስቲ ንኹሉ ማዕጾ ስለ ዝዓጸዎ ሃገርና ተጠቃሚት ኣይኮነትን። ኣይኮነን ቁሩብ ኣዋህሊሉ ንሃገሩ ተመሊሱ ንህዝቡን ንሃገሩን ክጠቅም ዝኽእል ሰብ ዋላ እቲ ኣብ ሃገር ዘሎ ህዝቢ እውን እንተ ኾነ ብኢዱን እግሩን ተታሒዙን ተኾርሚዩ ከም ዝነብር ተገሩ ምህላዉስ ሕቡእ ኣይኮነን። ኣቶ ተወልደ ሓዋላ ኣይጠቅምን ኢዩ ኣይበለን። እኹል ኣይኮነን ግን ይብል ኣሎ። ሃገር ህዝባን ኣፍራዪ ዜጋኣን እንዳ በረሰ ሃገር ጽቡቕ ኣላ ክብል ዝኽእል ሰብ እንተ ሃሊዩ ግን ሕጂ’ውን ዕቡድ ወይ ከምቲ ኣቐዲሙ ዝተገልጸ ዘይሰብ ጥራሕ እዩ።
ንምዃኑ ስለ ምንታይ ኢዩ መንግስቲ ንደቂ ሃገር ወፍሪ ዝኽልከል ዘሎ? ስለምንታይ መንግስቲ ባጤራ ክልውጥ ተገዲዱ? ስለምንታዩ መንግስቲ ህዝቢ ገንዘቡ ከም ዝደለዮ ካብ ባንክ ከየውጽእ ዝኽልክል? ስለምንታዩ ህዝቢ ገንዘቡ ኣብ ክንዲ ኣብ ባንክ ኣብ መተርኣሱ ከቐምጦ ዝግደድ ዘሎ? ግርማይ የማነ ነዚ ሕቶ’ዚ ክምልስ ዓቕሚ ይኹን ሕልና የብሉን። እንተ ዝህልዎ ነዞም ክልተ ኣባሃላታት ንኽፈላልዮም ኣምበይ መጸገሞን ነይሩ።
ስለዚ ሓውና ግርማይ ዝነቓሕካ መሲሉካ እምበር ኣቶ ተወልደብርሃን ኣብ መስመሩ ኢዩ ዘሎ። ንስኻ ግን ከምቲ ሰብ ዝበሃል እንታይ ምዃኑ ዝገለጽናዮ ብርእስኻ ስለ ዘይትኸይድ ንዝተባህለ ትደጋግም ኣሎኻ። ሓዋላን ወፍርን ፈላሊኻ ክትርኢ እውን ኣይከኣልካን። ንምዃኑ ህዝቢ ኤርትራ ብጽቡቕ ይነብር ኣሎ ዝብል እምነት ድዩ ዘሎካ? ኣበይ ሃገር ዲኻ ትነብር? ኣብ ሃገርከ ዘመድ ወይ ሰብ የብልካን ዲኻ? ሕጂውን ሃገርና ነቲ ኣብ ሃገሩ ዘሎ ዜጋ ስራሕ እንተ ዘይፈጢራ ህዝቢ ብሓዋላ ክነብር ኣይክእልን ኢዩ፡ ዜሩ ዜሩ ሃገር ብቁጠባ ምልማሳ እውን ክትቅጽል ኢያ። ተጠቃሚት ክትከውን ኣብ ውሽጥን ኣብ ደገን ዘሎ ህዝቢ ብወፍሪ ተተባቢዑ ገንዘብ ዘለዎ ብገንዘቡ ጕልበት ዘለዎ ከኣ ብጕልበቱ ብምስራሕ ሃገር ከማዕብልን ስራሕ ንመንእሰያት ክፈጥርን እንተ ተኻኢሉ ጥራሕ እዩ። ስለዚ ናተይ ምኽሪ ንዓኻን ከምዚ ናትካ ርእይቶ ዘለዎም ዜጋታትን እዘን ዝስዕባ ኢየን፡-
- እቲ ኣቶ ተወልደብርሃን ተጋራጫዊ መልእኽቲ ኣመሓላሊፉ ዝበልካዮ ኣብ ላዕሊ ዝዘርዘርኩዎ ደረጃካ ዘርኢ ኢዩ። ምኽንያቱ ሃገር ካብ ስደት ዝነብሩ ዜጋታታ ሓዋላ ጥራሕ ኣይኮነትን ትጽበ። ወፍሪ፡ ሳይንስን ተክኖሎጂን፡ ክእለትን ሞያን፡ ቱሪዝም ካልእ ብዙሕን ትጽበ። ንዓኻን ዝኸማኻን ግን ነዚ እቲ ስርዓት ስለ ዘይደልዮ መስሓቕ ኢዩ።
- ተወልደበርሃን ነቲ ብውልቅና ንፈልጦ ብስነ ጽሑፍ ንኹልና ብሓባር መልእኽቲ የሕልፍ ኣሎ። ኩሉ ጽሑፋቱ ናይ ተባዕ ሰብ ጽሑፍ ኢዩ። ብሃገሩ ዝግደስ ምዃኑ’ውን ካብ ጽሑፋቱ ምርዳእ ከቢድ ኣይኮነን። ይብል ኣሎ ሃገርና ብቁጠባ እንተ ዘይዓበየት ሃገራዊ ረባሓና ክህሰ ኢዩ። ህዝብና ኣብ ገዛእ መሬቱ ሓሪሱን ነጊዱን ከይ ነብር ይስደድ ኣሎ ይብለካ ኣሎ። ንስኻን ከማኻን ግን ንስደት ከተተታባብዑ ንሕሰም ህዝብን ሃገርን ካኣ ከተናውሑ ጸደፍደፍ ትብሉ ኣለኹም። መንግስቲ ኤርትራ ስደት ከም ዘተባብዕ ኣብ ኣደባባይ ዓው ኢሉ ክዛረብ ንሰምዕ’ኮ ኣሎና ኢና። ስለዚ ንዓኻን ከማኻን ዝኣመሰሉ መሳርሕቲ ሒዙ ከምኡ እንተ በለ ኣይገርመናን ኢዩ።
- ተወልደብርሃን ሓሳብ የበግስ ዘይተገብረን ክግበር ዘሎዎን ኣብ ዝብሉ ካኣ ብዙሓት ኣርእስትታት ኣበጊሱ ኣሎ። ርግጸኛ ኢየ ተወልደብርሃን ኩሉ ዝብሎ ከኸውን ይኽእል ኢዩ ካብ ዝብል ከም ዘይነቅል። ምኽንያቱ ንሱ ውልቀሰብ ኢዩ። ሓሳብ የልዕል ሰብ ይሓስበሉን ይካታዓሉን ዝዓበየ ርእይቶን ሓሳብን ካኣ ናብ ግብሪ ዘይቅየረሉ ምኽንያት የሎን። ንስኻን መሰልትኻን ግን ሓቂ ክትጻወሩ ስለ ዘጸግመኩም ንረብሓ ሃገርን ህዝብን ዘይኮነ ትዓሚትኩም ነቲ መንግስቲ ዝሓገዝኩም ስለዝመስለኩም ንምሁራትን ናይ ቍጠባ ክኢላታትን ከተነኣእሱ ትጓየዩ ኣሎኹም።
- ተወልደብርሃን ዘልዕሎም ዘለዉ ጉዳያት እውናውያን ኢዮም። ቅድሚ እዚ ንስኻ ክትካላኸለሉ ትፍትን ዘሎካ መንግስቲ ብቓልዕ ኣብ 25 ዓመታት ዝገበርናዮ ነገር የሎን ዝሃነጽናዮ ትሕተ-ቅርጽታትውን ስኣን ዝከናኸኖ ዓንዩ ዝበለ ባዕሉ እቲ ፕረሲደንትኻ እምበር ተወልደብርሃን ኣይኮነን።
ኣብ መወዳእታ ምኽረይ ንኣቶ ተወልደብርሃን ገብረ
ኣቦታትና ክምስሉ “ብዕራይ ናብ ዘበለ የብል ዕርፊ ኣጽንዕ” ይብሉ። ንስኻ ነቲ ንሶም ህዝቢ ብቓልዕ ክዛረበሉን ክመያየጠሉን ዘይደልዩዎ ኣርእስትታት ብምልዓልካ ርእሶም ከም ዝሓመሙ ፈሊጥካ ዕርፍኻ ኣጽንዕ። ህዝቢ ብጥምየት ክሳቕዩን ብፍርሕን ራዕድን ከይደቀሰ ከም ዝሓድርን ሃገሩ ገዲፉ ጥይትን ፈንጂን ከይፈርሔ ክስደድ እናገበሩን ህዝቢ ኤርትራ ካብዚኦም ራህዋን ሰላምን ቅሳነትን ክርከብ ትጽቢት ክትገብር የብልካን። ኵሉ ብመዓልቱ ክሓልፍን ራህዋ ክመጽእን ምዃኑ ግን ታሪኽ ዘረጋግጾ ሓቂ እዩ። ንስኻ ኮነ ካልኦት ደቂ ሃገር ንመሰል ህዝብኹምን ሃገርኩምን ትገብሩዎ ዘሎኹም ቃልስን ተስምዕዎ ዘሎኹም ድምጽን ከኣ ነቶም ክሰምዑን ክመሃሩን ዝደልዩ እምበር ነቶም ብድሌቶም ተፈጥሮኣዊ ሰብነቶም ዝገደፉን ካብ ብርእሶም ብርእሲ ካልኦት ከነብሩ ዝመረጹን ኣይኮነን። ኣጆኹም ቀጽሉዎ።
ዝኽርን ክብርን ንስዉኣትና!!
ዓወት ንሓፋሽ

robotstxt: allowed

filter: keep


text:
መመላእታ ጽሑፍ
ንእተወገደ ሰብ ብኸመይ ንሕዞ፧
ዘመድና ወይ ናይ ቀረባ ዓርክና ሓጢኣት ፈጺሙ ብዘይምንሳሑ: ካብ ጉባኤ ኺውገድ ከሎ ምርኣይ ኣመና ዜጕሂ እዩ። ነቲ ኣብዚ ጕዳይ እዚ መጽሓፍ ቅዱስ ዚህበና መምርሒ እንቕበለሉ ኣገባብ: ንኣምላኽ ዘላትና ፍቕርን ንስርዓቱ ዘሎና ተኣማንነትን ኪገልጽ ይኽእል እዩ። * ኣብዚ ጕዳይ እዚ ዚለዓል ገለ ሕቶታት እስከ ንርአ።
ንእተወገደ ሰብ ብኸመይ ክንሕዞ ይግባእ፧ መጽሓፍ ቅዱስ ከምዚ ይብል:- “ምስ ሓደ ሓው ዚብሀል እሞ ኣመንዝራ: ወይስ ስሱዕ: ወይስ መምለኽ ጣኦት: ወይስ ተጻራፊ: ወይስ ሰካር: ወይስ ዘራፊ እንተ ዀይኑ: ምስኡ ኸይትጽምበሩ: ምስ እዚ ኸምዚ ዝበለ ከቶ ኸይትበልዑ።” (1 ቈረንቶስ 5:11) ብዛዕባ እቲ “ብምህሮ ክርስቶስውን ዘይጸንዕ” ሰብ: “ኣብ ቤትኩም ኣይትቀበልዎ: ሰላምውን ኣይትበልዎ። እቲ ሰላም ዚብሎስ ኣብቲ እኩይ ግብሩ ሐቢርዎ እዩ” ዚብል ነንብብ። (2 ዮሃንስ 9-11) ምስ እተወገዱ ሰባት መንፈሳዊ ወይ ማሕበራዊ ሕብረት የብልናን። ናይ 15 መስከረም 1981 ግምቢ ዘብዐኛ (እንግሊዝኛ) ኣብ ገጽ 25 ከምዚ በለት:- “‘ሰላም’ ምባል ጥራይ ናብ ዕላል: ምናልባት እውን ናብ ዕርክነት ዚመርሕ ናይ መጀመርታ ስጕምቲ ኪኸውን ይኽእል እዩ። ምስ ሓደ እተወገደ ሰብ ኣብ ዘሎካ ርክብከ ነዛ ናይ መጀመርታ ስጕምቲ ኽትወስዳ ትደሊዶ፧”
ርክብና ምሉእ ብምሉእ ክንበትኽ ብሓቂዶ ኣድላዪ እዩ፧ እወ: ብእተፈላለየ ምኽንያታት ኣድላዪ እዩ። ቀዳማይ: ንኣምላኽን ንቓሉን ተኣማንነትና እነርእየሉ እዩ። ንየሆዋ እንእዘዞ ኣብ ዚምሽኣና እዋን ጥራይ ዘይኰነስ: በዳሂ ኣብ ዚዀነሉ እዋን እውን ንእዘዞ ኢና። ኣምላኽ ፍትሓውን ፈቃርን ምዃኑ: ሕግታቱ ኸኣ ዘይሩ ዘይሩ ንጥቕምና ምዃኑ ስለ እንኣምነሉ: ንዕኡ ዘላትና ፍቕሪ ንዅሉ ትእዛዛቱ ንኽንሕሉ ትድርኸና። (ኢሳይያስ 48:17፣ 1 ዮሃንስ 5:3) ካልኣይ: ካብ ሓደ ዘይተነስሐ ኣባሲ ምርሓቕ ንዓናን ንጉባኤናን ካብ መንፈሳውን ስነ-ምግባራውን ብከላ የድሕን: ጽቡቕ ስም እታ ጉባኤ ድማ ይዕቀብ። (1 ቈረንቶስ 5:6, 7) ሳልሳይ: ንስርዓታት መጽሓፍ ቅዱስ ዘሎና ጽኑዕ መትከል ነቲ እተወገደ እውን ኪጠቕሞ ይኽእል ይኸውን። ነቲ ኮሚተ ፍርዲ ዝሃቦ ውሳነ ብምድጋፍና: ነቲ ሽማግለታት ንምሕጋዙ ዝገበርዎ ጻዕርታት ዘይሰምዐ ኣባሲ ልቡ ኽንትንክፎ ንኽእል ንኸውን። ምስ ዜፍቅሮም ሰባት ዝነበሮ ሕብረት ምስኣኑ: ‘ናብ ልቡ ንኺምለስ:’ ክብደት ጌጋኡ ንኺግንዘብ: ከምኡውን ናብ የሆዋ ምእንቲ ኺምለስ ስጕምቲ ንኺወስድ ይድግፎ ይኸውን።—ሉቃስ 15:17
ዘመድና እንተ ተወጊዱኸ፧ ኣብ ከምዚ ዝኣመሰለ ዅነታት: ኣብ መንጎ ኣባላት ስድራ ቤት ዘሎ ጥብቂ ርክብ: ንተኣማንነት ብሓቂ ፈታኒ ኪኸውን ይኽእል እዩ። ንእተወገደ ዘመድና ብኸመይ ኢና ኽንሕዞ ዚግባእ፧ ኣብዚ ንዅሉ እቲ ኺለዓል ዚኽእል ኵነታት ክንሽፍኖ ኣይንኽእልን ኢና: ኣብ ክልተ መሰረታዊ ነገራት ግን ነተኵር።
ኣብ ገሊኡ ኣጋጣሚታት: እቲ እተወገደ ኣባል ስድራ ቤት: ክፍሊ እታ ስድራ ዀይኑ ኣብ ሓደ ቤት ይነብር ይኸውን። ምውጋዱ ነቲ ኣብ መንጎ ስድራ ቤት ዘሎ ርክብ ስለ ዘይበትኮ: ንቡር መዓልታዊ ንጥፈታትን ርክባትን ስድራ ቤት ኪቕጽል ይኽእል እዩ። ኰይኑ ግን: እቲ ውልቀ-ሰብ ብተግባሩ ነቲ ኣብ መንጎኡን ኣብ መንጎ እቶም ኣመንቲ ኣባላት ስድራ ቤቱን ዝነበረ መንፈሳዊ ማእሰር ኪበትኮ ወሲኑ እዩ። ስለዚ: እቶም እሙናት ኣባላት ስድራ ቤት ምስኡ መንፈሳዊ ሕብረት ኪህልዎም ኣይክእልን እዩ። ንኣብነት: እታ ስድራ ቤት መጽሓፍ ቅዱስ ንምጽናዕ ክትተኣኻኸብ ከላ እቲ እተወገደ ኣብኡ እንተ ኣልዩ: ኣብቲ መጽናዕቲ ኽሳተፍ ኣይግባእን። ይኹን እምበር: እቲ እተወገደ ዘይባጽሐ ውሉድ እንተ ዀይኑ: እቶም ወለዲ ንኺምህርዎን ንኺግስጽዎን ሓላፍነት ኣለዎም። ስለዚ: ፈቃራት ወለዲ ነቲ ውሉድ መጽናዕቲ መጽሓፍ ቅዱስ ኪመርሑሉ ይኽእሉ እዮም። *—ምሳሌ 6:20-22፣ 29:17
ኣብ ካልእ መዳያት: እቲ እተወገደ ኣባል ቤተሰብ ካብ ቤት ወጻኢ ይነብር ይኸውን። ሳሕቲ ኣብ እተወሰነ ኣጋጣሚታት ንኣገዳሲ ጕዳያት ስድራ ቤት ብዚምልከት ውሱን ርክብ ኪህሉ ዚኽእል እኳ እንተ ዀነ: ዝዀነ ይኹን ከምዚ ዝኣመሰለ ርክብ ኪበዝሕ የብሉን። እሙናት ክርስትያናት ዝዀኑ ኣባላት ስድራ ቤት ምስቲ ኣብ ቤቶም ዘይነብር እተወገደ ዘመዶም ንኺራኸቡ ኢሎም መመኽነይታታት ኬናድዩ የብሎምን። ኣብ ክንዳኡስ: ንየሆዋን ንውድቡን ዘለዎም ተኣማንነት ነቲ ቕዱስ ጽሑፋዊ ስርዓት ውገዳ ንኺድግፉ ኺድርኾም ይግባእ። ተኣማንነቶም ነቲ ኣባሲ ይጠቕሞ እዩ: ካብቲ ዚወሃቦ ተግሳጽ ንኺጥቀም እውን ይሕግዞ ይኸውን። *—እብራውያን 12:11
^ ሕ.ጽ. 1 ነዚ ጕዳይ እዚ ዚምልከት ስርዓታት መጽሓፍ ቅዱስ: ነቶም ርእሶም ካብ ጉባኤ ዘግለሉ ሰባት እውን ብማዕረ ይዓዪ እዩ።
^ ሕ.ጽ. 2 ብዛዕባ ገና ኻብ ቤት ዘይወጹ እተወገዱ ዘይባጽሑ ውሉዳት ዝያዳ ሓበሬታ እንተ ደሊኻ: ግምቢ ዘብዐኛ ናይ 1 ጥቅምቲ 2001 ኣብ ገጽ 16-17 ከምኡውን ናይ 15 ሕዳር 1988 (እንግሊዝኛ) ኣብ ገጽ 20 ርአ።
^ ሕ.ጽ. 3 ብዛዕባ እቲ ንእተወገዱ ኣዝማድ ኪህሉ ዚግባእ ኣተሓሕዛ ዝያዳ ሓበሬታ እንተ ደሊኻ: ነቲ ኣብ ግምቢ ዘብዐኛ ናይ 15 ሚያዝያ 1988 (እንግሊዝኛ) ገጽ 26-31፣ ናይ 15 መስከረም 1981 (እንግሊዝኛ) ገጽ 26-31፣ ኣብ ናይ ነሓሰ 2002 ናይ መንግስቲ ኣገልግሎትና ገጽ 3-4 ዘሎ ቕዱስ ጽሑፋዊ ምኽሪ ርአ።


text:
ትምህርቲ
Skola – tigrinska
ኩሎም ሕቶ ዑቕባ ዘቕርቡ ህጻናት ቤት ትምህርቲ ክኸዱ መሰሎም’ዩ። ብዕድመ ዝኣኸሉ ሰባት ግን፡ ቅድሚ ዝዀነ ትምህርቲ ምጅማሮም፡ መንበሪ ፍቓድ ክሳብ ዝረኽቡ ክጽበዩ ኣለዎም።
- አማርኛ (amhariska)
- العربية (arabiska)
- Azərbaycanca (azerbajdzjanska)
- ب ه سۆرانی (sorani)
- English (engelska)
- Español (spanska)
- پارسی (persiska)
- Français (franska)
- Bosanski, hrvatski, srpski (kroatiska)
- Հայերեն (armeniska)
- Kurmancî (kurmandji)
- MoHroл xэл (mongoliska)
- يه دری (dari)
- پښتو (pashto)
- Arlijan (romani arli)
- Pycckий (ryska)
- Af soomaali (somaliska)
- Shqip (albanska)
- Swedish (svenska)
- Oʻzbek (uzbekiska)
ኩሎም ሕቶ ዑቅባ ዘቕርቡ ህጻናትን ናእሽቱ መንእሰያትን ናብ ቅድመ-ትምህርቲን ቤት ትምህርቲን ክኸዱ መሰሎም እዩ። ልክዕ ከምቶም ኣብ ምምሕዳር ከተማ ዝርከቡ ህጻናትን ናእሽቱን፡ ሕቶ ዑቅባ ዘቕርቡ ህጻናት ድማ ቤት ትምህርቲ ይከታተሉ ከምዘለዎ ምርግጋጽ ሓላፍነት ናይቲ ንሳቶም ዝነብሩሉ ዘለዉ ምምሕዳር ከተማ እዩ። እዚ ንቅድመ-ትምህርቲ፡ ማእከላይ ደረጃ ቤት ትምህርቲን ዝለዓለ ካልኣይ ደረጃ ቤት ትምህርቲን ዘጠቓልል እዩ። እዩ። ሕቶ ዑቕባ ዘቕረቡ ናእሽቱ፡ ኣብ ዝለዓለ ካልኣይ ደረጃ ቤት ትምህርቲ ናይ ምምሃር ዕድል ምእኝቲ ንኽረኽቡ፡ ቅድሚ ደቂ 18 ዓመት ምዃኖም ትምህርቲ ክጅምሩ ክኽእሉ ኣለዎም።
ነኣሽቱ ህጻናት ድማ ቅድመ-ትምህርቲ ክከታተሉ መሰል ኣለዎም
ደቂ ሓደ ዓመት ዝዀኑ ናእሽቱ ህጻናት፡ ወለዶም እናሰርሑ ወይ እናተማህሩ፡ ንሳቶም’ውን ቅድመ-ትምህርቲ ክከታተሉ ኣለዎም። ካብ ግዜ ቀውዒ ናይ ዓመት ማለት፡ እቶም ህጻናት ደቂ ሰለስተ ዓመት ዝዀኑሉ ጀሚርካ፡ ንሱ ወይ ንሳ፡ ዝዀነ ክፍሊት ከይከፈሉ፡ ሰሙናዊ ን15 ሰዓታት ቅድመ-ትምህርቲ ክምሃሩ ኣለዎም። ኣብያተ ቅድመ-ትምህርቲ፡ ወለዲ እናሰርሑ ወይ እናተማህሩ፡ ነቶም ህጻናት ዝከታተላ ጥራይ ኣይኰናን። እቶም ህጻናት፡ ኣብ ንጥፈታት ናይ ቅድመ-ትምህርቲ ብምውሳእ ክረብሑን ክምዕብሉ እዮም። ሽሕ ግዜ፡ ወለዲ ናይቲ ህጻን ወይ ወለዲ ናይታ ህጻን ዘይሰርሑ ወይ ዘይምሃሩ እንተዀኑ፡ እቲ ህጻን ግን ግድን ቅድመ-ትምህርቲ ክሳተፍ ኣለዎ።
ምምሕዳራት ከተማ፡ ንትምህርቲ ዝምልከት ሓላፍነት ይስከማ እየን
እቲ እትነብሩሉ ምምሕዳር ከተማ፡ ሕቶ ዑቕባ ዘቕርቡ ህጻናትን ናእሽቱን፡ ልክዕ ከምቶም ኣብ’ቲ ምምሕዳር ከተማ ዝነብሩ ሰባት፡ ዕድል ቅድመ-ትምህርቲን ቤት ትምህርቲን ክረኽቡ ከምዘለዎም ምርግጋጽ ሓላፍነተን እዩ።
ትካል ቁጽጽር ጉዳይ ስደት ናይ ሃገረ-ሽወደን፡ ብዘይ ፍቓድ ወለዲ ናይቶም ህጻናት፡ ብዛዕባ’ቶም ሕቶ ዑቕባ ዘቕሩ ህጻናት ንምምሕዳር ከተማ ኣይሕብርን እዩ። ስለዚ፡ ንትካል ቁጽጽር ጉዳይ ስደት ናይ ሃገረ-ሽወደን ምትሕብባርኩም ከተርእዩ ትኽእሉ ኢኹም። እቲ ትካል ድማ፡ ስም ውላድኩም፡ ዝተወልደሉ ዕለት፡ ቋንቋኡ፡ መበቆል ዓዱ፡ ቁጽሪ ጉዳይ፡ ንምምሕዳር ከተማ ሓበሬታ ክሰደሉ ይኽእል። ባዕልኹም’ውን ንምምሕዳር ከተማ ክትረኽብዎን፡ ውላድኩም፡ ቅድመ-ትምህርቲን ቤት ትምህርቲን ክኸይድ ከምእትደሉ ክትሕብርዎምን ትኽእሉ።
ብዛዕባ ቤት ትምህርቲን ትምህርቲን ኣብ ሽወደን ብዙሕ ኣንብቡ
ሓበሬታ ብዛዕባ መሰል ሕቶ ዑቕባ ዘቕርቡ ህጻናት፡ ብዛዕባ ህጻናት ኢልኩም ኣብ ገጻት መርበብ ብዙሕ ኣንብቡ
ባዕልኻ ቋንቋ ሽወደን ምምሃር
ባዕልኻ ቋንቋ ሽወደን ንምምሃር፤ ኣብ ኢንተርነት ነዚ ዚሕግዙኻ ብዙሓት ነንበይኖም ፕሮግራማት ኣሎዉ። ነቲ መራኸቢ ቀሌቤታት ኣብዚ ዚስዕብ ናይ ኢንተርነት ኣድራሻ www.informationsverige.se። ክትረኽቦ ኢኻ። መብዛሕትኦም ፕሮግራማት፤ ናይ ኢንተርነት መራኸቢ ክህልወካ ዚጠልቡ እዮም። ኩሎም ብነጻ ዚወሃቡ እዮም።
ኣብዚ፡ ሸወደን ንምምሃር፡ ዚብል ናይ ኢንተርነት ገጽ’ዚ፤ ነቶም መራኸቢ ቀሌቤታት ክትረኽቦም ኢኻ (www.informationsverige.se)


text:
ብ 18 መጋቢት ኣብ ኩሉኩ፡ ደንበዶራን፡ ሻንብቆን ዓዲ-ተኽላይን ጾታን ዕድመን ዘይፈለዩ ኣልመምቲ ግፋታት ከምዝተኻየዱ ካብ’ቶም ከባቢታት ዝበጸሓና ሓበሬታ ኣረዲኡ።
እቶም ግፋታት ኣዚዮም ዝሸምገሉን ትሕቲ ዕድመ ተመሃሮን ዘይነሓፉ ምንባሮም ክግለጽ እንከሎ ፥ ኣብ’ቶም ግፋታት ዝተታሕዙ ዜጋታት ኣብ መካይን እንዳተጻዕኑ ናብ’ቲ ኣብ ባረንቱ ዝርከብ ብፒራ ካንትሪ ዝጹዋዕ ቤት ማእሰርቲ ከምእተወስዱ ተፈሊጡ ኣሎ።
ኣብ’ተን ዓድታት ንዝካየዱ ግፋታት ንምዕማም ዝተዋጸኣ ክልተ ሓደስቲ ሓይልታት “እ’ዚ” ምዕራብ ብመሰረት ካብ ሓለፍተን ዝተዋህበን ትእዛን ፥ ኣብ መገዲ ንዝጸንሐን ዚጋ እንዳለቐማ ሓያሎ ነበርቲ እተን ዓድታት ወሲደን ኣለዋ።
ብ 19 መጋቢት እዉን ኣብ ሸበቕ ተመሳሳሊ ግፋ ከምእተኻየደ ዘመልከቱ ምንጭታትና ፥ ኣብ ልዕሊ ነበርቲ እታ ከተማ ዘተሓሳስብ በደላት ተፈጺሙ ምህላዉ ኣጋሊጾም ኣለው።
ገለ ኣባላት ናይ’ተን ኣብ’ዞም ኣልመምቲ ግፋታት ወፊረን ዝርከባ ኣሃዱታት ኣብ ልዕሊ ኣባላት ስድራቤት ናይቶም ክረኽብዎም ዘይከኣሉ ኣባላት ሓይልታት ምክልኻል ክባደሉ ይረኣዩ ከምዘለዉ ክሕበር ጸኒሑ እዩ።
መንግስቲ ኤርትራ ካብ ኣሃዱታቶም ኣርሒቖም ዘለዉ ኣባላት ሓይልታት ምክልኻል ናብ ቦታኦም እንተተመልሱ መቕጻዕቲ ክበጽሖም ከምዘይኮነን ደሞዞም ብቐጥታ ከምዝጅመረሎምን ዘተስፉው ኣዋጅ ኣውጺኡ እኳ እንተጸነሐ ፥ በቲ ኣዋጅ ተደፊኡ ናብ ቦታኡ ዝተመልሰ ኣባል ሰራዊት ዛጊት ብዘይምህላዉ ፥ ሚኒስትሪ ምክልኻል ኣብ ሰፊሕ ከባቢታት ሃገር ጽዑቓትን ኣልመምቲን ግፋታት ክካየዱ ተሪር ትእዛዝ ኣውጺኡ ይስረሓሎም ከምዘሎ ይፍለጥ።


text:
ባይቶ ዞባ ማእከል፡ “ውሁድ ስራሕ ንሃገራዊ መኸተን ልምዓትን’’ ብዝብል ቴማ፡ ቅድሚ ትማሊ 29 ታሕሳስ መበል 17 ስሩዕ ኣኼባኡ ኣቃኒዑ።
ኣቦ-መንበር ባይቶ ኣቶ ኣብርሃም ሰመረ፡ ብደረጃ ዞባ ብዛዕባ ዝተሰላሰሉ ማሕበራዊ፡ ቁጠባዊ፡ ፖለቲካዊን ካልኦትን ንጥፈታት ኣብ ዘቕረቦ ጸብጻብ፡ ውሕስነት መግቢ ንምርግጋጽ፡ ብሓያል ተሳትፎ ህዝቢ ኣብ ምዕቃብ ሓመድን ማይን፡ ምግራብን ምሕዛእን፡ ከምኡ’ውን ምህናጽ ዲጋታትን ራህያታትን ዓበይቲ መደባት ከምዝተዓሙ፡ ኣብ ማሕበራዊ ኣገልግሎታት’ውን ኣብ መነባብሮ ህዝቢ መሰረታዊ ለውጢ ዘምጽኡ ፕሮጀክትታት ይትግበሩ ከምዘለዉ ብዝርዝር ኣብሪሁ።
ዋሕዲ ቀረብ ማይ ንምምላእ ዝተበጋገሱ ዓበይቲ መደባት፡ ከምኡ’ውን ኣገልግሎት ጸዓት ኤለክትሪክ ብስሩዕ ንምብጻሕ ዝተገብረ ወፍሪ ድሮ ውጽኢት ክህብ ጀሚሩ ከምዘለዉ ዝሓበረ ኣቶ ኣብርሃም፡ ካልኦት’ውን በብደረጃኦም ንኽፍትሑ፡ ባይቶ ብመንገዲ ሽማግለታቱ መምስ ዝምልከቶም ኣካላት መንግስቲ እናተራኸበ ይሰርሓሉ ከምዘሎ ገሊጹ።
ብዘይካ’ዚ፡ ኣብ ትሕቲ ባይቶ ዝነጥፋ ሽማግለታት ቊጠባዊ ልምዓት፡ ማሕበራዊ ኣገልግሎት፡ ባህልን ልምድን፡ ሕግን ስርዓትን ጸብጻባተን ኣቕሪበንን ዘተ ተኻዪዱሉን።
ደምዳሚ መግለጺ ባይቶ፡ ተሳትፎ ህዝቢ ኣብ ዝሰላሰል ዘሎ መደባት ልምዓት ክዓዝዝን ነቲ ዝተዋደደ ብግቡእ ክጥቀመሉን፡ ኣብ ባይቶ ዞባ ማእከል፡ መበል 17 ስሩዕ ኣኼባኡ ኣቃኒዑ ዘራእትን ጥሪትን ዝረኣዩ ሕማማትን ባልዓትን ንምክልኻል ቅድመ-ምድላው ክግበር፡ ዝወጽኡ መምርሒታትን ኣዋጃትን ህዝቢ ብንቕሓት ኣብ ምትግባሮም ክነጥፍ ዝብሉን ካልኦትን ነጥብታትን ይርከብዎ።
ኣመሓዳሪ ዞባ ማእከል ሜጀር ጀነራል ሮሞዳን ዑስማን ኣውልያይ ኣብ ዘስመዖ መዛዘሚ ቃል፡ ኣብ መሰረታዊ ማሕበራዊ ጠለባት ብምልኣት ንምምላስን ንምምሕያሽን ኣብ 2018 ተበጋጊሱ ዘሎ ዓበይቲ ልምዓታዊ መደባት ብኣድማዕነት ንኽትግበር፡ ጻዕርን ተሳትፎን ነበርቲ ክዓዝዝ ተላብዩ።


text:
ደለይቲ ፍትሒ ደቂ ሃገር ኤርትራውያን፣ ንክናናን ምናናን ኣማኻሪ መላኺ ኢሰያስ ኩባንያ ህ.ግ.ደ.ፍ. ኣኼባኡ ብትብዓት መኪቶም በቲኖሞ… 1 Source VIDOE
YOUTUBE ጥርዓን ሓርበኛታት ኤርትራውያን ኣብ ሆላንድ
ሰጋእ እንከይ በሎም ዋላ’ውን ድንብርጽ
VIDEO
ንጽቡቕ ንሕማቕ ንፍትሒ ንዓመጽ
ብማሰን ብልቚሶን ዓው ኢልካ ኣብ ምግላጽ
ዲሞክራስያዊ ባህሊ እቦታት ቀዳሞት
ሓያል ዓቕሊ ውርዝውና ክእለት
ካብ ቀደም ዝጸንሐ ብኣበው እቦታት
ኣሎዶ ምሳና ሎሚ ህሞ?
ኣብ መንጎኦም እንተሎ ባረነጋሲ መንጓድ
ኣብ ቅድሚኦም እንተሎ ዓቢ ራእሲ ሰዋድ
ከንቲባ ደገዝማቲ ዘይጽዓድ
ብማሰ ብልቕሶ ክንቀፍ ክንኣድ
ኣይንድርን ስጉምቲ ክወስድ
ሎሚ ኣብ ሃገርና ሰብ ደፊሩ ብኣፍ
ኣብ ኣኼባ ኣብ እኩብ ሰብ ይትረፍ
ንኢሰያስ ክወቅስ ክነቅፍ
ዋላውን ኣብ ዕላል ስሙ ነይትንክፍ
እቲ ሕሱም ጭካኔ ናይዚ ከይሲ ዝመርሓና
ኣዝዩ ዝገደደ ካብ ስርዓተ ጓና
ዘልኣለም ዘይሓዊ እቲ ናቱ ጭቆና
ገዲፉ እንዳጸንሐ ዝጉዳእ ቍስልን በሰላን ኣብ ህዝብና።
ነቲ ደላይ ፍትሒ ሰላም ዝቕናቱ
ንህዝቡን ሃገሩን ዘፍቅር ዝፈቱ
በቲ ኩሉ ግፍዑ ጉድለታቱ
ንኢሰያስ ዝቃወም ኣብ ሓቂ መኪቱ
እንታይ ትብሉ ኣንቱም ተጣቕዑ ምስኡ ትህውትቱ
ትማሊዶ ርኢኹሞ ኣብ ሆላንዲ ዝረኸቦ ማንኪ ምስ ጭፍራታቱ
እንታይ ድኣዮም ክብሉ እቶም ኣብ ኣስመራ ዘለዉ ንማንኪ ሓለፍቱ
ኮንኩምና ሕማም ኩሩምቲ ኣብ መርዓ ኣብ ሓዘን
ብዓል ላንግላንጋ ሕማም መርዘን
ኣይትዕንቅፉዎ ዲሞክራስን ፍትሕን ኣብ ሃገና ክሰፍን
ትማሊ ኣብ ሆላንድዶ ርኢኹሞም ዘጋጠመ ንብዓል ክናናን ምናናን የማነ ማንክን
ሕሰቡሉ ድኣ እዝስ ትገብሩዎ ዘይምምዛን
ካብ ለባም ሰብ ምዃን ዘምስልዩ ዓዋን
እቲ ቅኑዕ ዜጋ ከምዚ ኣብ ሆላንድ ዝተገብረ ቅያ ይገብር
እቲ ተበላጺ ድማ ብዙሕ የቃባጥር
ኣብ እኼባ ማኒክ ክምጽእ ይዘልል ይነጥር
እቲ ሓርበኛ ግና ይምክት ዓርዑት ጭቆና ንኽሰብር
እወ እቲ ተባዕ ደፋር ይቃወም ከምዚ ኣብ ሆላንዲ ዝተገብረ ምጽራር


text:
ጉዳይ መሪሕነት ምምራሕ ኣይኮነን፡ ብፍጹም፡ መራሕቲ ቀንዲ ጉዳዮም ምምራሕ እንተኾይኑ ሃገር/ማሕበር ጠፈአት እዩ ዘብል። መን ይነብር መሪሕነት። ሓቀኛ መራሕቲ ብቕዳምነት ዝሓስቡ ብዛዕባ መሪሕነት ኣይኮነን። ስለ ህዝቢ፡ ስለ ሂወት፡ ብዛዕባ ሎሚ ብዛዕባ ጽባሕ፡ ስለ ብዙሓት ጽባሕቲ እዮም ዝሓስቡ። ንባዕሉ ብዛዕባ መሪሕነት ሓሲቦም ኣይፈልጡን። ናብ ዕላምኦም ክምርሹ እንከለዉ ንእግረ መንገዶም ከምዝረኸብዎ ብምቑጻር ከም ኣስተዉዓሊ ጎረቤት ብብልሓት ይሕዝዎ፡ ይጥቀምሉ፡ የዕብይዎ፡ ይሰርሕሉ ሓደ ሓደ እዋን ምስኦም ከምዘሎ ልቢ ከይበሉ ናብ ዕላምኦም ክምርሹ እንከለዉ መራሕቲ ኮይኖም እዮም እሞ ይገጥምዎ እንበር ኢድ ኣይህቡን፡ ኣየቀባጥሩሉን፡ ኣይሰጉድሉን። ብዘይ መሪሕነት ጉዳዮም ኣብ ዕላማ ዝበጽሕ እንተኾይኑ ንባዕሉ እዚ መሪሕነት ዝበሃል "ደፋር ጐይታ" ከምይ ዊዒልካ ከይበሉ ገዲፈሞ ክኸዱ ይኽእሉ።
ጉዳይ መሪሕነት ሰብ እዩ፡ ናይ ሰባት ተሓባቢርካ ምዕባይ፡ ልምዓት ሰባት፡ ኩልንትናዊ ምብጻሕ ደቅሰባት። እግዝኣብሄር ኣምላኽ መራሕቲ ዘድለይዎ ንሰባት ክብል እዩ። ሰባት ንዕኡ ክፈልጥዎ፡ ብፍልጠት ህይወቶም ክትልምልም፡ ዘላእለማዊ ዕጭኦም ክጽብቕ፡ቅድመ ዘላእለም ዘሎ ሂወቶም ክሰምር።
"ኣታ ወዲ ሰብ፣ ኣብቶም ጓሶት እስራኤል ተነበ፣ ነቶም ጓሶት ተነበየሎም፣ እግዚኣብሄር ኣምላኽ ከምዚ ይብል ኣሎ፣ ኢልካውን ንገሮም፣ ነቶም ንርእሶም ጥራይ ዚጓስዩ ጓሶት እስራኤል ወይለኦም። እቶም ጓሶትሲ ነተን ኣባጊዕዶ ኣይኰኑን ዚጓስዩ? ነቲ ስቡሕ ትበልዑ፣ ጸምሪ ትኽደኑ፣ ነቲ ዝሰብሔ ትሐርዱ፣ ነቲ መጓሰ ግና ኣይትኣልዩን። ንዝሐመቓ ኣየበርታዕኩምን፣ ንዝሐመመት ኣይፈወስኩምን፣ ንተሰብረት ኣይዘነንኩምን፣ ንተባረረት ኣይመለስኩምን፣ ንዝጠፍኤት ኣይደሌኹምን፣ ብሓይልን ብትርን ደኣ ገዛእኩምወን። ጓሳ ስለ ዘይነበረን ፋሕ በላ፣ ንዅሎም ኣራዊት መሮር ከኣ ብልዒ ዀና፣ ፋሕውን በላ።"
ብመገዲ ነብዩ ህዝቅኤል 34.2-5 እንበኣርከስ ብዘየዋላዉል ቋንቋ ናይ ጓሶት ጉዳይ ምስ ኣባጊዕ ከምዝኾነ ተፈሊጡን ተገሊጹን። ኣባጊዕ እንታይ ከይኮኑ እንተተባህለ እቲ መልሲ ፍሉጥ እዩ። ኣብቲ ሳዕሪ ዘለዎ ቦታ ክወፍራ፡ ክበልዓ፡ ክብርትዓ፡ ክስበራ ከለዋ ክጽገና፡ ክይጠፍኣ ክምለሳ፡ ምስጠፍኣ ክናደያ።
በዚ ናይ ጉስነት ጥበብ ጐይታናን መድሓኒናን የሱስ ክርስቶስ ጓሳ/መራሒ ዝኾነሉ ዕላማ መራሒ ክኽዉን ከምዘይኮነ ገሊጹ፡ ግናኸ እቲ ቀንዲ ዕላምኡ ምሕዳስ/ምልዋጥ ሂወት ደቅሰባት ከም ዝኾነ ኣበሲሩ። "...እቲ ሕያዋይ ጓሳ ኣነ እየ። እቲ ሕያዋይ ጓሳ ህይወቱ በጃ ኣባጊዑ የሕልፋ"። ዮሃንስ 10.10-11
መራሕቲ ክትኮኑ ትደልዩ ወይ መራሕቲ እትብሃሉ ወይ’ዉን ስለ መሪሕነት እትሓስቡ ጉዳይኩም እንታይ እዩ?
Posted by:
Mussie Tekle
Aug 06, 2014
0 Comments
622 Views
Other article


text:
ሲስተር ፅገወይኒ ግደይ ኣብ ሆስፒታል መቐለ ኣስታት 30 ዓመታት ሰሪሐን፤ ብፍላይ ኣብ ክፍሊ ሕክምና ሕዱር ሕማም ኣብ ዝፀነሓሉ እዋን ዝተዓዘብኦ ዓንቀፍቲ ልምድታት ኣመልኪተን ይዛረባ።
መድሓኒት ፀረ ኤችኣይቪ ኤይድስ ዝወስዱ ሰባት ነቲ መድሓኒት እንተቋርፅዎ ጠንቂ ዝተፈላለዩ ሕማማትን ሞትን ይኾኑ ኣለው ይብላ፡፡
እቶም ዝበዝሑ ነቲ መድሓኒት ተፀሚሞም ብምውሳድ ኣብ ነብሶም ለውጢ ኣርእዮም ሰሪሖም ስድረኦም እንትመርሑ ቁፅሮም ውሑዳት ዘይበሃሉ ድማ ነቲ መድሓኒት “ሰልቹዩና እዩ” ብምባል የቋርፅዎ ምህላዎም ይገልፃ፡፡
መድሓኒት ምውሳድ ዘቋርፁ ዘለዉ ዝበዝሑ ኣብ ዕድመ ንእስነት ዝርከቡ ምዃኖም ዝገለፃ ሲስተር ፅገወይኒ እዚ እውን ሰብ ክፈልጠና እዩ ብዝብል ስንኩል ምኽንያት ምዃኑ ይሕብራ፡፡
ቁጠባዊ ፀገም ዘለዎም ሰባት ድማ ሓገዝ ተዘይተገይሩልና ክነቋርፆ ኢና ዝብል ኣንፀርፅሮት ከምዘስምዑን ኣብዚ ድማ ሓገዝ ክገብሩ ዝኽእሉ ሰባት ናብቲ ሆስፒታል መፂኦም ሓገዝ ንዘድልዮም ወገናት ክድግፉልና እላቦ ኢለን፡፡
ምሉእ ትሕዝቶ ኣብዚ ምስማዕ ይክኣል።


text:
መንግስቲ ደቡብ ሱዳን ድሕሪ ኣብ ዝሓለፈ ሰለስተ ዓመታት ኣብታ ሃገር ዝተኻየደ ኹናት ሰላምን ምርግጋእን ክመጽእ ድልየት ከምዘለዎ ገሊጹ። ብተወሳኺ መንግስቲ ኣብቲ ኣብ ቀረባ እዋን ዝተጀመረ ዝርርብ ሰላም ዘለዎ ተስፋ ገሊጹ’ሎ።
ኣብ ዝሓለፈ ዓመተ 2016 ኣብ ደቡብ ሱዳን ኣብ መንጎ ሓይልታት መንግስትን ንሪክ ማቻር ዝድግፉ ተቓወምቲ ሓያለ ግጭታት ዝተራእዩላ ዓመት እያ ኔራ።
ሓደ ላዕለዋይ በዓል ስልጣን ኣብ ተቓዋሚ ምንቕስቃስ ንነጻነት ህዝቢ ሱዳን ፒተር ኣድዎክ መጻኢ እታ ሃገር ኣብ ትግባረ እቲ ኣብ መንጎ ፕረዝደንት ሳልቫኬርን ሪያክ ማቻርን ኣብ ነሓሰ 2015 ዓ.ም ዝተኸተመ ስምምዕ ሰላም እዩ ይብሉ።
“ እቲ ስምምዕ ሰላም ኣብ ህዝቢ ደቡብ ሱዳን ሰላምን ምርግጋእ ንክመጽእ ዕድል ዝህብ’ዩ። ዘይምዕዳል ኮይኑ ነቲ ስምምዕ ሰላም ዝዘረዝዎ ፕረዝደንት ሳልቫኬር እዮም እዚ ድማ ንኣቦመንበር ተቃዋሚ ምንቕስቃስ ክሳብ ኮንጎን ብምስዳድ ወታሃደራዊ ስርሒት ኣንጻር’ቲ ህዝቢ ብምኽያድ’ዩ።”
ኣብ ታሕሳስ 2013 ፕረዝደንት ሳልቫኬርን ንምኽትሎም ማቻር መንግስቲ ንምዕላው ፈቲኖም ብዝብል ክሲ ካብ ስልጣን ብምብራሮም ኣብታ ሃገር ዕግርግር ምልዓሉ ድሒሩ ወታሃደራት ካብ ፕረዝደንት ሳልቫኬር ዓሌት ዲንካን ካብ ማቻር ዓሌት ኑዋር ንሓድሕዶም ዒላማ ዝገበረ መጥቓዕቲ ብምኽያዶም ኣብታ ሃገር ኹናት ምልዓሉ ይዝኸር።
ነቲ ግጭት ደው ንምባል ኣብ አዲስ ኣበባ ስምምዕ ሰላም ምኽታሙን ክልቲኦም ወገናት ናይ ሓባር መሰጋገሪ መንግስቲ ንምምስራትን ተኹሲ ደው ንምባል ምስምማዖም ይፍለጥ።
እንተኾነ ኣብ ዝሓለፈ ወርሒ ሓምለ መራሒ ተቓወምቲ ማቻር ነታ ሃገር ገዲፎም ምስዳዶም ግጭት ምልዓሉን ኣብታ ሃገር ኣብ ዝሓለፈ ሰለስተ ዓመታት ብዝተኻየደ ኹናት ኣስታት ክልተ ሚልዮን ሰባት ካብ ቤት ንብረቶም ምዝንባሎም ካልኦት በኣሰርተታት አሽሓት ዝቑጸሩ ምሟቶም ይፍለጥ።
ኣብ ወርሒ ታሕሳስ ፕረዝደንት ሳልቫኬር ንኩሎም ወገናት ንዝርርብ ሰላም ምጽውዖም እንተኾነ ተቓወምቲ ሓይልታት እቲ ሃዋህው ምቹእ ከምዘይነበረ ይገልጹ።
እንተኾነ ምኽትል ሚኒስትሪ ሓበሬታ መንግስቲ ደቡብ ሱዳን ኣኮል ፓወል ኮርዲት ግን ምስ እዚ ኣይሰማምዑን።
መራሒ ተቓወምቲ ሪያክ ማቻር ኣብዚ ሕጂ እዋን ኣብ ደቡብ ኣፍሪቃ ዝርኸቡ ኮይኖም መዓስን ኣብ ከመይ ኩነታት ናብ ሃገሮም ከምዝምለሱ ዝተፈልጠ ነገር የለን።
ምሉእ ትሕዝቶ ኣብዚ ምስማዕ ይክኣል።


text:
ከምቲ መንግስቲ ኤርትራ ዝገብሮ ዘሎ ምጽንጻን ኣብ ልዕሊ ህዝቢ፤ ንምልኪ ዘርግእ ነይሩ እንተዝኸውን፤ ምብራቕ ጀርመንን ሕብረት ሶቬትን ኣይምተበታተናን።
ኣብ ሓንቲ ነጻ ብልዕልና ሕግታት እትመሓደር ሃገር፤ ኣብ መንጎ ህዝቢን መንግስቲን ቃልኪዳን ኮይኑ ህዝቢ ንመንግስቲ ክመርጽ፤ መንግስቲ ንህቢ ከገልግል፤ ህዝቢ ከምቲ ዝተጸበዮ ኮይኑ እንተዘይረኺብዎ ድማ ህዝቢ ንመንግስቲ ክቕይር፤ ዘኽእሎም ዓንዲ ሕጊ ኢዩ። ኣብ ቅዋማዊት ሃገር ህዝቢ በቶም ኣብ ትሕቲ ቅዋም ዝተዘርዘሩ ሕግታት ጌሩ ንመንግስቲ ይመርጽ። ኣብ ቅዋም ናይ ልዕሊ 180 ሃገራት ዓለም፥ ብዘይካ ኤርትራ ማለትዩ፤ […]Read More →
መንግስቲ ኤርትራ ህዝቢ ንምርዓድ ናቕፋ ኪቕየር ኢዩ ዝብል ዘመተ ወረ ይዝርግሕ።
ባንክታት ኤርትራ ኣዚዩ ከቢድ ናይ ገንዘብ ሕጽረት ኣጋጢምወን ምህላዉ ምንጭታት ሓቢሮም። ብሰንኪ ኣብ ባንክታት ኤርትራ ብሓፈሻ ድማ ኣብ ፊናንሳዊን ፊሲካላውን ጽላት ኣጋጢሙ ዘሎ ምንዋጽ፤ መንግስቲ ኤርትራ ናይ 2016 ተባሂሉ ዝተሓንጸጸ ናይ ዞባታት መደባት ምሉእ ብምሉእ ክስረዝ ኣዚዙ። ምምሕዳር ዞባታት ናይ 2016 ባጀተን ረሲዐን ን2017 ዝኸውን ባጀት ከቕርባ ንሚኒስትሪ ዞባዊ ምምሕዳር መምርሒ ውን ኣመሓላሊፉ ኣሎ። ብዘይካ […]Read More →


text:
ብመሰረት እቲ ምንጭታትና ዝለኣኽዎ ሓበሬታ፤ ዘይከምቲ ምስ ካናዳዊ ኩባንያ ነቭሰን ዝተገበረ ናይ ቢሻ ስምምዕ ፤ እዚ ምስ ቻይና ዝተገበረ ውዕል ዳርጋ 80 ሚእታዊት ናይቲ ናይ ዛራ ወርቂ ኣታዊ ንቻይና ዘረክብ ውዕል ሙኻኑ ተገሊጹ። ኣምሳያ ናይዚ ቻይና ኣብ ባንክታት ብስም ዝተፈላለዩ ሕሳባት ናይ ስድራቤት ፕረዚደንት ኢሳያስ ሚልዮናት ዶላር ተቐምጥ ኣላ።
እዚ ማዕድናት ጸጋታትን ሃገር ንባዕዳዊት ሃገር ዘረክብ ምስ ቻይና ዝተገበረ ውዕል፤ ቻይና ልክዕ ከምቲ ኣብ ካልኦት ሃገራት ኣፍሪቃ እትገብሮ ምዝመዛ ጸጋታት ኤርትራ ዘፍቅድ ኮይኑ ስለዘሎ፤ ሃብቲ ህዝቢ ኤርትራ ትግሕጥ ምህላዋ ተሓቢሩ። እቲ ስምምዕ ንቻይና ክንድዚ ሓለፋ ክህብ ዝተወሰነሉ ካልኣይ ምኽንያት፤ ቻይና ኣብ መጋበኣያታት ዓለም ንመንግስቲ ኤርትራ ጎድኒ ክትኮኖ ብዝኣተወቶ መብጸዓ ኢዩ።
ቻይና ንመራሕቲን ሰበስልጣንን ሃገራት ኣበላሺካ ማዕድነት ሃገራት ምግፋጥ ሓደ ካብቲ ልሙድ እትሰርሓሉ ኣገባብ ኢዩ። በዚ መሰረት ንመራሕቲ ኤርትራ እውን ኣብ ባንክታት ቻይና ሕሳባት ከፊታ ብርክት ዝበለ ገንዘብ ተቐምጠሎም ምህላዋ እቶም ምንጭታት ገሊጾም። ቻይና ንናይ ሴራልዮን ፕረዚደንት ኣብ ዓዱ ገዚፍ ትምህርቲ ብምስራሕ፤ ንናይ ኮንጎ ፕረዚስደንት ጆሴፍ ካቢላ ኣብ ምርጫ ንኽዕወት ቢልዮናት ዶላር ብምፍሳስ፤ ኣምሳይኡ ናይተን ሃገራት ገዘፍቲ ናይ ዕደናን ኢንዳስትሪን ፕሮጀክትን ከምእተቐበለት ከም ኣብነት ዝሓበሩ እቶም ምንጭታት፤ ንናይ ደቡብ ኣፍሪቃ ፕረዚደንት ጃኮብ ዙማ እውን ክሳብ 23 ሚልዮን ዶላር ብብላዕ ድሕሪ ምሃብ ኩሉ ናይ ደቡብ ኣፍሪቃ ወፍርታት ኣብ ኣእዳዋ ምእታዋ አዘኻኺሮም። እዚ ኣብ ኤርትራ እትረኽቦ ዘላ ዘይፍትሓዊ ውዕላት ውን ውጽኢት ናይቲ መራሕቲ ኤርትራ እትገብሮ ዘላ ብልሽውና ሙኻኑ ይግለጽ።
በዚ መሰረት ኣብ ክልተ ክፍለሃገራት ቻይና ብስም ኣቶ ሓጎስ ገብርህይወት ናይ ስድራቤት ፕረዚደንት ተባሂሉ ዝግመት ክሳብ 300 ሚልዮን ዶላር ተቐሚጡ ምህላዉ ምንጭታት ይሕብሩ።ምስዚ ብዝተኣሳሰር ብርክት ዝበለ ሚልዮናት ዶላር ብስም ሓንቲ ምስ ኣቶ ሓጎስ ገብርህይወት ኣዚዩ ጥቡቕ ርክብ ዘለዋ ቻይናዊት ጓለንስተይቲ ተቐሚጡ ምህላዉ ይግለጽ። ብዘይካ እዚ ቀንዲ ስርሑ ምዕቃብ ረብሓታት ሰበስልጣንን ምስግጋር ገንዘብን ኮይኑ ዝጸንሐ ኣምባሳደር ኤርትራ ኣብ ቻይና ኣቶ ጸጋይ ተስፋጽዮን ብኣዚዩ ከቢድ ሕማም ድሕሪ ምጥቕዑ እቲ ብስሙ ዝጸንሐ ሕሳባት ክሰጋገር መምርሒ ሓሊፉ ኣሎ። በዓልቲ ቤቱ ንኣቶ ጸጋይ ተስፋጽዮን እውን ብዓቕማ ኣብ ዱበይን ቻይናን ኣብ ዝርከብ ሕሳባት ብርክት ዝበለ ገንዘብ ኣቐሚጣ ምህላዋ ይግለጽ።
ምስዚ ብዝተኣሳሰር ዜና ኣብቲ ብቻይናውያን ተወሲዱ ዘሎ ዕደና ኣብ መንጎ ኤርትራውያንን ቻይናውያንን ናይ ኣፓርታይድ ዝመስል ዓሌታዊ ምሕደራ ተኣታቲዩ ምህላዉ ተገሊጹ። እቶም ኤርትራውያን ብቻይናውያን ኣመሓደርቲን ተቖጻጸርትን ብዝወርዶም ታህዲድ ኣብ ትሕቲ ፍርህን ጸቕጥን ከምዝነብሩ፥ መመገቢ ቦተኦም ዝተፈለየ ኮይኑ ምሕደረኦም ናይ ደቡብ ኣፍሪቃ ናይ እዋን ኣፓርታይድ ስርዓት ከምዝመስል እቶም ምንጭታት ገሊጾም ።
ኣብዚ ቀረባ እዋን ንኣብነት እቶም ቻይናውያን ነቶም ኣብኡ ዝሰርሑ ኤርትራውያን ኣኪቦም፥ ምስጢራት ናይዚ ዕደና ንደገ ተውጽኡ ኣለኹም፥ ብዛዕባ ዕደና ሓበሬታ ንተቓወምቲ ኤርትራ ተመሓላልፉ ኣለኹም፤ እዚ ሕጂ ንህበኩም ዘሎና ናይ መወዳእታ መጠንቀቕታ ኢዩ ድሕሪ ሕጂ ብዛዕባ እዚ ዕደና ወላ ንስድራቤቱ ዝተዛረበ ሰብ ብቐጥታ ናብ ማእሰርቲ ክለኣኽ ኢዩ ክብሉ እቶም ቻይናውያን መራሕቲ ነቶም ኤርትራውያን ከምዘጎባዐዑሎም ተፈሊጡ።


text:
መነባብሮ ኣካለ ስንኩላን ኩናት ተጋደልቲ ኤርትራ ኣዚዩ እንዳመረረ ይመጽእ ምህላዉ ብሰንኪ እዚ ሕሰም ድማ ኣብ መዓስከርደንደን ዝርከቡ ስንኩላን ብእኩብ ዘይዕግበቶም ይገልጹ ምህላዉ፤ በዚ መሰረት ድማ 56 ስንኩላን ኩናት ስሞምን ክታሞምንብምስፋር፤ ናብ ቤት ጽሕፈት ፕረዚደንት ኣቤቱታ ከምዘቕረቡ ኣብዚ ቅንያት ኣብ ዝተፈነወ ዜና ተሓቢሩ ኣሎ።
ንኣካለ ስንኩላን ዘይትኸውን ኤርትራ ናይ መን ኤርትራ እያ። ወረ ብመሰረቱ ኣብቲ ሽም ነቶም ክቡራት ዘይውክል ጌጋ ኣጸዋውዓ ኣሎ። እዞም ሓርበኛታት ኣካለ ‘ስንኩላን’ ዘይኮኑስ ኣካለ ጀጋኑ ኢዮም። ስንኩላን ዝበሃሉ እቶም ብናይ ስልጣን ስስዕቲን፥ ህርፋን ሃብትን ኣእምሮኦም ሰንኪሉ፤ ሕድሪ ጀጋኑ ዝኸሓዱ ውሑዳት ገዛእቲ ኢዮም።
ኣብ ኤርትራ ፍትሒ እንተዝነብር መስርዕ ናይ ክብረት መጀመርታ ንስዉኣት ደሓር ንኣካለ ጀጋኑ ከምኡ ኢሉ ብምቕጻል ድማ ንነብሲ ወከፍ ሰብ፤ ወይ ማሕበራዊ ጉጅለ ከከም ኣበርክቱኡ ምነበረን ምኸበረን።
እዛ ናይ ህግደፍ ኤርትራ ግን ኩሉ ነገራታ ግርምቢጥ ኢዩ። እቲ ዝሓረሰን ዝመሓሰን ዘይኮነ እቲ ዘውጠይጠየ ዝኽበረላ፤ እቲ ዝተሰወአን ዝሰንከለን ዘይኮነስ እቲ ዘጣቐዐ ዝነብረላ ሃገር ኮይና ኣላ።
ኣካለ ጀጋኑ ኤርትራ፤ ሃገር፤ ብሉጽ ሰብ ኣብ እትደልየሉ ዝነበረት ሓንሳብ ዘይኮነ ደጋጊሞም ኣብቲ ዝሓሰመ እዋን ኣለናልኪ ዝበልዋ፥ ኣእጋሮም ምስተቖረጸ ኣብ ድፈዓት ኮፍ ኢሎም በታ ዝተረፈት ነብሶም ብኾፈኾፍ ዝተዋግኡ ዜጋታት ኢዮም።እሞኸደኣ ንኣካለ ስንኩላን ዘይትኸውን ኤርትራ ናይ መን ኤርትራ እያ።
ድሕሪ ናጽነት እውን እንተኾነ ዶባዊ ኩናት ምስተላዕለ፤ እዞም ሎሚ ኣብ ፊቶም ቦንድ ዶ ስፐይስ ኢሎም ገዛውቲ ተሸሊሞም ዘለዉ ሰብ ድርብ ዜግነት፤ ኤርትራውያን ኣይኮናን ኢሎም ሩዖም ጠቕሊሎም እግሮም ከውጽኡ ከለዉ፥ ኣካለ ጀጋኑ በታ ዝተረፈት ክፋሎም ናብ ድፋዓት ኪኸዱ ኢዮም ሓቲቶም። እቶም ንኤርትራ ኣይናታን ኢና ንሳ ውን ኣይናትናን ኢያ ዝበልዋን ራሕሪሖማ ዝኸዱን ሎሚ ሰብ ገዛ ኪኾኑ ከለዉ፤ እቶም ንኤርትራ ናታ ኢና፤ ነድሕና ድማ ንሕና ኢና ዝበሉ ኣካለ ጀጋኑ ግን ናብ ዚንጎታትን ኮንተይነራትን ዝነብሩሉ ምኽንያት እንታይ ኢዩ። ወረ ንኣካለ ስንኩላን ዘይትኸውን ኤርትራ ናይ መን ኤርትራ እያ?
ሃገር ነቲ ክትከውን ዝገበራ እንተዘይኮይና ንመን ኢያ ክትከውን። ኣብ ከባቢ ማእከል መሰልጠኒ መምህራን ዝተሃንጸ ኣባይቲ ካብ ኣካለ ጀጋኑ ተመንጢሉ ንካልኦት ክወሃብ ከሎ መግለጺ ናይዚ መግለጺ ዘይርከቦ ጽላለ ኣበይ ክርከብ ይኽእል። እቶም ባንዴራኣ ዝሰቐሉ ጀጋኑ ኣብ ትሕቲኣ ጽላል ኣብታ ፍርቂ ኣካል ናይ ህይወቶም ዝቐበሩላ መሬት ድማ ገዛ ዝድኩኑላ መሬት ዝስእኑሉ ምኽንያት እንታይ ኢዩ። ሰላም ኣብ ዘንገስዋ ሃገር፤ ብሰላም ብራህዋ ክነብሩ ዝኽልከሉሉ ዘለዉ ምኽንያት እንታይ ኢዩ። እረ ንኣካለ ስንኩላን ዘይትኸውን ኤርትራ ናይ መን ኤርትራ እያ።
እቲ ንስንኩላን ተሓሲቡ ዝነበረ እሞ ካብኦም ተመንጢሉ ገዛ ዝተዋህቦ’ኸ ሕልንኡ ከመይ ኣቢሉ ዓሪፉ ይሓድር። ኣብቲ ማሙቕ ሓዲሽ ቤት ኣትዩ ስግኡ እንተደቀሰ ሕልንኡ ይድቅስዶ። እቶም ክልተ፤ ሰለስተ፤ ኣርባዕተ፤ ሓሙሽተ ቆልዑ ዝገበሩ ኣካለ ጀጋኑ ኣብታ ቅድሚ ርብዒ ዘመን ዝተደርበይዋ ማዓስከር ጸላኢ ዝነበረት ኩርናዕ ተደርብዮም ምህላዉ ይዝክርዶ። ንኣካለ ስንኩላን ዘይትኸውን ኤርትራ ከመይ ኢላያ እያ ናተይ ትኸውን ኢሉኸ ይሓትትዶ?
እቲ እዞም ኣካለ ጀጋኑ ፍርቂን ሰለስተ ርብዕን ኣካሎም ተጀሊፉ ኪኸይድ ከሎ ኣብ ማሙቕን ወጻእን ዝነበረ፤ እሞ ሕጂ እንተስ ሳላ ማሉ፤ እንተስ ሳላ ዘበኑ ዓጽይዎ ዝምለስ ናይ ‘ሳመር’ ኣባይቲ ዝሃነጸ ኣብ ወጻኢ ዝነብር ዜጋኸ፤ ኣነ ከመይ ኢለየ ልዕሊእዞም ዝተበጀዉላን ዝሓለፉላን ዝሽነን ዘለኹ ኢሉ ይሓትትዶ። ንኣካለ ስንኩላን ዘይትኸውን ኤርትራ ከመይ ኢላ እያ ናተይ ናይዚ ሓንቲ ዘየበርከትኩላ ሃገር ኮይና ኢሉ ብዉሑዱ ምስሕልንኡ ይዛረብ ዶ። እንታይ ዝኸውን ምንባር ኢልካ ክሕተት ዝግበኦ ሎሚ ሙኻኑ ይግንዘብዶ?
እቲ ትማሊ ምስኦም ዝነበረ ሎሚ ግን እንተስ ብዕጫ እንተስ ብምርጫ ዘበን ኮይኑሉ ዘሎ ናይ ትማሊ ብጻዮም፥ እንታይ ኢና ንርኢ ዘሎና፥ እዚኦም እቶም ትማሊ ምሳና ዝነበሩ ዝመርሑናን ዘዋገኡናን ብጾት ኣበይ ተደርቢዮም ኣለዉ ኢሉ ይሓትትዶ። ገሊኦም ብኸቢድ ተወጊኦም ወረ ገሊኦምሲ ተሰዊኦም ተባሂሎም ኪቕበሩ እንዳተወሰዱ ፈለኽ ዝበሉ እሞ ዝደሓኑ ኣካለ ስንኩላን፥ ኣነ ምስ ደቀይ ኣብ ማሙቕ መረባዓት ንሶም ምስ ደቆም ኣብ ርቓዕ ዚንጎታት ስለምንታይ ኢሉ ምእንቲ እቶም ኣካለ ጀጋኑ ክጣበቕ ዝግበኦ ወገን’ከ፤ ንኣካለ ስንኩላን ዘይትኸውን ኤርትራ ከመይ ኢላያ እያ ናተይ ትኸውን ኢሉ ይሓትትዶ?
ሰባት ንወርሒ፤ ክልተ ወርሒ፤ ዓመት ምናልባት እውን ክልተ ዓመት ሕልነኦም ክጸቕጡ፤ ክርእይዎ ዝግባእ ክሓልፎም፤ ከስተብህልዎ ዝግባእ ክዝንግዑ ይኽእሉ ኢዮም። ርብዒ ዘመን ምሉእ ግን!
በሉ ብሓባር ንሕተት’ብሓባር ድማ ንፍትሓዊ መልሱ ንበገስ ፤ ንኣካለ ስንኩላን ዘይትኸውን ኤርትራ ናይ መን ኤርትራ እያ።


text:
ኣብ መወዳእታ ሚያዝያ 2017 ኤውሮጳዊ ሕብረት ብውክልና ፍሉያት ልኡኻት መንግስቲ ሽወደን ናብ ኤርትራን ኣዲስ ኣበባን ብምምልላስ: ብዛዕባ ትግብኣረ ምምልካት ዶብ ተዘራሪቦም ኣለዉ። ኣብቲ ርክብ ክልቲኦም መንግስትታት ማለት መንግስታት ኤርትራን ኢትዮጲያን ምምልካት ዶብ ብኸመይ ኣብ ዝብል ጉዳይ ነናቶም ዝብልዎ መርገጺ ኣቕሪቦም ኣለዉ። ንትሕዝቶ ናይቲ ርክባትን ውጽኢቱን መሕለፍያ ዘለዎም ምንጭታት ከምዝገለጽዎ፤ እቲ ልኡኽ ኣብ ኤርትራ ኣብ ዝኸደሉ እዋን ፕረዚደንት ኢሳያስ ንምርኻቦም ፍቓደኛ ከምዘይነበረ ይሕብሩ። በዚ መሰረት ልኡኽ ኤውሮጳዊ ሕብረት ነቲ ምስ ሓላፊ ፖለቲካዊ ጉዳያት ህግደፍ ኣቶ የማነ ገብረኣብን፤ ሚኒስተር ዜና ኤርትራ ኣቶ የማነ ገረመስቀልን ዘካየዶ ርክብን ውጽኢቱን ከም ወግዓዊ መርገጺ መግስቲ ኤርትራ ክወስድዎ ከምዘጸግሞም ገሊጾም ኣለዉ። ልኡኻት ኤርዎጳዊ ሕብረት ምኽንያት ናይዚ ክገልጹ ከለዉ፤ ቅድሚ ሕጂ ምስዞም ሰበስልጣን ዝግበር ርክባት ትርጉም ዘለዎን ውሳነ ክህቡ ዝኽእሉን ይመስሎም ከምዝነበረ፤ ኣብ ዝሓለፈ 5 ዓመታት ከምዘረጋገጽዎ ግን ንሶም እቶም ናይ ኤርትራ ሰበስልጣን እውን እንተኾነ፥ ፕረዚደንት ኢሳያስ እንታይ ክብል ከምዝኽእል ንምግማቱ ከምዘጸግሞም ክቅብ ዝተፈላለዩ ምልክታትን ጭብጥታትን ከረጋግጹ ምኽኣሎም የውክኡ። ከምኡ ስለዝኾነ ኣብ ኤርትራ ዝሕሰብ መደባት ይኹን ዝፍጸም ውሳነታት ኣብ ትሕቲ ፍጹም ዋንነት ፕረዚደንት ኢሳያስ ጥራይ ስለዝኾነ፤ እቲ ምስ ሰበስልጣን ኤርትራ ዝገበርዎ ርክብ እቶም ዝረኸብዎም ሰበስልጣን እውን እንተኾኑ ክሰምዕዎን ክምልስዎን ዝፍቀደሎም ውሱን ምንባሩ ሓቢሮም።
በዚ ኾነ በቲ ኤውሮጳዊ ሕብረት እዚ ተበግሶ ዝወስደሉ ዘሎ ምኽንያት እቲ ኣብ መንጎ ኤርትራን ኢትዮጲያን ዘሎ ኩነታት ብኣሉታ ይጸልዎ ብምህላዉ ሙኻኑ፤ ካብ ምንጭታት ዝተረኸበ ሓበሬታ ኣረጋጊጹ ኣሎ። እቲ ቀንዲ ንኤውሮጳዊ ሕብረት ነቲ ተበግሶ ዘንቅሎም ዘሎ ምኽንያት ካብ ኤርትራን ኢትዮጶያን ዝመጹ ስደተኛታት ንምዕጋት ሙኻኑ እውን፤ እቶም ምንጭታት ሓቢሮም ኣለዉ። ብመሰረት እቲ ዝወጸ ሓበሬታ፤ልኡኻት እውሮጳዊ ሕብረት፤ ካብ ቀርኒ ኣፍሪቃን ካልኦት ሃገራትን ዝመጹ ዘለዉ ስደተኛታት ንፖለቲካዊ ቅርጻ መሬት ኤውሮጳዊ ሕብረት ብኣሉታ ይጸልዉ ምህላዎም፤ ብሰንኪ እቲ ዋሕዚ፤ ኣብ ኤውሮጳ ዝስዕርር ዘሎ ጽልኣት ወጻእተኛታትን ዓሌትነትን (Xenophobia & racism) ኣዚዩ ይውስኽ ምህላዉ፤ ነዚ ዝምዝምዙ ናይ ጥሩፍ የማን ሰልፍታት ( ከም ናይ ፈረንሳ ሕጽይቲ ሃገራዊ ግንባር ሚስ ማኺ ለፐን፤ ናይ ሆላንድ ስዑር ሕጹይ ጊርት ዊልደር) ድማ ኣብ ስልጣን ናይ ምምጻእን ምብትታን ኤሮጳዊ ሕብረት ኣብ ምቅልጣፍን ኣሉታዊ ተራ ይጻወት ምህላዉ ይእምቱ (ብቕሉዕ ኣይበልዎን)። ብሓጺር ኣበሃህላ ከምቲ ልኡኻት ኤውሮጳዊ ሕብረት ንመንግስታት ኤርትራን ኢትዮጲያን ዝገለጽዎ፤ ኣታ ኣህጉር ተሻራኺት (stakeholder) ናይቲ ኣብ ኢትዮጲያን ኤርትራን ዘሎ ዘይተፈትሐ ጸገማት ኮይና ኣላ ዝብል ኢዩ።
ኣብ ላዕሊ ዝተጠቐሰ ትንታነ ሓቅነት ዘለዎ ኢዩ፤ የግዳስ ምምልካት ዶብ ኤርትራን ኢትዮጲያን ክግበር ዘለዎ ብመጀመርያ ምእንቲ ሰላምን ብልጽግናን ምንብባርን ክልቲአን ሃገራት እምበር ኤውሮጳዊ ሕብረት መታን ክሕሾ ካብ ዝብል ድርኺት ዝብገስ ኪኸውን ኣይግባእን። ኤውሮጳዊ ሕብረት ብመንገዲ ሰነተር ሬናቶ ሴሪ ክታሙ ኣብ ስምምዕ ኣልጀርስ ዘነበረ ኣውሓሲ ዞባዊ ውድብ ኢዩ፤ ንሱ ዘሰክሞ ሕጋውን ሞራላዊን ሓላፍነት እውን ኣለዎ። ካብ ኤርትራ ይኹን ካልእ ሃገራት ዝውሕዙ ዘለዉ ብዝሒ ስደተኛታት ደው ዝብል፤ ብሓርነት ኣህዛብ እምበር ብናይ ሓይሊ ኣስገዳድ ኣይኮነን። ምኽንያቱ ኤርትራውያን ሃገሮም ገዲፎም ናብቶም ኣፎም ሃህ ኣቢሎም ዝጽበዮዎም ሻርክታት ማእከላይ ባሕሪ ዝጎዓዙ ዘለዉ፤ እቲ ኣብ ሃገሮም ዘሎ ሻርክ ካብቶም ኣብ ማእከላይ ባሕሪ ዘለዉ ሻርክ ታት ዝያዳ ስለዝጭክን ኢዩ።
ንስደትን ስደተኛታትን ናይ ምግታእ ስትራተጂን ብዝምልከት ኣቐድም ኣቢሉ ኣብ ኑዩዮርክ ቤትጽሕፈት ሕቡራት ሃገራት ዋዕላታት ተጋቢኡ ነይሩ። ምምሕዳር ኣሜሪካ እውን 6 ሃገራት ዝዓደመ ንዋሕዚ ስደተኛታት ብዝምልከት ኣኼባ ኣካይዱ ምንባሩ ይፍለጥ። ኣብቲ ቀዳማይ ዋዕላ መንግስቲ ኤርትራ ነቲ ምስ ኤውሮጳ ዝገበሮ ስደተኛታት ብሓይሊ ናይ ምምላስ ምጉት ሒዙ ቀሪቡ ነይሩ።
ንሙኻኑ ስለምንታይ ኢዩ ህዝቢ ዝስደድ ዘሎ። እዚ ድሕሪ ዋዕላ ቫሌታን ካርቱም ኣረንጅመንትን ዝተራእየ ሓድሽ ምዕባሌታት ብኸመይ መጺኡ፥ ኣብ ዞባዊን ዓለማውን ኩነታት እንታይ ተቐይሩ፥ ደፋእትን ሰሓብትን ረቛሒታት ዋሕዚ ኤርትራውያን እንታይ እዮም፥ ብወገን ግዳያት ክግበር ዝግበኦ ነገራት እንታይ እዩ ኣብዚ ዓንቀጽ ንምድህሳሶም ክፍትን ኢዩ።
ጠንቂ ዋሕዚ ኤርትራውያን
- ደፋኢ ረቓሒታት
ህጻናት ከይተረፉ ዝርከብዎም መንእሰያት፥ ኣረጋውያን፥ ማእከላይ ዕድመ፥ ደቀንስትዮን ደቂተባዕትዮን ኤርትራውያን በእላፍ ናብ ስደት ዘውሕዞም ዘሎ ሓደ ንጹር ምኽንያት እዩ ንሱ ድማ ሰብኣዊ ክብረትን ሓርነትን ስለዝሰኣኑ እዩ። ህዝቢ ኤርትራ ዋና ነብሱ ኮይኑ ብምርጫታት ሓርነቱ ክነብር ክሳብ ዘይተፈቐደሉ ድማ እዚ ዋሕዚ እዚ ብዝበርተዐ መልክዑ ክቕጽል ሙኻኑ ዘጠራጥር ኣይኮነን።
ከምዚ ሎሚ ብዛዕባ ምትግባሩ ዝሕበር ዘሎ ‘ምውሳኽ ደሞዝ’ ይኹን ካልእ መሬትን ሰማይን ዘላግቡ ‘ብስራታት ኣዋጃት’ ውን እንተመጹ ድማ ደው ከብሎ ኣይኮነን፤ ምኽንያቱ ብገንዘብ ዝግዛእ ሓርነት፥ ብኣዋጅ ዝድበስ ዓመጽ ስለዘየለ።
- ሰሓቢ ረቓሒታት
ሽሕኳ እቲ ደፋኢ ረቋሒ ንጹር፥ ሰሓብቲ ረቋሒታት ድማ ሳዕቤን ናይቲ ቀንዲ ደፋኢ ረቛሒ ሙኻኑ ንጹር ይኹን፤ ንኤርትራዊ ዋሕዚ ኣብ ምዕጋት ዘይሓገዙ ሰሓብቲ ረቛሒታት ግን ኣይተሳእኑን፥ ክልተ ካብዞም ረቛሒታት 1) ኤውሮጳዊ ሕብረት ነቶም ፓስፖርት ዘለዎም ዜጋታት ቪዛ ዝህብ ዘይሙኻኑ ብኣንጻሩ ብባሕሪ ምስኣተዉ መንበሪ ዝህብ ሙኻኑ 2) እቲ ኤውሮጳዊ ሕብረት ምስ መንግስቲ ኤርትራ ዋሕዚ ስደተኛታት ንምዕጋት ዝገበሮ ዘይተጸንዐ ዘይክውንነታዊ ጽምዶ ንምጥቃስ ይከኣል።
ምሱላኽ ደቂ ሰባት
ከምዚ ኣብ መእተዊ ጽሑፍ ዝተገለጸ ኣብ ኤርትራ ዘሎ ህዚቢ ህይወቱ ‘ጥሜት ብዘይ ሓርነት’ ምስኮኖ፤ እታ ሓንሳብ ዝነብራ ህይወቱ ከይተወደአት ምንባር ንኽነብር ናብቲ ሕሰም ሙኻኑ ውን ዝፈልጦ ‘ጥሜት ምስ ሓርነት’ ክወፍር ይቕሰብ ኣሎ። ኣብ ኤርትራ ናብ ደለኻዮ ሃገር ምጋሽ እረ ፓስፖርት ምሓዝ እውን ዘይፍቀድ ስለዝኾነ ድማ ናብቲ ብዘይፓስፖርት ዝኽየድ መንገዲ ክጓዓዝ ይግደድ።
እዚ ኩነታት ምቹእ ዕድል ዝፈጠረሎም፤ ሰባት ናይ ሙስላኽ ዕድል ዘለዎም ሰብ ዓቕሚ፤ ብፍላይ ድማ ገለ ኣዘዝቲ ሰራዊት ብኣሽሓት ዶላራት እንዳወሰዱ ሰባት ከስሉኹ ጀሚሮም። ጸኒሑ እቲ ናይ ዶላር ሕጽረት ዝነበሮ መንግስቲ ኤርትራ እቲ ሙስላኽ ሰባት ክንድኡ ኣታዊ ዝርከቦ ሙኻኑ ምስተገንዘበ ብደረጃ መንግስቲ ክኣትዎን ካብ ሙስላኽ ሰባት ናብ ንግዲ ደቂሰባት ከዕርጎን ተራእዩ።
ንግዲ ደቂ ሰባት
ስደተኛታት ብመንገዲ ኣስሎኽቲ ካብ ኤርትራ ምስወጹ ናብ ሱዳን ወይ ኢትዮጲያ ኣብ ዝበጽሑሉ እዋን ጉዕዞኦም ካብ ምስ ኣስሎኽቲ ሰባት ናብ ምስ ነጋዶ ደቂሰብ ይሰጋገር። ፓስፖርት ስለዘይውንኑ፥ ፓስፖርት እንተለዎም ድማ ብግቡእ ቪዛ ስለዘይወሃቡ፥ ናብቲ ጉዕዞ ምስ ዝወስድዎም ኣስገርቲ ክጽምዱ ይጅምሩ። እቲ ጉዕዞ ዘይሕጋዊ፤ ኣብቲ ዘይሕጋዊ ዓንኬል ድማ ኩሉ ዓይነት ዓመጽ ስርቂ፤ ምሻጥ፤ ዖታዊ ዓመጽ፤ ጅሆ ሒዝካ ገንዘብ ምጥላብ፤ መሸጣ ናውቲ ወዘተ ካልእ ገጽ ናይቲ ንግዲ ደቂ ሰብ ይኸውን። ኣብዚ ሰንሰለታዊ ንግዲ ደቂሰባት ካብ መጀመርያ ክሳብ መወዳእታ ናይ ኤርትራውያን ልዑል ተራ ምህላዉ ኣብዛ ንክልተ ዓመት መመላእታ ዝጠፍአት መርከብን ኣብኣ ዝተሳቐዩ ኤርትራውያንን ተጋሂዱ ኣሎ።
ኣሉታዊ ተራ ሃገራት ኤውሮጳ
ሃገራት ኤውሮጳ ናብ ሃገረን ዝኣትዉ ዘይሕጋውያን ስደተኛታትን (ብሕጋዊ ኣብሃህላ ዘይሕጋውያን ስደተኛታት ኢልካ ምጽወዖም ንባዕሉ ዘይሕጋዊ እዩ) ኣብ ኣፍደገ ባሕርታተን ዝቕዘፉ ስደተኛታትን ምስ በዝሑ እቲ ዋሕዚ ካብ ምንጩ ምድራቕ ዝብል ፖሊሲ ኣጽዲቐን።
እቲ ውሳነ መበገሲ ሓሳቡ ቅኑዕ እኳ እንተነበረ እቲ “ብኸመይ?” ዝብል ናይ ትግባረ መሪሕ ክፋሉ ግን ብኣዚዩ ጉጉይ ቅማረ ዝተበጽሐ ኣዕናዊ ፖሊሲ ተኸቲሉ እዩ ንምትግባሩ ነቒሉ።
እቲ ፖሊሲ ብሓጺሩ ከምዚ ዝስዕብ ይጠቓለል ይከኣል። መበገሲ ናይዚ ዝለዓለ ዋሕዚ ኮይነን ዘለዋ ሃገራት ሶርያን ኤርትራን ኢየን፤ ስለዚ ናይ ኤርትራ ስደተኛታት ምስ ኤርትራ፤ ሊብያን ሱዳንን ጽምዶ ብምግባርን ሓገዝ ብምሃብን ነቶም ስደተኛታት ካብ ምብጋሶም ደው ምባል ይከኣል እዩ ዝብል እዩ ጽማቕ ፍረ ነገሩ።
ሃገራት ኤውሮጳ ነቲ ጠንቂ ሽግርን ባዕሉ ሽግርን ዝኾነ መንግስቲ ኤርትራ ከም ኣካል ፍታሕ ምቕማጠን፥ ንሃገራዊ ድሕነተን ክብላ ድማ ነቲ ኣብ መቕሎ ዓመጽ ዝጥበስ ዘሎ ህዝቢ ኤርትራ ብዛዕባ መፍትሒ ናይ እቲ መሰረታዊ ሽግሩ ከይተዛረባ ግዳይ ኮይኑ ክቕጽል ስለዝወሰና ድማ እቲ ፖሊሲ ከይተወለደ ከምዝመዉት ኮይኑ።
ኣሉታዊ ተራ መንግስቲ ኤርትራ
ከምዝተገለጸ ጠንቂ ናይቲ ሽግር ፖሊሲታትን ኣካይዳን ናይ መንግስቲ ኤርትራ እዩ። መንግስቲ ኤርትራ ብዘይቅዋም ዝምራሕ፤ ልዕልና ሕጊ ዝቐተለ፥ ብናይ ባዕሉ ውሳነ ኣብ ልዕሊ ህዝቢ ዝተስገደደ፤ ነዚ ዘይሕጋዊ ተግባራቱ ንምርጋእ ድማ ብሓይሊ ፖሊስን ጸጥታን ምፍርራህን ራዕድን ዝገዝእ ዘሎ ስርዓት እዩ። ነቲ ኣንጻር እዚ ፖሊሲ ክለዓል ዝኽእል መንእሰይ ጅሆ ንምሓዙ ድማ መወዳእታ ዘይብሉ ሃገራዊ ኣገልግሎት ኣዊጁ ይቕጽሎ ኣሎ።
ኣብ ባይቶታት ሃገራት ኤውሮጳ ነናይ ባዕለን ሽግር ንምእላይ፤ ‘ምልካዊን ዘይሕጋውን ውን ሙኻኑ እንዳፈለጥና ስደተኛታት ደው ንምባል ምዝርራብ ንጀምር ምኽንያቱ ንሕና ናይ ዓለም ፖሊስ ስለዘይኮና ኣብ ልዕሊ ህዝቡ ዝገብሮ እንታይ ይምልከተና’ ዝብል ሓሳብ ምስዓብለለ ንመንግስቲ ኤርትራ ስደተኛታት ደው ንምባል ክጸምዱ ኣምሳያ ናቱ ድማ 200 ሚልዮን ዶላር ክህብዎ ወሲኖም።
ንመንግስቲ ኤርትራ እዚ ጽምዶ እዚ ካብቲ ጎቢእዎ ዝነበረ ዲፕሎማስያዊ ተነጽሎ ንምድሓን በቲ ሓደ ወገን፤ እቲ ዝርከብ ኤውሮ ንምኽሳብ ድማ በቲ ካልእ ተዘይኮይኑ ክገብሮ ዝኽእል ነገር ከምዘየሎ ኣጸቢቑ ይፈልጥ እዩ። ምኽንያቱ ስደት ደው ዝብል ህዝቢ ሓርነቱ ምስዝረክብ እዩ፤ህዝቢ ሓርነቱ ዝረክብ ድማ እቲ ሓርነቱ መንዚዕዎ ዘሎ ስርዓት ምስዝእለ እዩ። መንግስቲ ኤርትራ ድማ ካብ ስልጣን ክእለ ከምዘይኮነ ኤርትራ ብዘይ ብኡኡ ክትህሉ ኢሉ ዝሓስብ እንተሎ ናብ ወርሒ ክግዕዝ ብዕሊኣዊጁዎ እዩ።
ህዝቢ ኤርትራ ድማ ብዘይሓርነቱ ኪቐውም ኣይኮነን፤ ምኽንያቱ ነቲ ብኣእዳዉ ኣብ ሳናዱቕ ምርጫ ከድምጾ ዝተኾነኖ ድምጺ ብጉዕዞ ኣእጋሩ ጌሩ ክነግሮ ካብ ዝውስን ዓመታት ቆጺሩ እሎ።
ኣብ መንጎ ህዝቢ ኤርትራን መንግስቲ ኤርትራን ዘሎ ተመዓዳዊ ጉዕዞ ናይ ኤውሮጳ ፖለቲከኛታት ዘይፈለጥዎ ነገር እንተነይሩ 1) መንግስቲ ኤርትራ እንተደለየ አውን ስደተኛታት ደው ከብሉ ዓቕሚ ከምዘይብሉ 2) ሕሉፍ ባህርያት ናይቲ ስርዓት ኣብ ግምት ብምእታው እቲ ዝተሰለዓሉ ገንዘብ ውን እንዳወሰደ ኣብቲ ባዕሉ ዘካይዶ ንግዲ ደቂሰባት ክዋሳእ ድሕር ከምዘይብል 3) ዋና እቲ ጉዳይ ዝኾነ ህዝቢ ኤርትራ ኣብ ግምት ክኣቱን ብመንገዲ ወከልቱ፤ ሲቪካዊ ማሕበራትን ውድባት ተቓውሞን ብዉሑዱ ናይ ምምኽኻር መስርሕ ክገብሩ ምንባሮምን እዩ።
ህዝቢ ምኽሪ እንተዝሕተት ድማ ብርግጽ እዚ ዝስዕብ ምኾነ መልሱ። ንኤርትራውያን ስደተኛታት ሓርነት እምበር ሓይሊ ካብ ስደት ክዓግቶም ዝከኣል ኣይኮነን ። እዚ ሓቂ እዚ ኤውሮጳዊ ሕብረት ጥራይ ዘይኮነስ መንግስቲ ኤርትራ ውን ኢዩ ዘይፈለጦ ዘሎ። ሓይሊ ንስደት ደው ዘብል እንተዝኸውን ኣብ ዞባ ደቡብ ኣብ ዶባት ተጸሚዱ ዘሎ ነቶግቲ፤ ኣብ ዶባት ዝግበር ቶኪስካ ቅተል ዝብል መምርሒ ንጉዕዞ ስደት ደው መበሎ፤ የግዳስ ካብ ኤርትራ ሕጂ ውን ክሳብ 3 ሽሕ ሰብ ወርሓዊ ይወጽእ ኣሎ፤ ስለምንታይ? መልሱ ንጹር ኢዩ፥ ፍትሒ እምበር ሓይሊን ጠበንጃን ንባህጊ ሰባት ደው ከብል ዝከኣል ኣይኮነን።
ኣሉታዊ ተራ መንግስቲ ሱዳን
መንግስቲ ሱዳንን ኣሉታዊ ተርኡን ልክዕ በቲ ኣብ ላዕሊ ዝተገለጸ ናይ መንግስቲ ኤርትራ ባህርያት ክግለጽ ዝከኣል እዩ። ስርዓት ጀነራል ኣልበሽር ካብ ዝነበሮ ዲፕሎማስያዊ ቁሪ ንሙሟቕ ጉዳይ ኤርትራውያን ስደተኛታት ምስ ኤውሮጳዊ ሕብረትን መንግስቲ ኤርትራን ከም መዋገዩ እዩ ወሲድዎ ዘሎ። ማዕረ መንግስቲ ኤርትራ ኣብዚ ፕሮጀክት ክሳብ 200 ሚልዮን ዶላር ደገፍ ስለዝረኸበ ናይ ኤውሮጳ ተምሳጥ ንምምራኽ ድማ ኣብ ልዕሊ ኤርትራውያን ግፋ ከካይድ ንምፍጋዶም ሓሊኑ ፤ ብሓይሊ ናብ ኤርትራ ይመልሶም ኣሎ።
ብወገን ኤርትራውያን ስደተኛታት እንታይ ክግበር ይግባእ።
ሓደ ካብቲ ቀንዲ ኤርትራውያን ስደተኛታት ሰኣን ፍላጥ ዝገብርዎ ዝዓበየ ጌጋ ከም ስደተኛ ዘይምምዝጋብ እዩ። ዝኾነ ኤርትራዊ ይጠቀመሉ ኣይጠቀመሉ፥ የድልዮ ኣየድልዮ ብዘየገድስ ናብ ሱዳን ይኹን ኢትዮጲያ ምስኣተወ ሻቡ ናብ ላዕለዋይ ኮሚሽን ስደተኛታት ብምኻድ ክምዝገብ ይግባእ።
እዚ ብምግባር ኣብ ልዕሊኡ ንዝመጽእ ዝኾነ ናይ ግፋ ወይ ካልእ ተግባራት ላዕለዋይ ኮሚሽን ስደተኛታት ክጣበቐሉን ኪከላኸለሉን የኽእሎ ማለት እዩ። ብዘይካ እዚ ኣብ ሱዳን ውሑስ መዕቆቢ ዝህባ ገለ ትካላት ስለዘለዋ ክሳብ ድሕነቶም ዝረጋገጽ ምስዘን ትካላት እዚኤን ንምርኻብ ምጽዓር ክድፈኣሉ ዘለዎ እዩ።
እተን ትካላት፤ ብሰራዊት ወይ ፖሊስ ሱዳን ዝግበር ዓመጻት ስለዘቓልዓ መንግስቲ ሱዳን ክህልዋ ስለዘየፍቅድን፤ ህላወአን ስለዘይፈትዎን ብወግዒ ምስራሕ የጸግመን እዩ። ዕድል ኣብ ዝሃለወን እዋን ግን ምስ ዝተወጽዑ ስደተኛታት ስለዝተሓጋገዛ ነዘን ኣካላት ንምርኻብ ምጽዓር ውሕስነት ዘውህብ እዩ።
ጻውዒት ንኤውሮጳዊ ሕብረት
ኤውሮጳዊ ሕብረት ኣብ ሃገራቶም ንዘሎ ዋሕዚ ንምግታእ ካብ ዝብል ብሓደ ኩርናዕ ጥራይ ዝርኢ ኣመለካኽታ፤ ንምልኪ ዘጽንዕ ንውጽዓት ድማ ግዳይ ዝገብር ጉጉይ ፖሊሲ ይኽተል ኣሎ። እዚ ፖሊሲ ቅኑዕ ከምዘይኮነ ብሳልኡ ድማ ሓደ ስደተኛ ውን ደው ዝብል ክህሉ ከምዘይኮነ ግዜ ይምስክሮ ዘሎ ሓቂ እዩ።
ሰባት ሓርነት ደልዮም ኣብ ዝነቕሉሉ እዋን ደው ዘብሎም ሓይሊ የለን።ደው ዘብሎም ሓይሊ ሓርነት ጥራይ ኢዩ። ስለዝኾነ ኤውሮጳዊ ሕብረት ዘለዎ ፖለቲካዊ ሓይልን ገንዘባዊ ጸጋን ምልኪ ደው ንምባልን ሓርነት ህዝቢ ንክረጋገጽን ደኣምበር ህዝቢ ክርገጽ መሳለጢ ኪኸውን የብሉን።
ኣብ ኤርትራ ዘሎ ሽግር ዝፍታሕ ናይ ህዝቢ መንግስቲ ቆይሙ ብልዕልና ሕጊ ተገዚኡ ሓርነት ሰባት ምስ ዝረጋገጽ ጥራይ እዩ። እዚ ጉዕዞ እዚ ድማ ብኤርትራውያን ጥራይ እዪ ዝፍጸም።ይንዋሕ ይሕጸር ከኣ ሓርነት ኤርትራውያን ክረጋገጽ እዩ።ሽዑ ጥራይ እዩ ድማ ህብዚ ኤርትራ ንስደት ዘየማዕዱ።
ኤውሮጳዊ ሕብረት እንተኾነ ቆላሕትኡ ናብ ምግታእ ምልካውነት እምበር ምግታእ ስደተኛታት ከተኩር ኣይግባእን። እቲ ቀዳማይ እንተተገይሩ እቲ ዳሕረዋይ ክስዕብ ሙኻኑ ርግጽ እዩ፤ ምኽንያቱ ሓርነት እምበር ገንዘብ ንዋሕዚ ስደተኛታት ደው ከብል ዓቕሚ የብሉን።


text:
ካብቲ ሓደጋ ብህይወቶም ዝደሓኑ ኣብቲ መንግስታዊ ስነ-ስርዓት ዝኽሪ ከይካፈሉ ተኸልኪሎም
እግሪጀንቶ - ዋሽንግተን ዲ.ሲ. —
ጣልያን ሎሚ መዓልቲ 21 ጥቅምቲ 2013 ዓ.ም ኣብ ከተማ አግሪጀንቶ ንግዳያት ማእኸላይ ባሕሪ መንግስታዊ ስነ-ስርዓት ቐብሪ ወይ ዝኽሪ ኣካይዳ።
አብቲ ኣብ ደንደስ ባሕሪ አግሪጀንቶ ዝተኻየደ መንግስታዊ ስነ ስርዓት ዝኽሪ ሰበ-ስልጣን ጣልያን ፡ ኣብ ጣልያን ናይ ኤርትራ ኣምባሳደር ምስ ሙሉኣት ኣባላት'ቲ ኤምባሲን ካብ ዝተፈላለያ ሃገራት ኤውሮጳ ዝመፁ ስድራ'ቶም ግዳያት ዝኾኑን ዘይኮኑን ኤርትራውያን ከምኡ'ውን ጣልያናውያንን ካልኦትን ተረኺቦም።
እዚ ከምዚሉ ኸሎ ኣብ ሮማ ዝነብሩ ኤርትራውያንን ኢትዮጵያውያንን ብሓባር ሽምዓ ብምብራህ ነቶም ግዳያት ላምፐዱዛ ንምዛካር ስነ-ስርዓት ዝኽሪ ኣካይዶም።
ብኻልእ ወገን ኸኣ እቶም ካብቲ ሓደጋ ብህይወቶም ዝደሓኑ ኣብቲ መንግስታዊ ስነ-ስርዓት ዝኽሪ ከይንካፈል ተኸልኪልና ክብሉ ኣማሪሮም።
ሙሉእ ትሕዝትኡ ንምስማዕ ናብ ምልክት ድምፂ ብምኻድ ጠውቁ።


text:
ዜናዊ ጸብጻብ ጉባኤ ንኡስ ዞባ ጀርመንMonday, 16 October 2017 11:43 Written by ቤት ጽሕፈት ዜና ሰዲህኤ
ጉባኤ ንኡስ ዞባ ጀርመን ሰልፊ ዲሞክራሲ ህዝቢ ኤርትራ ብዕለት 14 ጥቅምቲ 2017 ኣብ ከተማ ፍራንክፎርት ተኻይዱ።እቲ ጉባኤ ምምሕዳር ሽማግለታት ሰለስቲኡ ጨናፍርን ብጨናፍሮምዝተወከሉ ኣባላት ጨናፍርን ኢዮም ተኻፊሎሞ። ብዘይካዚ ምምሕዳር ንኡስ ዞባ ጀርመን ንስራሓት ጨናፍር ኣብ ምጽፋፍን ንብረት ሰልፊ ኣብምክትታልን ንምትሕግጋዝ ዝፈጠሮ ትካል ቁጽጽርን እውን ኣብቲ ጉባኤ ተሳቲፉ ነይሩ።
ኣብዚ ንሳልሳይ ግዝይኡ ዝሰላሰል ዘሎ ጉባኤ ንኡስ ዞባ ጀርመን፣ ኣቦ መንበር ምምሕዳር ሽማግለ ሓው ተስፋማርያም ክብራኣብ ንተሳተፍቲ ጉባኤ ብምምስጋን፣ ንኡስ ዞባ ሒዝዎም ዝጸንሐ ስራሓትን ቅጥዒ ጉባኤን ብምሕባርን ጉባኤ ንኡስዞባ ጀርመን፤ ሰዲህኤ ነቕ ዘይንብለሉ መቃለሲ ናይ ዓወት ባይታና እዩ፤ ኣብትሕቲ ዝብል ጭርሖ ይካየድ ምህላዉ ብዘቕረቦ መኽፈቲ መግለጺ’ዩ፡ ቃል ሽማግለ ዞባ ኤውሮጳ ንምቕራብ እቲ መድረኽ ንሓው ኢሳቕ ወልደማርያም ኣቦ መንበር ዞባ ኣረኪብዎ። ሓው ኢሳቕ ኣቦ መንበር ዞባ ኤውሮጳ ነቲ ጉባኤ ዘለዎ ሰናይ ምንዮት ብምቕራብ ሽማግለ ዞባ ተታሓሒዝዎም ዘሎ ዕማማትን ኣብ ኣመራርሓ ዘለዎ ስጥመትን ናይ ሓሳብ ውህደትን፡ በብሃገሩ ምስ ኣብ ከባቢኡ ዝርከቡ ህዝባዊ ምልዕዓላትን ፖለቲካዊ ሓይልታት ዝገብሮ ዝገበሮን፡ ኣብ መስርሕ ዘሎ ናይ ስራሕ ምትሕብባርን ንተሳተፍቲ ጉባኤ ኣብሪሁ።
ድሕሪ መኽፈቲ መልእክቲ ክልተ ኣቦ መንበራት ትካላት ሰልፊ ምስማዕ ናብቲ መሰረታዊ መደባት ናይቲ ጉባኤ ንምእታው፡
1. ጸብጻባት ጨናፍር
2. ጸብጻብ ተቆጻጻሪ
3. ጸብጻብ ሽማግለ ንኡስ ዞባ ጀርመን
4. ምምራጽ ሰክረታርያ ጉባኤ
5. ምምራጽ ሓዳስ መሪሕነት ንኡስ ዞባን ለበዋታትን ዝብሉ ዛዕባታት ዝሓዘ ጽሑፍ ንተሳተፍቲ ተዘርግሐ።
ኣብ ቀዳማይ ቅጥዒ ኣባላት ሽማግለ ሰለስቲኤን ጨናፍር ንኣታሃላልዋ ኣባላቶምን ተሳትፍኦም ኣብ ከባቢያዊ ሓባራዊ ዕማማትን ኣበርክታኦምን፡ ከጋጥሞም ዝጸንሐ ናይ ስራሕ ዕንቅፋታትን ዘመልከተ፡ ፖለቲካውን ቁጠባውን ምምሕዳራውን ማሕበራውን ጸብጻባት ኣቕሪቦም። ብፍላይ ኣብ ከባቢ ሰሜን ጀርመን ዝጅመር ንዘሎ ናይ መንእሰያት ስፖርታዊ ምጥርናፋት ኣብ ፖለቲካዊ ጉዳያት ጥራሕ ዘይኮነስ፡ መንእሰያት ንነብሶም ካብ ካልእ ኣሉታዊ ኣቕጣጫታት ንከይወስዱ እውን ሓጋዚ ምዃኑን ተሓቢሩ። ኣብዝቐረበ መግለጺ ምርኩስ ብምግባር ድማ ኣገዳሲ ወኸስታትን ዝርርብን ተኻይዱ፡ ንዝጸንሑ ሕጽረታትን ናይ ስራሕ ጸገማትን ኣብ ምፍታሕ ዝሕግዙ ሓሳብት ብምቅራብ ድማ ተደምዲሙ።
ክልተ ተቆጻጻርቲ ብግዲኦም፣ ንዝቐረበሎም ገንዘባዊ ጸብጻባትን ኣብ ጉባኤ ዝተዋህበ መግለጺ ጨናፍርን ሓቕታት ከምዘለዎ ድሕሪ ምርግጋጽ፡ እቲ ከጋጥም ዝጸንሐ ሕጽረታት ድምር ናይ ኣሃዛት ዘይኮነስ ብዝተዋህበ ቅጥዒ ዘይምስራሕ እንተዘይኮይኑ ካልእ ከምዘይነበረ መስኪሮም። ሓው ተስፋይ ባይረ ብፍላይ ተሓዝቲ ገንዘብን ንብረትን ኣብ ጨናፍር ክእለታቶም ኣብ ምኽዕባት ክተሓባበር ከምዝኽእል ድማ ቃል ኣትዩ።
እቲ ንምምሕዳር ንኡስ ዞባ ጀርመን ወኪሉ ብሓው ታደሰ ኣስመላሽ ዝቐረበ ጸብጻብ እንተኾነ እውን ድምር ናይቲ ብጨናፍር ክማሓላለፍ ዝጸንሐ ጸብጻባትን ኣብ መስኖኣዊ ኣሰራርሓ ዝነበሮ ጉድለታት ዘጠቓለለ ኮይኑ፡ ክውሰድ ዘለዎ ኣራሚ መንገድታት ዝኣመተ እውን እዩ ነይሩ። ሓው ታደሰ ንኡስ ዞባ ካብ ዝሰርዖም መደባት ሓያሎይ ኣብ ትግባረ ተፈቲኖም እዮም፣ ኩሎም ተዓዊትናሎም ኢና እኳ እንተዘይበልና ድማ፡ ምስ ናይ መጻኢ ዕማማት ኣዋሃሂድካ ትስፉዋት ኢና። ብፍላይ መንእሰያትና ኣብ ምምልማልን ኣብ ምምሃርን ብዘይምቁራጽ ብበዓል ሓው ክብሮም ዓንዶም ሒዝናዮ ዘለናን ክንቅጽሎ ዘለና መደብን ምዃኑ ድሕሪ ምጥቃስ፣ እዚ ዕማምዚ ኩለን ትካላትና ኣብ ጀርመን ክዝውትርኦ ከምዝግባእ ጠቂሱ። ብዘይካዚ ይዕበ ይንኣስ ብጨናፍር ንኡስ ዞባ ዝካየዱ ዕማማት ናይ ወረቐት ስራሕ ከሰንዮም ከምዝግባእን፡ እዚ ምስዝበኩር ከምዘይተፈጸሙ ክስገሩ ከምዝኽእሉን ኣብቲ ዝቐረበ ጸብጻብ ኣመልኪቱ።
ድሕሪ ዝቐረበ ጸብጻባት ሰለስተ ዝኣባላታ ሰክረታርያ ካብ ጉባኤኛታት ተመሪጻ፡
- ስፍሓት ሰልፊ ኣብ ምርግጋጽ ቀወምቲ ኣባላትን ተሓባበርትን ኣብ ምጽራይን፡ ንኤርትራውያን ስደተኛታት ፖለቲካዊ ቦታኦም ብዘየገድስ ሽግራቶም ኣብ ምቅላል እንገብሮ ምትሕብባርን፡
- ቅዋማውን ሰነዳውን ኣሰራርሓና ኣብ ዓውደ ተግባረን ነዚ ዝምልከት ከጋጥሙና ዝጸንሑ ጸገማትን ብፍላይ ኣብ ምትግባር መምርሒታትን ጸብጻብት ምትሕልላፍን
- ኣብ ህዝባዊ ምንቅስቓሳት ተሳትፎና ከም ንኡስ ዞባ ጀርመን ከመይ ንመዝኖ፡
- ኤርትራዊ ዲሞክራስያዊ ማሕበርን ኣታሃላልውኡን
- ንኡስ ዞባ ጀርመን ኣብ ኣባላቱ ዘካይዶም ሰሚናራትን፡ ሃገራዊ በዓላትን፡ ህዝባዊ ኣኼባታትን ፈስቲቫልን
- ናይ መጻኢ ዕማማትን ዝብሉ ነጥብታት ኣካል ናይቲ ዝቐርብ ዝነበረ መግለጺታት እዃ ይኹኑ እምበር፡ ጉባኤኛ ዳግማይ ክርእዮም ከምዘለዎም ተገይሩ። በዚ መሰረት ኣብ ነፍሲ ወከፍ ዛዕባ ንዝጸንሐ ኣወንታዊ ኣሰራርሓ
ዝያዳ ንምሕያሉ፡ ንዝተራእይ ጉድለታት ድማ ኣራሚ መንገዲ ክታሓዝ ጉባኤ ውሳኒታት ወሲዱ ዝቐረበ ሰነዳት ብምሉእ ድምጺ ድሕሪ ምጽዳቕ፡ ናይ መጻኢ ውጥናት ተሊሙ።
ቀጺሉ ንዝቐረቡ ውጥናት እንተተግብርን ንዝመጽእ ክልተ ዓመታት መደባት ንኡስ ዞባ ጀርመን እተማእክልን ሓዳስ ምምሕዳር ሽማግለ ንምምራጽ፡ ጉባኤኛታት ካብ ውሽጦም ትሻዓተ ኣባላታ ሕጹያት ኣቕሪቦም፡ ካብዚኣቶም ሓሙሽተ ቀወምቲ ኣባላትን ክልተ ተጠባበቕትን ብዲሞክራስያዊ ኣገባብ መሪጾም። ብዘይካዚ ንብረትን ገንዘብን ንኡስ ዞባ ዝቖጻጸርን ዝከታተልን ንሕጋዊ ኣሰራርሓ ማሕበራት ጀርመን ዝምልእን ሓደ ተቆጻጻሪ መሪጾም።
ድሕርዚ ተሳተፍቲ ጉባኤ ብፍላይ ድማ ምምሕዳር ሽማግለታት ስራሓቶም ኣብ ምጽፋፍን ኣባላቶም ንዘቕርብዎ ሓጋዚ ድልየታትን ንምስላጥን፣ መምርሕን መደብ ስራሕ ነፍሲ ወከፍ ክፍለ-ስራሕ ሰልፊ ናብ ታሕተዎት ኣካላት ክቐርብን ዝብሉ ኣገደስትን እዋናውያንን ለበዋታት ቀሪቦም።
- ኣብ መጠረስታ፡ ጉባኤ ንኡስ ዞባ ጀርመን ውሽጣዊ ስጥመት ሰልፊ ንቅዋማዊ ኣሰራርሓ ኣጽኒዕካ ብምሓዝ እንተዘይኮይኑ፡ ካብ ሕጋዊ ኣሰራርሓ ወጺእካ ከረጋገጽ ዝኽእል ኣሳልጦን ዓወትን ከምዘየሎ ብምግንዛብ፡ ጕባኤ፡ ነቲ ኣብ መጋቢት 2017 ኣብ ጀርመን እተኻየደ ዋዕላ ምሕዳስ ሰልፊ ዘሕለፎም ውሳኔታት ደገፉ ደጊሙ የረጋግጽ።
- መሪሕነት ሰልፊ፡ ነቲ ኣብ ውሽጢ ሰልፍና ዘጋጠመ ቅልውላው ንምፍታሕ ዝወሰዶ ስጕምትታትን 8ይ ምዱብ ኣኼባ ማእከላይ ባይቶ ዘሕለፎም ውሳኔታትን ደገፉ ይገልጽ።
- ኣባላት ሰልፊ ኣብ ንኡስ ዞባ ጀርመን ኣብ ጐድኒ ሓጋዊ መሪሕነቶም ደው ምባሎም ድማ የመጉስ።
- ብተወሳኺ ኣቐዲሙ ክምዝተጠቕሰ ጉባኤ ንኡስ ዞባ ጀርመን፤ “ሰዲህኤ ነቕ ዘይንብለሉ መቃለሲ ናይ ዓወት ባይታና እዩ” ኣብ ትሕቲ ዝብል ጭርሖ ዝተኸፍተ ኮይኑ፤ ሰልፊ ዲሞክራሲ ህዝቢ ኤርትራ ከምቲ ብማይ ዝተሰርሐ ቆፎ፡ ብማይ ዝፈርስ ኣይኮነን። ስለዚ ህያው ዝኾነ ሰልፊ ብጉባኤታቱን ቅርጹን ትካላቱን ዝልለ ተግባራዊ ሂወት ዘለዎ ደኣበር ብነበር ዝግለጽ ሰልፊ ከምዘይኮነ እዩ ጉባኤ ንዑስ ዞባ ጀርመን ነዚ ሓቂ እዚ ብምርግጋጽ፡ ጉባኤ ብዝኽሪ ስዉኣት ተደምዲሙ።
ዓወትን ንፍትሓዊ ቃልሲ ህዝቢ ኤርትራ!
ክብርን ዘልኣለማዊ ዝኽርን ንስዉኣት ኤርትራ!
EPDP Leaders Hold Public Meeting, and Attend at 7th Branch Congress in OsloMonday, 16 October 2017 11:24 Written by EPDP Information Office
Two Executive Committee members of the Eritrean People's Democratic Party (EPDP) held a public meeting in the Norwegian capital of Oslo on Saturday, 14 October, at which hot issues of the hour, including the urgency of joint work by forces opposed to the dictatorship at home, were discussed. Also held the same day was 7th congress of the Norway Branch. The leadership members were Mr. Tesfai Woldemichael (Degiga), EPDP head for Organizational Affairs, and Mr. Medhanie Habtezghi, head of Youth Affairs Office in the party.
Following introductory remarks by Mr. Medhanie Habtezghi about the guest speaker and the topics at hand, Mr.Tesfai Woldemichael made a brief summary of the disquieting situation of the Eritrean people under a repressive regime which has failed to work out the most basic state institutions in over quarter of a century of its misrule.
Other than that, Mr. Tesfai W. Degiga regretted the ongoing fragmentation of the forces supposed to reverse the bad situation in Eritrea but added his renewed conviction for a better future for joint work of the opposition forces. He mentioned the scheduled meetings in Germany and Ethiopia this month by pro-change forces whose agendas are focused on the urgent need for unity of common action. The EPDP proposal for joint work at least in the spheres of diplomacy, the media and public mobilization was adequately explained and discussed.
The EPDP leadership members alternated in answering question and viewpoints from the floor, and the meeting was concluded after recording recommendations to the organized bodies from the general public.
7th Norway Branch Congress
Meanwhile, the EPDP Norway Branch also on the same day held its 7th congress which was attended by delegates from different parts of Norway. The congress was also attended by two EPDP Executive Committee members.
Branch chairman, Mr. Mahder Ogbazghi, opened the congress with a statement in which he outlined the programme for the congress and also seized the opportunity to condemn disruptions made by fringe elements, and reaffirmed the branch's unwavering dedication to strengthen the EPDP and continue carrying on the struggle against the evil regime at home.
Report of branch activities between the 6th and 7th branch congresses was presented by branch secretary, Mr. Khalifa Abdalla. Besides listing the political, diplomatic and social tasks carried out during the year, he reported that the branch worked closely with Eritrean civic movements in the region, and branch members actively took part in party conferences and seminars organized in Sweden and Germany during the year. It was made clear that every Norway branch member is also actively involved in assisting refugee projects in the Sudan. The financial and property reports were presented by Mr. Mussie Amar.
After discussing and adopting the reports, the congress elected new branch committee of three with two reserve members.
Mr. Tesfai Woldemichael at the end addressed the branch congress in which he commended the historic dedication to the struggle shown by Norway branch members, and further explained a number of current issues of concern related to the struggle of the opposition camp and the EPDP. He took time to inform branch members about the small vocal clique in North America that defied leadership decision about Mesfin Hagos whose actions and behaviour showed unacceptable disregard to the rule of law as contained in the EPDP constitution and bye laws.
ጨንፈር ኖርወይ መበል 7ይ ስሩዕ ጉባኤኡ ኣካዪዱSunday, 15 October 2017 20:39 Written by ጨንፈር ኖርወይ ሰዲህኤ
ጨንፈር ኖርወይ ብዕለት 14 ጥቕምቲ 2017፣ 7ይ ስሩዕ ጉባኤኡ ኣብ ከተማ ኦስሎ ብዓወት ኣካይዱ። ጉባኤ ጨንፈር ኣብ ቲሕቲ ሓቢርና ንስራሕ ክነድምዕ፣ ሓቢርና ነድምጽ ክነስምዕ! ዝብል ጭርሖ እዩ ተኻይዱ። ኣብዚ ንመበል 7ይ ግዜ ዝተጋበአ ጨንፈራዊ ጉባኤ ምስ ሓያለይ ካብ ርሑቕን ቀረባን ዝመጹ ኣባላት ጨንፈር ክልተ ኣባላት ፈጻሚት ሽማገለ ሰልፊ ተጋደላይ ተስፋይ ወልደሚካኤል ሓላፊ ወደባዊ ጉዳያትን ብጻይ መድሃኔ ሃብተዝጊ ሓላፊ ጉዳያት መንእሰያትን ተረኺቦም ነይሮም።
ጉባኤ ብዝኽረ ሰማዕታት ድሕሪ ምጅማር፣ ኣቦ መንበር ጨንፈር ብጻይ ማሕደር ዕቁባዝጊ ኣብ ምኽፋት ናይቲ ጉባኤ ፍሉይ ናይ ዕንቋዕ ብደሓን መጻእካ ሰላምታ ንተጋደላ ተስፋይ ወልደሚካኤል ብምቅዳም፣ ንኹሎም ተጋባእቲ እውን ናይ እንቋዕ ብደሓን መጻእኩምን እንቋዕ ናብ መበል 7ይ ጉባኤ ኣብቐዓናን ቃል ኣስሚዑ፣ ጉባኤ ብዕሊ ከፊቱ።
ኣስዒቡ’ውን ኣቦ መንበር ናይ ዕለቱ ኣጀንዳታት ድሕሪ ምሕባር፣ ጨንፈር ኖርወይ ካብ ዝምስረት ኣትሒዙ ካሳብ ሎሚ ንቋዋማዊ መደባቱ ብንጥፈት እንዳ ኣሰላሰል፣ ካብ ውሽጢ ሰልፊ ኮነ ካብ ደገ ንሓድነት ሰልፊ ኽበታትን ንዝደናደን ወስታታው እውን ብጽንዓት እንዳ መከተ ዝኸይድ ዘሎ ጨንፈር ምዃኑ ገሊጹ። ድሕሪ 2ይ ጉባኤ ሰልፊ ንሓድነትና ክዘርግ ንዝሃቐነ ተሪእዮታት፣ ጨንፈር ኖርወይ ብትሪ ከምዝኹንኖ ሓቢሩ፣ ንምምካቱ መሪሕነት ሰልፊ ንዝኽተሎ ሕጋውን ልቦና ዝመልኦ ኣገባብን እውን መጎሱ ገሊጹ።
ዋና ጸሓፊ ጨንፈር ብጻይ ኸሊፋ ዓብደላ፣ ካብ 6ይ ክሳብ 7ይ ጉባኤ ጨንፈር ንዝተዓሙ ፖለቲካዊ፣ ማሕበረሰብኣዊ፣ ዲፕሎማስያዊ መደባት ኣመልኪቱ ሰፊሕን ዝርዝራውን ጸብጻብ ኣቕሪቡ። ንሱ ኣብ ጸብጻባቱ ጨንፈር ኖርወይ ኣብ ዘካየዶ ፖለቲካዊ መደባት ኣብ ውሽጢ ኖርወይ ጥራይ ከይተደረተ፣ ኣብቲ ከቢድ ባጀትን ግዜን ዝሓትት ኣብ ካብ ኖርወይ ወጻኢ ብደረጃ ዞባ ኤውሮጳን ስካንዲነቭያን ኣብ ዝተኻየደ መደባት ሰልፊ እውን እንተኾነ ብንጥፈት ከምዝተሳተፈ፣ ምስ ፖለቲካዊ መደባቱ ድርብ ናይ ማሕበራዊ ጉዳያት ሓላፍነት ብምስካም እውን ኣብ መደባት ሓገዝ ናይ ርሑቕ ወላድን ኣካለ ጽጉማንን ዕዙዝ ኣበርክቶ ከምዝገበረ ሓቢሩ። ኣብ ዲፕሎማስያዊ ጉዳያት ጨንፈር ኖርወይ ብቀዳምነት ምስ ኣብ ከባቢ ዝርከቡ ፖለቲካውያንን በርገሳውያንን ማሕበራት ሓቢርካ ምስራሕ ቀዳምነት ሂቡ ብተወፋይነት ክሰርሓሎ ዝጸንሐ ጉዳይ ምዃኑ ሓቢሩ፣ ተዓዊትና ኣብ ዝበሃለሉ ደረጃ ዋላ እንተዘይተበጽሐ ዘተስፉ ውጺእት ከምዘሎ ግን ሓቢሩ።
ቀጺሉ ተሓዝ ገንዘብን ንብረትን ጨንፈር ብጻይ ሙሴ ዓማር፣ ንምጣኔ ሃብታዊ ጸብጻባቱ ኣብ ናይ ሰልፍን ጨንፈርን ወገናት ከፋፊሉ ብዝርዝር ኣቕሪቡ። ብምቕጻል ተሳተፍቲ ጉባኤ ብኽልቲኡ ሸነኻት ኣብ ዝቐረበ ጸብጻባት ተመያዪጦም።
ስዒቡ ንጉባኤን ከይዲ መረጻ መሪሕነትን እትመሪሕ 3 ዝኣባላታ ሰክረታር ጉባኤ ብደሞክራስያዊ ኣገባብ ተመሪጻ። መስርሕ መረጻ እውን እንተኾነ ብደሞክራስያዊ ኣገባብ ተኻይዱ። ኣብ መወዳእታ ብመሰረት ቁዋም ሰልፊ 3 ሽማገለ ጨንፈርን 2 ተጠባበቕትን ዘለውዋ መሪሕነት ጨንፈር ቆይማ።
ቀጺሉ መድረኽ ንኣቦ መንበር ውደባዊ ጉዳያት ሰልፊ ተጋደላይ ተስፋይ ወልደሚካኤል ተዋሂቡ። ተጋደላይ ተስፋይ ኣብ ናይ ኖርወይ ብጽሖቱ ዝተሰምዖ ደስታ ድሕሪ ምግላጽ፣ ጨንፈር ኖርወይ ብኹሉ መዳይ ካብቶም ሰልፊ ዝሕበነሎም፣ ኣዕሙድ ሰደህኤ ዝኾኑ ጨናፍር ሓደ ምዃኑ ሓቢሩ።
ኣስዒቡ ተጋደላይ ተስፋይ፣ ኣብ ጽባሕ 2ይ ጉባኤ ሰልፊ ተጋደላይ መስፍን ሓጎስ ዝወሰዶ ካብ መሪሕነት ናይ ምስሓብ ስጉምትን፣ ምስ መሪሕነት ሰልፊ ዝፈጠሮ ምስሕሓብን፣ ምስኡ ብምትእስሳር ኣብ ዞባ ሰሜን ኣመሪካ ብገለ ኣባላት መሪሕነት ዞባ ሰሜን ኣመሪካ ነበር ተፈጢሩ፣ ኣብ ጉዕዞ ሰልፊ ዕንቅፋት ኮይኑ ንዝጸንሐ ጸገማትን ብዝምልከት ንኣባላት ዝርዝራዊ መብሪሂ ሂቡ። ምስዚ ወሲኹ ብጻይ ተስፋይ፣ ካብቲ ካብ መሪሕነት ሰልፊ ናይ ምስሓብን መሰረት ዘይብሉ ክስታትን ናይ መስፍን ሓጎስ ኣትሒዙ፣ ክሳብዚ ኣብ መወዳእታ ኣብ ዞባ ሰሜን ኣመሪካ ብገለ መሪሕነት ዞባ ነበር ተፈጢሩ ንዝጸንሐ ጸገማትን እውን ከይተረፈ፣ መሪሕነት ሰልፊ ንናይ ምርድዳእን ልዝብን ኣገባባት ቀዳምነት ሂቡ ድሕሪ ምፍታን፣ ንሱ ክዕወት ምስ ዘይከኣለ እዩ፣ ቁዋም ሰልፊ ተኸቲሉ መዕለቢ ክገብረሎም ከምዝተገደድ ኣብሪሁ። ኣብዚ እዋንዚ ድማ መሪሕነት ሰልፊ ኣብ መደባት ምሕዳስ ሰልፍን እማመ ሓባራዊ ስራሕ ምስ ኤርትራውያን ደለይቲ ፍትሒ ማሕበራትን ኣተኲሪ ይሰርሕ ከምዘሎ ሓቢሩ።
ዓወት ንደሞክራስያዊ ቃልሲ!
ሰላምን ፍትሕን ንውጹዕ ህብና!
ኣብ ኖርወይ ከተማ ኦስሎ ህዝባዊ ኣኼባ ተኻዪዱSunday, 15 October 2017 19:06 Written by ሽማግለ ጨንፈር ኖርወይ
ብቀዳም ዕለት 14 ጥቕምቲ 2017 ኣብ ሰዓታት ናይ ድሕሪ ቀትሪ ኣብ ከተማ ኦስሎ ብሰልፊ ደሞክራሲ ህዝቢ ኤርትራ ጨንፈር ኖርወይ ዝተዳለወ ክፉት ህዝባው ኣኼባ ተኻዪዱ። እቲ ኣኼባ ብክልተ ኣባላት ፈጻሚት ሽማገለ ሰልፊ ብጾት ተስፋይ ወልደሚካኤልን መድሃኔ ሃብተዝግን ዝተማእከለ ኮይኑ፣ ኣብቲ ኣኼባ ብዙሓት ሰብ ዝተፈላለየ ዕድመን፣ ክልቲኡ ጾታታትን፣ ወከልቲ ዝተፈላለዩ ማሕበራትን ከምዝተሳተፉ ጸብጻባት ናይቲ ኣኼባ ይሕብሩ።
ሓላፊ ጉዳያት መንእሰያት ብጻይ መድሃኔ ሃብተዝጊ ኣብ ምጅማር ኣኼባ ንተሳተፍቲ ናይ እንቋዕ ብደሓን መጻእኩምን ምስጋናን ቃል ድሕሪ ምሃብ፣ ኣስዒቡ ነቲ ርሑቕ መንገዲ ተጓዒዙ ብመንገዲ እቲ ኣኼባ ምስ ህዝቢ ኤርትራ ኣብ ኖርወይ ክራኸብን ክፉት ዘተ ከካይድን ዝመጸ ብጻይ ተስፋይ/ደጊዳ ምስ ተሳተፍቲ ኣላልዩ። ኣስዒቡ ብጻይ መድሃኔ ዕላማ ናይቲ ኣኼባ ሰልፊ ደመክራሲ ንህልው ኩነታት ሃገርን፣ ደምበ ደለይቲ ፍትሕን፣ ሰልፍናን ብዝምልከት መብሪሂ ክህብ እኳ እንተኾነ፣ ብቀንደ ርእሱ ግን ካብ ህዝቢ ሪእቶታትን ሓሳባትን ሓናጺ ነቐፌታታትን ንኽቅበል እዩ ድሕሪ ምባል፣ ኩሉ ተሳተፋይ ብዘይ ስኽፍታን ብሃናጺ ኣገባባትን ሪኢቶኡ ክገልጽን፣ ተሳትፎኡ ከዕዝዝን ጸዊዑ፣ መድረኽ ንብጻይ ተስፋይ ኣረኪቡ።
ሓላፊ ውደባዊ ጉዳያት ብጻይ ተስፋይ መድረኽ ተቀቢሉ ድሕሪ ሰላምታ ንተሳተፍቲ ኣኼባ፣ ኣባላትን ዘይኣባላትን ሰልፊ ዝኾና ገዳይም ሓደስትን ተቓለስቲ ኣብ ከምዚ ዓይነት ኣኼባ ምርኻብና ዓቢ ጸጋ ጥራይ ዘይኮነስ፣ ፈጺምና ብምልኪ ከምዘይተሰዓርና ዝሕብር ኣጋጣሚ እዩ ክብል መደረኡ ጀሚሩ። ኣስዒቡ ደጊጋ፣ ሎሚ ዳርጋ ኩሉ ኤርትራዊ ዜጋ ብጉዳይ ሃገሩ ድቃስ ብምስኣን ኣብ ሻቕሎት ይነበር ኣሎ፣ ምኽንያቱ ኩልና ኣብቲሕቲ ዘየደቕስ ሃገራውን ሓባራውን ሽግራት ስለእንርከብ ኢሉ። ኩነታት ሃገርና ንኹሉ ርዱእ ብምዃኑ ኣሰተምህሮ ምሃብ ዘድልዩ ጉዳይ እኳ እንተኾነ፣ ግን ገለ ዝያዳ ምዝኽኻር ዘድልዮም ነገራት ኣሎዉ ብምባል፣ መላእ ሃገር ንሊዕሊ 26 ዓመታት ኣብ ቲሕቲ ናይ ሓደ ሰብ ምልኪ ትርከብ ምህላዋ፣ ዝሰርሕ መንግስታዊ ትካላትን ኣካላትን ዘይብላ ምዃና፣ ዜጋታት ብሃንደባት ብዘይተፈልጠ ኣገባብን ዝስወሩላ፣ ቅያ ሰሪሑ ነጻነቱ ዝረጋገጸ ህዝቢ ብመራሕቱ ዝተጠልመላ ሃገር ብምዃና፣ ብቁዋም ሃገርን ብሃገራዊ ሕግታትን ዘይኮነስ ብናይ ሓደ ሰብ ኣዋጃትን ሕጋዊ ምልክታታትን እትምራሕ ሃገር ኣላትና።
ነዚ ኩነታትዚ መኪትናን በዲህናን ኣብ ክንዱኡ ኣብ ሃገርና ሰላምን ፍትሕን ደሞክራስን ክነስፍን በቢ ዝመስለናን እንኣምነሉን ኣገባብ ቃልሲ ተወዲቡ እንቓለስ ክፋል ህዝብና ብምዃና፣ ዘሐብነና ጉዳይ ኮይኑ፣ ተዋሃሂድና ብምስራሕ ቅልጽምና ኣደልዲልና፣ ድሕነት ህዝብናን ሃገርናን ክነቀላጥፍ ዘይምብቓዕና ግን ገለ ካብ ድኽመታትና እዩ ኢሉ።
ንደለይቲ ፍትሒ ዝኾና ሓይልታት ኣብ ደያስፖራ ናይ ምውህሃድ ፈተነታትውን ብተደጋጋሚ ክካየድኳ እንተ ጸንሐ ክሳብ ሕጂ ዕዉታት ኮና ኣይተረኽብናን። ኣብዚ እዋንዚ እንተኾነውን ፈተነታት ንሓድነትን ሓባራዊ ስራሕ ደለይቲ ፍትሒ ሓይልታት ቀጻሊ ይካየድ ምህላዉ ገሊጹ፣ ኣብዚ ቀረባ እዋን ብመድረኽ ኣብ ከተማ ፍራንክፎርት ጀርመን፣ ኣብ ኢትዮጵያ ብዝተፈላለዩ ኣባላት ሃገራዊ ባይቶ ዝኾኑ ውድባት ይካየድ ከምዘሎን ብተወሳኺ ሰልፊ ህዝቢ ኤርትራ እውን ናቱ ናይ ሓባራዊ ስራሕ እማመ ኣዳልዩ ንተቀባልነቱን ትግባረኡን ብንጥፈት ይሰርሕ ከምዘሎ ሓቢሩ። ራእን ትሕዝቶን ናይዚ እማመ ሓባራዊ ሰራሕ እውን ብዝርዝር ኣብሪሁ።
ድሕሪ እኹል መብሪሂ ብተጋደላይ ተስፋይ፣ ንሊዕሊ 2 ሰዓታት ቀጺሉ ሕጽረት ግዜ ዝኾለፎ መድረኽ ሕቶን መልስን፣ ሪኢቶታትን ለበዋን ቀጺሉ።
ኣብ መድረኽ ለበዋታት ድማ
- ሓደራ መስሪሕ ሓድነትን ምውህሃድ ኣድህቡሉ፣ ንብድሕሪ ሕጂ ተወሃሂድኩም ሓደ ኰንኩምን ምጹና እምበር፣ ንሕና ህዝቢ ክነበርክትን ክንሳተፍን ድሉዋት ኢና።
- በብእዋኑ ንዝቅልቐል ዓንቃፊ ተርእዮታት ኣይተድህቡሉ ሓደራ፣ ከድክመኩም እንተዘይኮይኑ ኣይከሐይለኩምን እዩ፣ ዝብልን ካልእን ነይሩ።
ኣብ መወዳእታ ንሊዕሊ 3 ሰዓታት ዝኸደ ክፉት ህዝባዊ ኣኼባ ብምስጋና ናይ ተሳተፍነትን ብዝኽረ ሰማዕታትን ተዛዚሙ።
EPDP Delegation Asks Norwegian Party to Support Eritrean Pro-Democracy ForcesSaturday, 14 October 2017 09:35 Written by EPDP Norway Branch
A delegation of the Eritrean People's Democratic Party (EPDP) on 12 October met in Oslo with a senior official of the Norwegian Labour Party (Arbeiderpartiet), which is the country's largest political formation, and strongly appealed for timely support in unifying and strengthening Eritrean forces struggling for democratic change in their country.
Led by Mr. Tesfai Woldemichael (Degiga), of the EPDP Organizational Office, the delegation included Mr. Medhanie Habtezghi, head of EPDP Youth Affairs; Mr. Osman Jaber, representative of the Foreign Affairs Office; Mr. Khalifa Abdalla, branch secretary, and Mr. Mussie Amar, in charge of Norway branch finances and property.
The delegation members spoke in great length to describe the appalling situation of the Eritrean people, both inside the country and in exile, caused by an extremely repressive one-man dictatorship that reversed the great expectations Eritreans and their friends had 26 years ago in the future of an independent Eritrea.
After recounting efforts being made inside Eritrea and abroad by political and civil associations and movements seeking democratic change in Eritrea, Mr. Tesfai Degiga and his delegation members recognized Norway's historical relations with the Eritrean people and appealed for their support in those efforts for democratic change.
On his part, the senior Norwegian Labour Party official confirmed his party's sympathies and close follow up of the Eritrean situation, and thanked EPDP for the continued flow of information on Eritrean developments. It is to be noted that both the Arbeiderpartiet and the EPDP are founding members of the Progressive Alliance at whose frequent conferences meet delegations of both parties.
Mr. Tesfai Degiga is currently on a mission to Norway where he is meeting fraternal groups and compatriots. He is also scheduled to hold a public meeting in Oslo on 14 October.
ልኡኽ ሰልፊ ዲሞክራሲ ህዝቢ ኤርትራ ምስ ሰልፊ ዕዮ Arbeidparti ሃገረ ኖርወይ ርክብ ኣካይዱ።Friday, 13 October 2017 21:30 Written by ጨንፈር ኖርወይ ሰዲህኤ
ኣቦ መንበር ቤት ጽሕፈት ውደባዊ ጉዳያት ዝመርሖ ላዕለዋይ ልኡኽ ሰልፊ ዲሞክራሲ ህዝቢ ኤርትራ ብዕለት 12 ጥቕምቲ 2017 ኣብ ከተማ ኦስሎ ዑደት ብምክያድ፣ ምስ ሰልፊ ዕዮ ናይታ ሃገር ተራኺቡ፣ ኣብ ኩነታት ቀርኒ ኣፍሪቓን ኣብ ኩነታት ሃገረ ኤርትራን ዘተኮረ ሰፊሕ ምይይጥ ኣካይዱ። ሰልፊ ዕዮ ካብ ፖለቲካውያን ሰልፍታት ኖርወይ ዝዓበየ ሰልፊ እዩ።
ልኡኽ ሰልፊ ኣብ ርክቡ ንኩነታት ሃገርናን ህዝብናን ኣመልኪቱ ኣብ ዝሃቦ መብሪሂ፣ ኩሉ ፖለቲካውን፣ ወተሃደራውን ሓይልሊ ኮነ ሰብኣውን ባህርያውን ጸጋታት ብሓደ ሰብ ተገቢቱ፣ ንሊዕሊ 26 ዓመታት ብናይ ሓደ ሰብ ምልኪ ዝመሓደሩ ህዝብን ሃገርን ከምዘለዉና፣ ከም ሳዕቤን ናይዚ ማእለያ ዘይብሉ መንእሰይ ሃገር ገዲፉ ይስደድ ከምዘሎ፣ ኣፍርዪ ክፋል ህዝባ ገሊኡ ንስደት ብምምራሕ፣ ገሊኡ ድማ ኣብ ትሕቲ ደረት ዘይብሉ ግዱድ ዕስክርና ተታሒዙ፣ ስራሕን ኣፍራይነትን ስለዘየሎ ካብ ማንም ግዜ ንላዕሊ ድኽነት ዝሰፈና ሃገር ከምዘላትና ኣዘኻኺሩ።
ልኡኽ ሰልፊ ዲሞክራሲ ህዝቢ ኤርትራ መብሪሂኡ ብምቅጻል፣ ከም ውጺእት ናይዚ ኩነታትዚ ኩሉ ዜጋ ብሓፈሻ መንእሰይ ድማ ብፍላይ ሃገር ገዲፍካ ብምውጻእ፣ ኣብ ሳልሳይ ሃገር ዕቁባ ንምሕታት ማእለያ ብዘይብሉ ቁጽሪ ይውሕዝ ስለዘሎ፣ መጻኢ ኩነታት ሃገርናውን እንተኾነ ኣዝዩ ኣሰካፊ ኮይኑ ኣሎ ክብል ገሊጹ። ብኻልእ ወገን ድማ ተቃውሞ ናይ መላኺ ስርዓት ኣስመራ ኣብ ውሽጥን ወጻእን ሃገር ካብ ማንም ግዜ ንላዕሊ እንዳ በዝሐን እንዳሓየለን መጺኡ ከምዘሎ ኣረዲኡ። ውሽጣዊ ተቃውሞ ካብ ብፖለቲካውያን ማሕበራት ንላዕሊ ብህዝቢ የካየድእኳ እንተሃለወ፣ ተወዲቡ ንኸይንቀሳቐስን፣ ዓው ኢሉ ተቃውሞኡ ንኸይገልጽን ግን፣ ስርዓት ኣስመራ ዝጥቀመሉ ኣርዓዲ ስጉምትታት ንግዝዪኡ ጸቒጡ ሒዝዎ ኣሎ ክብል ገሊጹ።
ሰልፊ ዲሞክራሲ ህዝቢ ኤርትራ ከቢድ ሃገራዊ ሓላፍነት ብምስካም፣ ንህዝቢ ኤርትራ ወዲቡን ጠርኒፉን ብምቅላስን፣ ምስ ህዝቢ ዓለም ተሓባቢሩን ነዚ ናይ ምልኪ ስርዓት ብደሞክራስያዊ ስርዓት ብምትካእ፣ ንህዝብናን ሃገርናን ካብ ምልካዊ ምሕደራ ናብ ደሞራስያዊ ምሕደራ ክሰጋግር፣ ካብ ዝምስረት ክሳብ ሕጂ ረዚን ሃገራዊ ሓላፍነት ተሸኪሙ ዝቃለስ ሰልፊ ምዃኑ ኣብሪሁ። ሰልፊ ደሞክራሲ ህዝቢ ኤርትራ ንምውህሃድን ሓባራዊ ስራሕን ደምበ ደለይቲ ፍትሒ ከም ቀዳማይ ሰጉምቲ ጉዕዞ ዓወትና ገይሩ ብምውሳድ፣ ዝተፈላለዩ ናይ ሓድነትን ሓባራዊ ስራሕን እማመታት ኣዳልዩ የነጥፈሉ ከምዘሎ ብምሕባር፣ እዚ መደባት እዚ ዕዉት ኮይኑ ንኽርከብ ግን ምስ ሰፊሕ ተሳትፎ ህዝብና እንተላይ ደገፍ ህብረተሰብ ዓለምናንውን ከምዘድሊ ኣተሓሳሲቡ። ብተወሳኺ ሰልፊ ዲሞክራሲ ህዝቢ ኤርትራ ከም መስራቲ ኣባል ኣህጉራዊ ምሕዝነት ገስገስቲ ሓይልታት (Progressive Alliance) ኣብ ኣህጉራዊ መድረኽ ተርኡ ክዓምም ምዃኑ ኣረጋጊጹ። መንግስቲ ኖርወይን ሰልፊ ዕዮ ኖርወይን እውን ኣብ ኤርትራ ነባሪ ፍታሕ ንኽመጽእ ኣብዚ ንደምበ ተቃውሞ ኣብ ምውህሃድን ምጥርናፍን ይካየድ ኣብ ዘሎ ጻዕሪ ልዑል ታራ ክጻወቱ ኣተሓሳሲቡ።
ነዚ ልኡኽ እዚ ተቀቢሉ ዘዘራረበ ሓላፊ ወጻኢ ጉዳያት ናይቲ ሰልፊ ዝኾነ ኣቶ ኦድ-ኢንገ ከቫልሀይም ( Mr. Odd-Inge Khvalheim) ብወገኑ፣ ብቃልሱ ናጽነቱን ልዑላውነቱን ዘረጋገጸ ህዝቢ ኤርትራ ካብ ጽባሕ ናጽነቱ ኣትሒዙ ክሳብ ሕጂ ኣብ ከምዚ ናይ ምብትታን ኩነታት ክርከብ ናይ ብሓቂ ካብቶም ንሰልፍናን መንግስትናን ንህዝቢ ዓለምን ካብ ዘሻቅሉ ኩነተት እዩ። እታ ናይ ደሞክራስያዊ ምሕደራን ቅልጡፍ ምዕባለን ኣብነታዊት ሃገር ክትከውን እያ ተባሂላ ብህዝቢ ዓለም ዓቢ ተስፋ ዝተነብረላ ኤርትራውን፣ ሎሚ ኣብ ከምዚ ኩነታት ክትርከብ ናይ ብሓቂ ዘሕዝን እዩ። ሰልፊ ዲሞክራሲ ህዝቢ ኤርትራ እተካይድዎ ንዘሎኹም ዘይሕለል ኣተስፋዊ ጻዕርታት፣ ብምብጻሕኩም ጥራይ ዘይኮነስ በቲ በቢእዋኑ ቤት ጽሕፈት ወጻኢ ጉዳያት ናይ ሰልፍኹም ዝሰደልና ኢመይላት ንከታተል ኢና። ዓወት ንምነየልኩም። ብወገነይ ንኩነታት ሃገርኩምን ህዝብኹምን፣ ንምብጻሕኩምን ኣብ ናይ ሰልፍና ኣኼባታት ከም ዛዕባ ተላዒሉ ክረአ ዓቅመይ ክገብር እየ። ንስኹም ግን ናይ ካልኦት ደገፍን ተመኩሮን ንኽትረኽቡ ጻዕርታትኩም ኣይተቋርጹ፣ ንኣሕዋት ዝኾኑ ህዝብታት ኤርትራን ኢትዮጵያን እውን ካብዚ ናይ ነዊሕ ግዜ ኣይሰላም ኣይ ውግእ ኩነታት ወጺኦም፣ ኣብቲ ናይ ቀደም ሰላማውን ሕውነታውን ጉርብትና ተመሊሶም ንኽንርእዮም ተስፋ እገብር ክብል ሰናይ ድሌቱ ገሊጹ።
ኣብ ቤት ጽሕፈት ሰልፊ ዕዮ ምብጻዕ ዘካየደ ላዕለዋይ ልኡኽ ሰልፊ ዲሞክራሲ ህዝቢ ኤርትራ፣ ኣቦ መንበር ቤት ጽሕፈት ውደባዊ ጉዳያት፣ ተጋላይ ተስፋይ ወልደሚካኤል/ደጊጋ/ ዝመርሖ ኮይኑ፣ ኣቦ መንበር ቤት ጽሕፈት ጉዳያት መንእሰያት ብጻይ መድሃኔ ሃብተዝጊ፣ ዋና ጸሓፊ ጨንፈር ኖርወይ ብጻይ ካሊፋ ዓብደላ፣ ተሓዝ ገንዘበን ንብረትን ጨንፈር ኖርወይ ብጻይ ሙሴ ዓማርን ወኪል ወጻኢ ዝምድናታት ኣብ ጨንፈር ኖርወይ ብጻይ ዑስማን ጃብርን ዝሓቆፈ ነይሩ።
ሓላፊ ውደባዊ ጉዳያት ተጋደላይ ተስፋይ ወልደሚካኤል ቀጺሉውን ኣብ ቀዳም ዕለት 14 ጥቅምቲ 2017 ኣብ ከተማ ኦስሎ ሓደ ናይ ኣባላት ሰልፊ ኣኼባን፣ ሓደ ክፉት ህዝባዊ ኣኼባን ከካይድ መደብ ሒዙ ከምዘለ ክፍለጥ ተኻኢሉ ኣሎ።
ዕወት ንውጹዕ ሃብና!!
ዜና ጨንፈር ኖርወይ ሰዲህኤ
ናይ ቅድም ከንቲባ ላምፓዱሳ ንልዕሊ 360 ኤርትራውያን ግዳያት 2013 ዘኪረንThursday, 12 October 2017 14:08 Written by ቤት ጽሕፈት ዜና ሰዲህኤ
ናይ ቅድም ከንቲባ ላፓዱሳ ወ/ሮ ጊዩሲ ኒኮሊኒ፡ ብዩኒቨርስቲ ጀነቫ “ላፓዱሳ ማእከል ቅልውላው ስደተኛታት” ኣብ ትሕቲ ዝብል ኣርእስቲ ኣብ ዝተዳለወ ሰሚና ብ11 ጥቅምቲ 2017 ንልዕሊ 600 ተሳተፍቲ ቃል ኣስሚዐን። ንሰን ኣብቲ ዘስመዐኦ ቃል፡ ነቲ ኣቐንዛውን ኤውሮጳ ስጉምቲ ክትወስድ ዘበራበረን ኣሰቃቒ ተረኽቦ ላምፓዱሳ “ኣይርሰዖን እየ” ኢለን።
ንሰን ኣተሓሒዘን ቤት ጽሕፈተን ንዝኽሪቶ’ም ዳርጋ ኩሎም ኤርትራውያን ዝኾኑ ግዳያት 366 ፈልሲ ኣእዋም ተኺሉ ኢለን። ዕላማ ናይዚ ኣእዋም ምትካል ከኣ ነባሪ እታ ከተማ ነቶም ግዳያት ምእንቲ ክዝክሮም ምዃኑ ጠቒሰን፡ እዚ ካልእ ዝኽሪ ንሰብኣዊ መሰላት ክኸውን ንከኽእል ዘለወን ተስፋ’ውን ጠቒሰን።
ወ/ሮ ኒኮሊኒ ኣብ ኤውሮጳን ካልእ ከባብታትን ይምዕብል ብዘሎ ፍልልይ ኣብ ኣተሓሕዛ ሰብኣዊ መሰላት ስግኣት ከም ዝሓደረን ኣይሓብኣን። ኣተሓሒዘን ነቲ ድሕሪ 2ይ ውግእ ዓለም ዝነበረ ናይ ሓደ ሚልዮን ስደተኛታትን ተመዛበልትን ጽዕነት፡ ምስቲ ኣብዚ እዋንዚ በጺሕዎ ዘሎ ሱሳ ሚልዮን ኣወዳዲረን ጠቒሰን።
እዘን ናይ ቅድም ከንቲባ ላምፓዲሳ ኤውሮጳ ተዘክሮኣ ኣብ ልዕሊ ኣይሁድ ዝወረደን ኣብ ግዜ ናዚ ቅድሚ 70 ዓመታት ኣብ ልዕሊ ውሁዳን ዝተወስደ ስጉምትን ትርስዕ ኣላ ኢለን። ከምኡ’ውን ዝኾነ ስደተኛ ብእኩብ ዘይኮነ ብውልቁ ብሰብኣውነት ክተሓዝ ይግበኦ ኢለን።
እዘን ወይዘሮ ካብ 2012 ጀሚረን ናይታ 6 ሺሕ ነበርቲ ዘለዉዋ ከተማ ላምፓዱሳ ከንቲባ ኮይነን ኣገልጊለን። ኣብ ናይ 2017 ምርጫ ግና ብሰንኪ ኣብ ስደተኛታት ዘርኣየኦ ሓልዮትን ተወፋይነትን ክምረጻ ኣይከኣላን። እንተኾነ ዋላኳ እንተዘይተመርጻ ናይቶም 300 ሺሕ ዝኾኑ ኣብ ማያት ላምፓዱሳ ዝደሓኑ ስደተኛታት ዓርክን ከንቲባን ክኾና ምኽኣለን ከም ዘሕጉሰን ገሊጸን። ንሰን ከም ዝበለኦ ላምፓዱሳ ዘርኣየቶ ሰብኣውነትን ልግስን ካለኦት’ውን ከምኣ ንክኾኑ ጽልዋ ኣሕዲሩ እዩ።
ኣብዚ ዝሓለፈ 20 ዓመት ክሳብ 20 ሺሕ ሰባት ኣብማያት ባሕሪ ሚዲተራንያን ከም ዝጠፍኡ ይግመት። ካብዚኦም ብዙሓት ግና ድማ ቁጽሮም ብትኽክል ዘይተፈልጠ ኤርትራውያን እዮም።
ደድሕሪዚ ዘሕዝን መደረ ከንቲባ ላምፓዱሳ ነበር ኒኮሊኒ፡ ናይቲ ኣኼባ ዘዳለወ ዩኒቨርሲቲ ዲን ፕሮፈሶር ይቨስ ፍሉቺንገርን ኣቶ ሎንግቻምፕ ፕረሲደንት ረፓብሊክን ካንቶንን ጀነቫ ብዛዕባ ህልዊ ጸገማት ስደተኛታትን ኣገዳስነት ምሕላው ሰብኣዊ መሰልን ኣብ ኩሉ መዳያትን ቃል ኣስሚዖም።
ኣብዚ ንሓደ ሰሙን ዝቕጽል ብዩኒቨርሲቲ ጀነቫ ዝተዳለወ ሰሚናር ኣብ 12 ጥቅምቲ 2017 እቶም ሓድሽ ራፖርተር ሰብኣዊ መሰል፡ ስደተኛታትን ተመዛበልትን ኮይኖም ዝተመዘዙ ኣቶ ፈሊፐ ጎንዛለስ ሞራለስ መደረ ከምስምዑ እዮም።
Former Lampedusa Mayor Pays Tribute to Over 360 Eritrean Victims of October 2013 TragedyThursday, 12 October 2017 11:48 Written by EPDP Information Office
Addressing a Geneva University seminar entitled "Lampedusa, at the Core of Migration Crisis", the former mayor of Lampedusa, Ms Giusi Nicolini, said to an audience of over 600 attendants Wedenesday evening, 11 October, that she "will never ever forget" the painful Lampedusa tragedy of 3 October 2013 that awakened Europe to act.
She said her office planted 366 trees for those victims in Lampedusa, almost all of them Eritreans, in order to keep them in the islanders' collective memories and she hoped the rest of humanity will not forget such painful happenings easily.
Ms Nicolini did not hide her fear of the "growing indifference" in Europe and elsewhere to the suffering of fellow human beigns. She however reminded the heavier burden of today by copmaring the the caseload of one million refugees after World War II to that that of today which is over 60 million.
Ex-Mayor Nicolini further stated that "Europe lost its memory" of what has happened to Jews and other minorities in Nazi Germany seven decades ago, and reminded that every refugee and migrant must be treated humanely and as an individual entity, not as a "collective mass".
She served as the Mayor for the 6,000 inhabitants of Lampedusa since 2012 but recently lost the 2017 re-relection because of her commitment to the human rights of refugees and migrants. However, Ms Nicolini said she is proud of remaining a friend and mayor in the hearts and minds of the estimated 300,000 refugees and migrants who were saved in the waters of Lampedusa during her term of office. The humanity and kindness Lampedusans showed to migrants has influenced others to do the same, she added.
It is estimated that during the last two decades, well over 20,000 persons perished in the Mediterranean Sea, including a big, but yet unknown, number of Eritreans.
Preceding the powerful presentation of ex-Mayor Nicolini, the dean of the University, Professor Yves Fluckinger, and Mr. F. Longchamp, President of the Republic and Caonton of Geneva, spoke on the current migrantion problems and the need to champion human rights amidst all the moves to the contrary.
The weeklong seminar organized by the University of Geneva will be addressed on Thursday, 12 October, by Mr Felipe Gonzales Morales, the newly designated Rapporteur for Human Rights of Migrants.
Newly Elected EPDP Executive Team Drafts Action Tasks for the Year AheadSunday, 08 October 2017 20:46 Written by EPDP Information Office
Under the chairmanship of party head, Mr. Mengesteab Asmerom, the newly elected 9-person Executive Committee of the Eritrean People's Democratic Party (EPDP) met on Saturday, 7 October 2017, and finalized drafting action plans to be implemented by the offices in close conjunction with the rank-and-file of the party during the coming 12 months. The drafts, based on general guidelines given by the Central Council, will be put into effect as soon as they revised and approved by the Central Council.
This EC regular meeting was the first since the body was elected on 17 September by the 8th regular meeting of the Central Council. The EPDP elects/re-elects its executive body every 12 months.
The EC meeting also pinpoints the priority tasks for the party during the coming few months. These will include meetings for party members as well as the general public, and intensive contacts with political and civic organizations struggling for democratic change in Eritrea.
Likewise, the meeting explored developments affecting Eritrea and its people, both at home and abroad, and took conclusions on every issue it discussed. Among the issues considered at the meeting was the pointless babble of a minuscule group that pointlessly attempted to question the legitimate actions and decisions of the party leadership and described those futile attempts as irresponsible and devoid of any basis whatsoever.
At concluding its meeting the Executive Committee renewed its strong appeal on party members and friends of the party to redouble their efforts in promoting every aspect of EPDP's work plans for the common good.
ፈጻሚ ሽማግለ ሰዲህኤ ኣኼባኡ ኣክይዱSunday, 08 October 2017 11:52 Written by ቤት ጽሕፈት ዜና ሰዲህኤ
ፈጻሚት ሽማግለ ሰልፊ ዲሞክራሲ ህዝቢ ኤርትራ (ሰዲህኤ) ብ7 ጥቅምቲ 2017 ምዱብ ኣኼባኡ ኣካይዱ። ፈጻሚ ሽማግለ ኣብዚ ኣኼባኡ፡ ማእከላይ ባይቶ ሰዲህኤ ኣብዚ ቀረባ ኣብ ዘካየዶ ኣኼባኡ ዝተለሞም ዓበይቲ ጉዳያት መሰረት ብምግባር ብነፍስወከፍ ቤት ጽሕፈት ንዝቐረበ ዓመታዊ ንድፊ መደብ ዕዮ ብዝርዝር ተመልኪቱ። ድሕሪ ሰፊሕ ምይይጥ ከኣ ናይ ማእከላይ ባይቶ ርኢቶ ተወሲኽዎ ናይ መጻኢ ሓደ ዓመት ትልሚ ንክኸውን ተሰማሚዑ።
ኣብ ርእሲ’ዚ ፈጻሚት ሽማግለ ነቲ ዓመታዊ ትልሙ መስረት ብምግባር፡ ኣብ ቀጻሊ ኣርባዕተ ኣዋርሕ ዝያዳ ቆላሕታ ሂቡ ዝሰርሓሎም ጉዳያት ኣነጺሩ። ካብ’ቶም ቀዳምነት ሂቡ ክሰርሓሎም ዝወጠኖም ነጥብታት፡ ናይ ህዝብን ኣባላትን ኣኼባታት ምክያድ፣ ከምኡ’ውን፡ ምስ ተቓወምቲ ውድባት፡ ሰልፍታትን ማሕበራትን ኤርትራ ርክባት ምግባርን ዝብሉ ይርከብዎ።
ኣኼባ ኣብ መኽፈቲኡ ንህልዊ ኩነታት ሰዲህኤ፡ ንደንበ ተቓውሞን ኣብ ኤርትራ ብሓፈሻ ዘሎ ኩነታትን ካልኦት ከባቢያዊ ምዕባለታትን ዝምልከት ሓበሬታታት ተለዋዊጡ ኣብ ነፍስወከፎም ድማ ሚዛኑ ኣንቢሩ። በዚ መሰረት ኣብዚ ዝሓለፈ ኣዋርሕ ኣብ ልዕሊ ሕጋውነትን ቅዋማዊ ኣሰራርሓን ሰዲህኤ ክስንዘሩ ዝጸንሑ ፈተነታት መሰረት ዘየብሎምን ዘይሓላፍነታውያን ምንባሮም ኣመዝጊቡ።
ኣብ መወዳእታ ከኣ እዚ ኣብ መንጐ ክልተ ኣኼባታት ማእከላይ ባይቶ፡ ዝለዓለ ስልጣን ሰልፊ ዘለዎ ፈጻሚ ሽማግለ፡ ኣባላት ሰልፊ፡ ደለይቲ ፍትሕን ኣብ ለውጢ ረብሓ ዘለዎም ኤርትራውያንን ንመትከላት ሰዲህኤ ኣብ ምዕዋት ዘይተቖጠበ ጻዕሪ ከካይዱ ተማሕጺኑ።


text:
Published: 31 May 2017
ብዲያ ዶ/ር ገ/እግዚኣብሔር ደብረጽዮን
መእተዊ፥ ሓደ ካብቲ እምነ ዅርናዕ እምነት ክርስትና ዝዀነ ትምህርቲ፡ ትምህርቲ እቲ ዘይተርፍ ምጽኣት ጐይታናን መድሓኒናን ኢየሱስ ክርስቶስ እዩ። ዳግም ምጽኣት ተባሂሉ ድማ ይጽዋዕ። ዳግም ዘብሎ፡ ብቁጽሪ ኣመጻጽእኡ መበል ካልኣይ ስለ ዝዀነ እዩ።
እቲ ቀዳማይ ምጽኣት፡ ምእንታና ምእንቲ ደቂ ሰብ፡ ምእንቲ ድሕነትና፡ ሰጋ ለቢሱ ሰብ ብምዃን ዝመጸሉ ምምጻእ ክኸውን ከሎ፡ እቲ ካልኣይ ምጽኣት ድማ ንምድሓን እቶም ብእኡ ዝኣመኑ ዝግለጾ ምግላጽ እዩ። ቅዱስ ሃዋርያ፡ ንዕላማ እዚ ክልተ ምጽኣታት ጽሙቕ ብዝበለ ሓሳብ ከምዚ ኢሉ ገሊጽዎ ኣሎ። “ከምኡ ኸኣ እቲ ንሓጢኣት ብዙሓት ኬርሕቕ ኢሉ ሓንሳእ እተሰውኤ ክርስቶስ ንምድሓን እቶም ዚጽበይዎ ኻልኣይ ጊዜ ብዘይ ሓጢኣት ኪግለጽ እዩ።” (እብ 9፡28)። እዚ ክልተ ምጽኣታት ከምቲ ብዕላማ፡ ብዓይነት ኣመጻጽኣውን ዝተፈላለየ እዩ። እቲ ንሓጢኣት ብዙሓት ንምርሓቕ ዝዕላማኡ ቀዳማይ ምጽኣት፡ ብሰላሕታ፡ ብዘይ ብዙሕ ተርእዩ፡ ኣብ ሓደ ውሱን ቦታ ናይዛ ምድሪ ምንባሩ ንርኢ። እቲ ካልኣይ ምጽኣት ግና፡ ሓደ እዃ ክስሕቶ ብዘይኽእል፡ ብዓቢ ተርእዩ፡ ከምቲ መብረቕ ምስ ዝበርቐ፡ ካብ ምብራቕ ክሳብ ምዕራብ ዝርኤ፡ ምጽኣት ጐይታናን መድሓኒናን ኢየሱስ ክርስቶስ ድማ ከምኡ ክኸውን እዩ። በቲ ቀዳማይ ምጽኣት ወዲ ኣምላኽ ብኵሉ ትሕትና፡ ኣብታ ካብ ኵለን ኣቑሻት ይሁዳ ዝነኣሰት ቤተ ልሄም ኣብ መብልዕ ማል ብምውላድ መጸ። በቲ ካልእ ምጽኣት ግና፡ ክርስቶስ ብኩሉ ክብሩ፡ ምስ ኩሎም ቅዱሳኑን መላእኽቱን ክመጽእ እዩ። እቲ ቀዳማይ ምጽኣት ታሪኽ እዩ፡ እቲ ካልኣይ ምጽኣት ግና፡ ገና ክፍጸም ዘለዎ ትንቢት እዩ። ኣብዚ ዘመን ዘለና ደቂ ሰባት ድማ ኣብ ሞንጎ እዚ ክልተ ፍጻሜታት ንነብር ኣለና። ንፍቶ ንጽላእ ድማ፡ ህይወትናን መጻኢናን በዚ ክልተ ፍጻሜታት ክጽሎ ናይ ግድን እዩ። እቲ ቀዳማይ ምጽኣት ጐይታ፡ መኣዝን ታሪኽ ደቂ ሰባት ዘማእዘነ፡ እምነ ኵርናዕ ፍጻሜ ዓለም ምንባሩ ዘማትእ የብሉን። ናይ ልደቱ ግዜ፡ ከም መወከሲ ተወሲዱ ንታሪኽ ዓለምና ኣብ ክልተ ዝኸፈለ ፍጻሜ ዀይኑ ኣሎ። ቅድምን ድሕርን ልደተ ክርስቶስ ኢልና ድማ ንሰምዮ። ብመንጽር እዚ ልደት ዝፈጸሞ ዕላማ ተራእዩ ድማ፡ ዓመተ ኵነኔ፡ ዓመተ ምሕረት ኢልና ክንከፍሎ ኣኽኢሉና ኣሎ።
ጽልዋ ምጽኣታት ጐይታናን መድሓኒናን ኢየሱስ ክርስቶስ፥
ከምቲ ኣቀዲምና ዝጠቐስናዮ፡ እዚ ክልተ ምጽኣታት ጐይታናን መድሓኒናን ኢየሱስ ክርስቶስ፡ ዓለምና ካብ ዝረእየቶን ክትርእዮውን ካብ ዘለዋ ፍጻሜታት፡ እቲ ዝዓበየ ፍጻሜታት እዩ። ከም መጠን ዕቤቱ ድማ ህይወት ሰባት በዘን ምጽኣታት ክጽሎ ናይ ግድን እዩ። እቲ ቀዳማይ ምጽኣት ወዲ ኣምላኽ፡ ብትሕትና ከም ኣበር ዘይብሉ ገንሸል ርእሱ በጃ ከሕልፍ፡ ሓጢኣትና ወሲዱ፡ ምስቲ ከግህዶ ዝመጸ ኣምላኽ ክዓርቐና መጸ። ነቲ ዝመደበልና ንዕኡ ናይ ምምሳል ዕላማ ዝኸውን ኣርኣያ ክሓድገልና ዝፋኑ ገዲፉ መጸ። መጸ ወዲ ኣምላኽ፡ ደቂ ኣምላኽ ክገብረና። ምስ እዚ ኵሉ ግና፡ እዚ ዕላማታት ኣብ ሰባት ክፍጸም፡ ግብረ መልሲ ናይ ሰባት ዝጠልብ ምምጻእ እዩ ዝነበረ። ነቲ ክርስቶስ ዝሓለፎ ናይ ምብጃው ስራሕ ተቀቢልካ ምስ ኣምላኽ ዕርቂ ምርካብ። ምስ ኣምላኽ ዕርቂ ረኪብካ ድማ ንክርስቶስ ኣብ ናይ ምምሳል ህይወት ምጉዓዝ ዝሓትት ግብረ መልሲ። እቶም ነቲ በቲ ቀዳማይ ምጽኣት ዝዀነ ምብጃው ተቀቢሎም ንኣምላኽ ዝስዕቡ፡ ካብ መንፈሳዊ ሞት ናብ ህይወት ዘለኣለም ይኣትዉ። እቲ ከልካሊ መንደቕ ስለ ዝፈረሰ፡ ምስ ኣምላኽ ሰላም ኣለዎም። ካብ ኣምላኽ ካብ መንፈስ ስለ ዝውለዱ ተኻፈልቲ ኣምላኻዊ ብህርይ ድማ ይዀኑ። እቲ ካልኣይ ምጽኣት ግና፡ ካብዚ ዝተፈልየ እዩ። ግብረ መልሲ ናይ ደቂ ሰባት ዘይጽበ ምምጻእ እዩ ክኸውን። ነቲ ሰባት በቲ ነቲ ቀዳማይ ምጽኣቱ ዘርኣይዎ ግብረ መልሲ መፈጸምታ ዝገብረሉ ፍጻሜ እዩ ክኸውን። ከም ክልተ ዝኣፉ ሰይፊ ድማ ካልኣይ ምጽኣት ወዲ ኣምላኽ ክርስቶስ፡ ኣብ ዕጻ እቶም ነቲ ቀዳማይ ምጽኣቱ ዝተፈላለየ ምላሽ ዝሃቡ ሰባት ዝተፈላለየ ብይን ዘምጽእ ምምጻእ ከኽውን እዩ። ነዘን ክልተ ክፍሊ ምናባባት ምርኣይ ኣካሊ እዩ።
2 ተሰ 1፡ 5-12፥ ነታ ብዛዕባኣ መከራ እትጸግቡ ዘሎኹም መንግስቲ ኣምላኽ ብቑዓት ኴንኩም ምእንቲ ኽትቍጸሩ፡ እዚ መከራኹም ግሉጽ ምልክት ናይቲ ቕኑዕ ፍርዲ ኣምላኽ እዩ። በቲ ምግላጽ ጐይታና ኢየሱስ ካብ ሰማይ ምስ መላእኽቲ ስልጣኑ ንኣኻትኩም ጸቢብኩም ዘሎን ምሳና ዕረፍቲ፡ ነቶም ዜጻብቡልኩም ዘልዉን ጸበባ ኺፈዲ፡ ብኣምላኽ ቅኑዕ እዩ እሞ፡ ነቶም ንኣምላኽ ዘይፈልጥዎን ንወንጌል ጐይታና ኢየሱስ ዘይእዘዝዎን ብሃልሃልታ ሓዊ ሕነ ኺፈድዮም እዩ። እቲ ኣባኻትኩም ዝመስከርናዮ ምስክር ተአሚኑ እዩ እሞ፡ ኢየሱስ በታ መዓልቲ እቲኣ ኣብ ቅዱሳኑ ኪኸብርን ኣብቶም ዝኣመኑ ኺግረምን ምስ መጸ፡ ንሳቶም ብመቕጻዕቲ፡ ናይ ዘለኣለም ጥፍኣት ካብ ቅድሚ ጐይታና ክብሪ ስልጣኑን ርሒቖም፡ ኪቕጽዑ እዮም። ከም መጠን ጸጋ ኣምላኽናን ጐይታና ኢየሱስ ክርስቶስን፡ ስም ጐይታና ኢየሱስ ኣባኻትኩም ምእንቲ ኪኸብር፡ ንስኻትኩምውን ብእኡ ኽትከብሩ፡ ኣምላኽና ነዛ ጽውዓ እዚኣ ብቑዓት ምእንቲ ኪቘጽረኩም፡ ብሓይሊውን ኵሉ ሰናይ ስምረትን ግብሪ እምነትን ክፍጽም፡ ብዛዕባኹም ኵሉ ሳዕ ንልምን አሎና።
ማቴ 21፡32-33፥ ግናኸ ወዲ ሰብ ብኽብሩ ምስ መጸ፡ ኵሎም መላእኽቲውን ምስኡ፡ ሽዑ ኣብ ዝፋን ክብሩ ይቕመጥ። ኵሎም ኣህዛብ ድማ ኣብ ቅድሚኡ ይእከቡ። ንሱ ኸኣ፡ ጓሳ ነባጊዕ ካብ ኣጣል ከም ዚፈላልየን፡ ካብ ነንሓድሕዶም ይፈላልዮም።
ስለዚ እቲ ካልኣይ ምጽኣት ክርስቶስ፡ ንግብረ መልሲ ስባት ናብቲ ቀዳማይ ምጽእቱ መዛዘሚ ዝገብር ፍጻሜ እምበር፡ ዝጠልቦ ግብረ መልሲ የብሉን።
ክርስቶስ ብርግጽ ክመጽእ እዩ፥
ካብ ጊዜ ሃዋርያት ኣትሒዞም ሰባት ንርጉጽነት ናይ ክርስቶስ ምጽኣት ኣብ ሕቶ ዘእቱ ምርዳእ ብዘንቀሎ ህይወት ይምርሑ ምንባሮን ምህላወምን ግሁድ እዩ። ነቲ ኣብቲ እዋን ዝነበረ እተሓሳስባ ገለ ሰባት፡ ሃዋርያ ቅዱስ ጴጥሮስ ከምዚ ኢሉ ገሊጽዎ ኣሎ፥ “ንሳቶም ከኣ፡ ተስፋ ምጽኣቱ ደኣ ኣበይ አሎ፧ ካብታ ኣቦታትና ዝደቀሱላ መዓልቲ፡ ካብ መጀመርታ ፍጥረት ሒዙ ኵሉ ኸምቲ ዝነበሮ እዩ ዘሎ፡ ኪብሉ እዮም።” (2ይ ጴጥሮስ 3:4)። እዞም ሰባት፡ እቲ ንውሓት ናይ ጊዜ ርእዮም ዝበጽሕዎ መደምደምታ፡ ዳግም ምጽኣት ዝብሃል የለን ዝብል ነበረ። ካብዚ ዝተላዕለ ድማ ህይወቶም ብስጋውነት ዝተመልአ፡ ናይ ምብላዕን ምስታይን ዀይኑ ክተርፍ ከም ዝገበሮ ንርኢ። ሃዋርያ ቅዱስ ጳውሎስ፡ ኣብቲ ብዛዕባ ትንሳኤ ምውታት ኣመልኪቱ ዝጽሓፎ መልእኽቱ ከምዚ ይብል፥ “ኣነ ኸም ግእዚ ሰብ ኣብ ኤፌሶን ምስ ኣራዊት እንተ ገጠምኩ፡ እንታይ ጥቕሚ ኣሎኒ፧ ምዉታት ዘይትንስኡ እንተ ዀኑስ፡ ጽባሕ ክንመውት ኢና እሞ፡ ንብላዕን ንስተን።” (1ቈረ 15፡31)። ጐይታናን መድሓኒናን ኢየሱስ ክርስቶስ ባዕሉውን ነዚ ዝመስል ኣተሓሳስባ ኣብ ሰባት ከም ዝመጽእ ኣተንቢሁ ኔሩ እዩ። “እቲ ኽፉእ ባርያ ግና ብልቡ፡ ጐይታይ ይድንጕ እዩ፡ እንተ በለ፡ ነቶም ብጾቱ ባሮት ምውቃዖም ይጅምር፡ ምስቶም ሰኸርቲውን ይበልዕን ይሰትን።” (ማቴ 24:48-49)። እዚ ሕድሪ ዝተቐበለ ባርያውን በተሓሳስብኡ፡ ጐይትኡ ጠቅሊሉ ኣይምለስን እዩ እዃ እንተዘይበለ፡ ይድንጕ እዩ ብምባሉ ጥራይ፡ መገዱ ምስ ሰኸርቲ ከም ዝገበረ ነንብብ። ኣብቲ ኣቀዲምና ዘንበብናዮ ናይ ሓዋርያ ጴጥሮስ መልእኽቲ እንተ ኣስተብሂልና ድማ፡ እዞም ሰባት ነቲ ኣብ ሕቶ ዘእትውዎ ዘለዉ ምጽኣት ጐይታ፡ ተስፋ ምጽኣቱ ኢሎም ክሰምይዎ ከለዉ ንዕዘብ። እዚ ዘርእየና ድማ ምጽኣት ጐይታ ተስፋ ምዃኑ እዩ። ተስፋ ኣወንታዊ ቃል እዩ። ሃዋርያ ቅዱስ ጳውሎስውን ነዚ ምግላጽ ብተመሳሳሊ ይገልጾ፥ “እቲ ብሩኽ ተስፋን ናይቲ ዕዙዝ ኣምላኽናን መድሓኒና ኢየሱስ ክርስቶስን ምግላጽ ክብሪ እናተጸቤና ..” (ቲቶ 2:11)። ናይ ጐይታ ምጽእት እምበኣር ናይ ተስፋ ምንጪ እዩ። እንተዀነ፡ ናይ ተስፋ ምንጪ ዝዀነ፡ ነቶም ነቲ ቀዳማይ ምጽኣት ጐይታና ኣወንታዊ ምላሽ ዝሃቡን ኣብኡ ድማ ጸኒዕም ዝነብሩን ዘባት እምበር ንኵሉ ኣይዀነን። ስለዚ ናይ ጐይታና ምጽኣት ንሰዓብቱ እቲ ብሩኽ ተስፋ ዝተባለ፡ ብብዙሕ ሃንቐውታ ዝጸባበይዎ ምጽኣት እዩ። ተስፋ ዘለዎ ሰብ ኣብ ሓዘን ኣይነብርን። እዚ ድማ እዩ ንክርስትያን ደቂ ምጽንናዕ ዝገብሮም። ብትዕግስቲ ክንጽበ ዝገብረና ድማ እዚ ተስፋ እዩ። ብኣንጻሩ ነቶም ነቲ ቀዳማይ ምጽኣት ዝባኖም ዝሃቡ፡ ክርስቶስ ከም ብናይ ገዛእ ርእሱ ሓጢኣት ብኣምላኽ ዝተቐዝፈ ዝቆጸርዎ ሰባት፡ ዜስክሕ ምጽባይ ፍርድን ነቶም ተጻረርቲ እትበልዕ ቅንኢ ሓውን ኪኸውን እዩ እምበር፡ ምጽኣቱ ነዚኣቶም ተስፋ ዝብሃል የብሉን።
ሓቅነት (ወይ ተፈጻምነት) ሓደ መብጽዓ፡ ምስ መንነት እቲ ወሃቢ መብጽዓ ቀጥታዊ ዝምድና ከም ዘለዎ እንርድኦ ሓቂ እዩ። ኣብ ፍቃድን፡ ክእለትን፡ እሙንነትን እቲ ወሃቢ ተስፋ ድማ ይሙርከስ። ንሓቅነት ተስፋ ምጽኣቱ ክንርኢ ኣብ እንፍትነሉ ጊዜ ነዘን ዝጠቐስናየን ሓቅታት ክንርኢ ከድልየና እዩ።
ፍቓድ፥ ከምቲ ኣቐዲምና ዝገለጽናዩ ዕላማ ዳግማይ ምጽኣቱ ንምድሓን እቶም ሰዓብቱ ምዃኑ እዩ። በቲ ቐዳማይ ምጽኣቱ ንዝዘርኦ ዘርኢ ዝሓፍሰሉ ጊዜ እዩ። እንታዋይ ሓረስታይ እዩ፡ ዘርኢ ዘሪኡ፡ እኽሉ ክእኽብ ዘይምለስ። ስለዚ ምድሓንና ተፈጻምነት ዝረኽበሉ ብምጽኣቱ ካብ ዀነ፡ እቲ ኵሉ ሰብ ክድሕን ናብ ፍልጠት ኣምላኽውን ክበጽሕ ጽፈቱ ኣምላኽ፡ ኣይምለስን እዩ ኢልካ ምሕሳብ ኣንጻር ባህርይ ኣምላኽ ምሕሳብ እዩ።
ክእለት፥ ጐይታ ነቲ ዝበሎ ክገብሮ ክእለት ከም ዘለዎ ዘማትእ የብሉን። ኵሉ ብእኡ ዝዀነ ካብቲ ዝዀነ ብዘይ ብእኡ ዝዀነ ዘየል ጐይታ እዩ። ኣብርሃም እቲ ኣቦ እምነት፡ ንኣምላኽ ክኣምኖ ዝገብሮ ድርኺት፡ ኣምላኽ ንዝሃቦ ተስፋ ኺገብሮ ክእለት ከም ዘለዎ ምርድኡ እዩ (ሮሜ4፡21)። ናይ ኣምላኽ ኵሉ ከኣልነት ነቲ ንሓቅነትን ተፈጻምነት ተስፋታት ኣምላኽ ተወሳኺ መርትዕ እዩ።
እሙንነቱ፥ እዚ ባህርይ መምዘኒኡ ናይ ዝሓለፈ ታርኽ ናይቲ ኣካል እዩ። ኣብቲ ዝሓለፈ ታሪኽ ደቂ ሰባት ጐይታ ንዝሃቦ ኩሉ ዓይነት ተስፋ ብከመይ ዝበለ ልክዕነት ክፍጽሞ ከሎ ርኢና ኢና። ብፍላይ ድማ ነቲ ብዛዕባ ቀዳማይ ምጽኣቱ ኣመልኪቱ ሂብዎ ዝነበረ እሞ ዝፈጸሞ ተስፋታት ምምልካት ኣካሊ እዩ። ብዛዕባ ኣወላልድኡ፡ ዝውለደሉ ቦታ፡ ኣተዓብብይኡ፡ ኣማውትኡ፡ ቀብሩን ትንሳኤኡን ዝጠቕስ ብዙሕ ተስፋታት ብዘገርም ልክዕነት ተፈጺሞም እዩም። ነዚ ሓንሳብ ዘጊሙ ዝመጾ ምምጻእ ዝምልከት ተስፋታት ድማ ተዋሂቡና ኣሎ። ብመንጽር እሙንነት ኣምላኽ ኣብ ምፍጻም ናይቲ ብዛዕባ ቀዳማይ ምጽኣቱ ዝተዋህበ ተስፋታት ክንርእዮ ከለና፡ ንሓቅነትን ተፈጻምነትን ተስፋ ምጽኣቱ ምንም ዘጠራጥር ምኽንታት ኣይሃበናን።
መጽሓፍ ቅዱስ ብዛዕባ ርጉጽነት ተስፋ ምጽኣቱ ብዙሕ ይምህረና እዩ። ጐይታና ባዕሉ ከምዚ በለ “ልብኹም ኣይሸበር። ብኣምላኽ እመኑ ብኣይውን እመኑ። ኣብ ቤት ኣቦይ ብዙሕ ማሕደር አሎ። እቲ እንተ ዘይህሉስ፡ ምበልኩኹም ነይረ። ስፍራ ኸዳልወልኩም እኸይድ አሎኹ፡ ከይደ ስፍራ ምስ ኣዳለኹልኩም፡ ኣብቲ ኣነ ዘሎኽዎ ንስኻትኩምውን ኣብኡ ምእንቲ ኽትኰኑስ፡ ተመሊሰ ኽመጽእ እየ እሞ ናባይ ክወስደኩም እየ።” (ዮሃ 14:1-3)። ጐይታ ናብ ሰማይ ኣብ ዝዓረገሉ ግዜ እቶም መላእኽቲ ንደቀ መዛሙርቲ ጐይታ ከምዚ በልዎም “ኣቱም ሰብ ገሊላ፡ ስለምንታይ ናብ ሰማይ እናጠመትኩም ደው ኢልኩም ዘሎኹም፧ እዚ ኻባኻትኩም ናብ ሰማይ ዝዐረገ ኢየሱስ፡ ከምቲ ናብ ሰማይ ኪዐርግ ከሎ ዝርኤኹምዎ ኸምኡ ገይሩ ኸኣ ኪመጽእ እዩ፡ በልዎም።” (ግብ 1:11)። ሃዋርያትውን ንሱ ሰቢኾም ሓለፉ። “ማለት፡ ገና ኣዝዩ ቕሩብ ዘመን እዩ፡ እቲ ዚመጽእ ኪመጽእ እዩ ኣይኪድንጕን ከኣ እዩ።” (እብ 10:37)። “ንስኻትኩም ከኣ፡ ምጽኣት ጐይታ ቐረባ እዩ እሞ፡ ተዐገሱ፡ ልብኹምውን ኣጽንዑ።” (ያእ 5:8)።
ብተውሳኪ መጽሓፍ ቅዱስ እግዚኣብሄር ንዝሓቦ ተስፋ እሙን ምዃኑ ከምዚ ኢሉ ይምይረና፥ “እቲ ተስፋ ዝሃበና እሙን እዩ እሞ፡ ነታ እሙንቶ ተስፋና ብዘይ ምንቕናቕ ነጽንዓያ።” (እብ 10:23)። ደጊሙውን ኣምላኽ ክሕስወለን ዘይኽእል ክልተ ዘይልወጣ ነገራት ተስፋኡን ማሕላኡን ምዃነን ክጥቅስ ከሎ ሃዋርያ ከምዚ ይብል “በተን ኣምላኽ ኪሕስወለን ዘይከኣል ክልተ ዘይልወጣ ነገር ጌርና፡ ንሕና ነታ ኣብ ቅድሜና ዘላ ተስፋ ንምሓዝ ሃዲምና ዝወጻእና፡ ብርቱዕ ምጽንናዕ ክንረክብ ኢና።” (እብ 6:18)። ስለዚ፡ ኣምላኽ ነቲ ዝሃቦ ተስፋ ከይፈጸሞ ከም ዝተርፍ ዝእምት ምንም ፍንጪ የልቦን።
ዕላማ ምድንጓይ ምጽኣት ወዲ ኣምላኽ፥
ሃዋርያ ቅዱስ ጴጥሮስ ከም ዝምህረና፡ ከምቲ ንገሊኣቶም ዝመስሎም ኣምላኽ ንተስፍኡ ኣየደንጉዮን እዩ። ኣምላኽ ብናቱ ግዜ እዩ ዝኸይድ። ንኹሉ ኣብ ግምት ኣእቲዩ ድማ ነገራት ይፍጽም። ከምቲ ሓረስታይ ቀውዒ ክሳብ ዝበጽሕ ዝዕገስ እምበር ተሓዊኹ ንእክሉ ገና ክይበጽሐ ዘይዓጽዶ፡ ኣምላኽ ድማ ነዚ ቀውዒ እዚ እዩ ዘማዕዱ ዘሎ። ምድንጓይ ምጽኣት ወዲ ኣምላኽ እምበእር ንምብጻሕና ዝዓለመ ምዃኑ ሃዋርያ ብከምዚ ይገልጾ “ጐይታስ፡ ኵላቶም ናብ ንስሓ ኺበጽሑ እምበር፡ ሐደ እኳ ኺጠፍእ ዘይፈቱ ስለ ዝዀነ፡ ምእንታኻትኩም ይዕገስ ኣሎ እምበር፡ ከምቲ ንገሊኣቶም ዝድንጕ ዚመስሎም፡ ንተስፋኡ ኣየደንጕዮን እዩ።” (2 ጴጥ 3:9)። ሰለዚ ኣምላኽ ንምምጻእ ወዱ ዘደንጉየሉ ዘሎ ምኽንታት፡ ኣነን ንስካትኩምን ብንስሓ ናብኡ ክንምለስ፡ እቲ ኣባና ዝተዘርአ ናይ እምነት ዘርኢ ኣምላኽ ንዓጺድ ክሳብ ዝዳሎ ዓብዩን ፈርዩ ምእንቲ ክረኽቦ እዩ ግዜ ዝህበና ዘሎ። እዚ ድማ ነቲ ዕላማ ጐይታ በቲ ቀዳማይ ምጽኣቱ ንዝሞቶ ሞት ተቐቢልካ ምንባር ማለት እዩ። ብሞቱ ምስ ኣምላኽ ዕርቂ ምርካብ። ንዕኡ ክትመስል ድማ ኣሰኣሰኡ ምስዓብ እዩ። እቲ ብሓቂ ንዕኡ ዝስዕብ ኣማኒ፡ ከምቲ ሃዋርያት ዝእመንዎ ዝነበሩ “ከምዚ ኣነ ንክርስቶስ ዝመስሎ ዘሎኹ፡ ንስኻትኩም ንኣይ ምሰሉ።” (1ቆረ 11:1)። “ንሱ ምስ ዚግለጽ ግና፡ ከምታ ዘለዋ ኽንርእዮ ኢና እሞ፡ ንእኡ ኸም እንመስል፡ ንፈልጥ አሎና።” ክብል ትቦዓት ክህልዎ እዩ (1ዮሃ 3:2)።
ጐይታ ናብ ሰማይ ካብ ዝዓርግ ድሮ ክልተ ሽሕ ዓመት ጌሩ ኣሎ። ነዊሕ ግዜ ድማ እዩ። እቲ ግዜ ክንድ ዝነወሐ እንተ ነውሔ፡ ኣብቲ ብግልና ክህልወና ዝግብኦ ድልውነት ግና ዘምጽኦ ለውጢ ብዙሕ የብሉን። ምኽንያቱ፡ ዳግም ምጽኣት ወዲ ኣምላኽ ክርስቶስ መዛዘሚ ተስፋና እምበር ንናይ ምድላውና ጉዳይ ዝውስን ግዜ እቲ ኣምላኽ ዝህበና ዘይንሰግሮ ድውብ ደረት ዝዀነ ውሱን ዓመታት ዕድሜና እዩ። ነተን መዓልታት ዓመታትና ልክዕ ቁጽረን ዘይንፈልጠን ስለ ዝዀንና ድማ፡ ንመዓልቲ ምጽኣት ድልዋት ናይ ምዃን ምስጢር ኣብዚ እዩ ዘሎ፥ ኣብ ነፍሲ ወኸፍ ሁመት ናይ ህይወትካ ድልው ምዃን። ነዚ ክበቕዕ ዝኽእል ሰብ፡ ንድልውነት ትንፋሱ ዝገበሮ ሰብ እዩ። ሃዋርያ ቅዱስ ጳውሎስ ነዚ ከምዚ መንነት ከምዚ ኢሉ ገሊጽዎ ኣሎ። “ንኣይ ህይወተይ ክርስቶስ እዩ…” ወሲኩውን “ደጊም ኣነ ኣይኰንኩን ዝነብር ዘሎኹ” ይብለ። ስለዚ ንክርስቶስ ህይወትናዶ ጌርናዩ ኣሎና።
ንሓደ ክመጽእ ምዃኑ ዘይተረታዕካሉ ኣካል ተዳሊካ ክትጽበ እይከኣልን እዩ። ስለዚ ምርታዕ ልብና ብርግጽነት ዳግም ምጽኣት ናይ ክርስቶስ እቲ ናይ መጀመርያን ቀንድን ረቛሕን እዩ። ክርስቶስ ከም ተስፋ ቃሉ ክመጽእ እዩ። እዚ ሓቂ ልብና እንተ ርዒምዎ፡ ነቲ ዘይተርፍ ምጽኣቱ ተዳልየ እለኩዶ ዝብል ሕቶ ኣብ ውሽጥና ክልዓል ናይ ግድን እዩ። እዚ ሕቶ ክሳብ ኣወንታዊ መልሲ ዘይረኸበ፡ ወሽጥና ዕረፍቲ ስለ ዘይብሉ ናብቲ ሓቂ ክመርሓና እዩ። ዝደለየ ከም ዝረክብ ነታ ሓቂ ክንረኽባ ኢና። እታ ሓቂ ድማ ሓራ ኽተውጽኣና እያ። እቲ ሓቂ፡ እቲ ዕላማ ቀዳማይ ምጽኣት ወልድ ዋህድ፡ እቲ ሓራ እንወጾ ድማ፡ ካብቲ ብካልኣይ ምጽኣት ክርስቶስ ዝመጽእ ቁተዓ ኣምላኽ። ዕላማ እቲ ቀዳማይ ምጽኣት ወዲ ኣምላኽ፡ ብትሕትና ከም ኣበር ዘይብሉ ገንሸል ርእሱ በጃ ከሕልፍ፡ ሓጢኣትና ወሲዱ፡ ምስቲ ዘግሃዶ ኣምላኽ ክዓረቐና መጸ። ነቲ ዝመደበልና ንዕኡ ናይ ምምሳል ዕላማ ዝኸውን ኣርኣያ ክሓድገልና ዝፋኑ ገዲፉ መጸ። መጺኡ ወዲ ኣምላኽ ደቂ ኣምላኽ ክገብረና። ኣብዚ ዕላማ እዚ ንምበር። ሽዑ፡ ከምቲ ቅዱስ ሓዋርያ ጳውሎስ ዝበለ “እምብኣርሲ ሕጂ ነቶም ብክርስቶስ ኢየሱስ ዘለዉ ዂነኔ የብሎምን” ካብ ኩነኔ ሞሊቕና ኣብ ዕረፍቱ ክንኣቱ ኢና።
ኣምላኽ ተስፋ ምጽኣቱ ኣብ ልብና የሐድሰልና። ንክርስቶስ ኣብ ልብና እንጊስና ንምቅባል ጐይታ ድልው ዝዀነ ህይወት ክንመርሕ ኣምላኽ ይርድኣና። እሜን
ስብሃት ለእግዚኣብሄር።
ብዲያ ዶ/ር ገ/እግዚኣብሔር ደብረጽዮን


text:
ዓብይ መራሒና ነበር ቀዳማይ ሚኒስተር መለስ ዜናዊ ደቂ ኣንስትዮ ካብ ውሻጠ ናብ መድረኽ ወፅየን ተሳተፍትን ተረባሕቲን ሃገርና ተመዝግቦ ዘላ ዕቤት ክኾና ከምዝገበሩ ሚኒስተር ጉዳያት ደቂ ኣንስትዮን ህፃናትን ኣመራርሓ ደቂ ኣንስትዮ ዝተፈላለያ ክልላትን ገሊፀን፡፡
- Last Updated on 19 August 2017
- Hits: 177
ሓምሻይ ዓመት መስዋእቲ ዓብይ መራሒ መለስ ዜናዊ ንረብሓ ደቂ ኣንስትዮ ዝገበርዎ ምንቅስቃስ ኣብ ዘጠናኽሩ ጉዳያት ብምዝታይ ከም ዝዝከረ ተሓቢሩ፡፡ እዚ ዝተገለፀ ብብርኪ ሃገርናን ዓለም ለኸን ኣብ ዝተዛዘመ በጀት ዓመት ኣብ ደቂ ኣንስትዮ ህፃናትን ዝተፈፀሙ ተግባራት ንምግምጋም ኣብ ድሬዳዋ ኣብ ዝተኻየደ ሃገር ለኸ ዘተ እዩ፡፡ ነቲ መድረኽ ዝመርሓ ሚኒስተር ጉዳያት ደቂ ኣንስትዮን ህፃናትን ወይዘሮ ደሚቱ ሃምቢሳ ንግልጋሎት ዜና ኢትዮጵያ ከምዝገለፅኦ ዓብይ መሪሒ መለስ ዜናዊ ነዚ መረጋፂኦም ንምትግባር ለይትን ቀትርን ቡሱል ኣመራርሓ ዝሃቡ ዓበይ መራሒ ከምዝነበሩ ተዛሪበን፡፡ ኣብቲ መድረኽ ዝተሳተፉ ደቂ ኣንስትዮ ኣመራርሓ ዝተፈላለዩ ክልላት ብወገነን ነቲ ዝክረ መዓልቲ ዓብይ መራሒ መለስ ዜናዊ ንደቂ ኣንስትዮ ኩለ መዳያዊ መሰላትን ረብሓታትን ንምርግጋፅ ዝሃብዎ ኣመራርሓ ዝተረከቡ ለውጢ ምፅባይ ኣብ ዝከኣለሉ ጉዳይ ብምዝታይን ንመዘከርታ ኣብ ዝተዳለወ ፖርክ ፈልሲ ብምትካል ክንዝክር ኢና ኢለን፡፡


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
1 ይሁዳ ባርያ የሱስ ክርስቶስን ሓው ያእቆብን ነቶም ብኣምላኽ ኣቦ እተፈቕሩን ንየሱስ ክርስቶስ እተሓለዉን ጽዉዓት፦
2 ምሕረትን ሰላምን ፍቕርን ይብዝሓልኩም።
3 ኣቱም ፍቑራተይ፡ ብዛዕባ ድሕነትና ኽጽሕፈልኩም እኳ ሃረር እንተ በልኩ፡ ነታ ሓንሳእ ንሓዋሩ ንቕዱሳት እተዋህበት እምነት ምእንቲ ኽትጋደሉ፡ ክጽሕፈልኩም ኣድላዪ ዀይኑ ረኺበዮ።
4 ምኽንያቱ፡ ብቕዱሳት ጽሑፋት ኣቐዲሙ ነዚ ፍርዲ እዚ እተነግረሎም ፍርሃት ኣምላኽ ዘይብሎም ገለ ሰባት ሰሊኾም ኣትዮም ኣለዉ፣ ንሳቶም ብጸጋ ኣምላኽና ኣመኽንዮም ንውርምና ዚገብሩን ነቲ በይኑ ዋናናን ጐይታናን ዝዀነ የሱስ ክርስቶስ ዚኽሕዱን እዮም።
5 ነዚ ዅሉ ኣጸቢቕኩም ትፈልጥዎ እኳ እንተ ዀንኩም፡ የሆዋ ንህዝቡ ኻብ ግብጺ ኣድሒኑ፡ ደሓር ነቶም ዘይኣምኑ ኸም ዘጥፍኦም ከዘኻኽረኩም እፈቱ።
6 ነቶም መንበሪኦም ዝሓደጉ እምበር፡ ቦታኦም ዘይሓለዉ መላእኽቲ እውን፡ ኣብ ድቕድቕ ጸልማት ንፍርዲ እታ ዓባይ መዓልቲ ብናይ ዘለኣለም መቓውሕ ኣሲሩ ዓቚርዎም ኣሎ።
7 ሶዶምን ጎሞራን ኣብ ከባቢአን ዝነበራ ኸተማታትን እውን፡ ከማታቶም እምብዛ ምስ ባዕለጋን ዘይባህርያዊ ትምኒት ስጋ ምስ ሰዓባን፡ በቲ ዝወረደን መቕጻዕቲ ናይ ዘለኣለም ሓዊ ንመለበሚ ዀይነናና ኣለዋ።
8 እዚ ዀይኑ ግና፡ እዞም ሓለምቲ እዚኦም እውን ስጋ የርክሱን ጕይትነት የቃልሉን ንኽቡራት ይጸርፉን ኣለዉ።
9 ሚካኤል እቲ ሊቀ መላእኽቲ ግና፡ ብዛዕባ ሬሳ ሙሴ ምስ ድያብሎስ ዜከራኽር ኣልይዎ ምስ ተማጐተ፡ “የሆዋ ይግናሕካ” ደኣ በሎ እምበር፡ ብጸርፊ ኺፈርዶ ኣይደፈረን።
10 እዚኣቶም ግና ብዛዕባ እቲ ዘይፈልጥዎ ነገራት ይጻረፉ ኣለዉ፣ በቲ ኸም ዘይሓስቡ እንስሳታት ብባህረት ዚፈልጥዎ ነገራት ንርእሶም የበላሽዉ ኣለዉ።
11 ብመገዲ ቃየል ስለ ዝኸዱ፡ ምእንቲ ዓስቢ ኢሎም ናብ ስሕተት በላዓም ህሩግ ስለ ዝበሉ፡ ብዘረባ ዕልወት ቆራሕ ከኣ ስለ ዝጠፍኡ፡ ወይለኦም።
12 እዚኣቶም ምሳኻትኩም ኣብ ናይ ፍቕሪ መኣድኹም ዚበልዑ ዘለዉ ኣብ ትሕቲ ማይ እተሓብኡ ኣኻውሕ፡ ብዘይ ፍርሃት ንርእሶም ዚምግቡ ጓሶት፡ ብንፋስ ናብዝን ናብትን ዚድፍኡ ማይ ዘይብሉ ደበና፡ ኣብ መወዳእታ ኣዝመራ ዘይፈርያን ክልተ ሳዕ ዝሞታን ካብ ሱረን እተመንቈሳን ኣእዋም እዮም፣
13 ነውሮም ዜዕፍሩ ብርቱዓት ማዕበል ባሕሪ፡ ግብ ዝበለ ጸልማት ንዘለኣለም እተዓቝረሎም ኣንፈት ዘይብሎም ከዋኽብቲ እዮም።
14 እቲ ኻብ ኣዳም ሻውዓይ ዝዀነ ሄኖክ እውን፡ ከምዚ ኢሉ ብዛዕባኦም ተነበየ፦ “እንሆ፡ የሆዋ ምስ ኣእላፋት ቅዱሳቱ መጺኡ ኣሎ።
15 ንዅላቶም ኪፈርዶም፡ ንዅሎም እቶም ፍርሃት ኣምላኽ ዘይብሎም ድማ ብዛዕባ እቲ ብእኩይ መገዶም ዝገበርዎ ዅሉ እኩይ ግብሮም፡ ነቶም ፍርሃት ኣምላኽ ዘይብሎም ሓጥኣን ከኣ ብዛዕባ እቲ እተዛረብዎ ዜሰምብድ ዘረባ ኺረትዖም መጺኡ ኣሎ።”
16 እዚኣቶም መጕረምረምቲ፡ ህይወቶም ዜማርሩ፡ ብትምኒቶም ዚመላለሱ፡ ምእንቲ ጥቕሞም ንሰባት እናሸሓጡ ቓላት ትዕቢት ዚዛረቡ እዮም።
17 ንስኻትኩም ግና፡ ኣቱም ፍቑራተይ፡ ነቲ ብሃዋርያት ጐይታና የሱስ ክርስቶስ ኣቐዲሙ እተነገረ ነገር ዘክርዎ።
18 ንሳቶም፡ “በቲ ዳሕራይ ግዜ፡ ብእኩይ ትምኒቶም ዚመላለሱ መላገጽቲ ኺመጹ እዮም” ኢሎም ይነግሩኹም ነይሮም እዮም።
19 እዚኣቶም ፈላለይቲ፡ ስጋውያን፡ ዘይመንፈሳውያን እዮም።
20 ንስኻትኩም ግና፡ ኣቱም ፍቑራተይ፡ በታ ኻብ ኵሉ ንላዕሊ እተቐደሰት እምነትኩም ንርእስኹም እናሃነጽኩም፡ ብመንፈስ ቅዱስ እናጸለኹም፡
21 ነቲ ናብ ናይ ዘለኣለም ህይወት ዜብጽሕ ምሕረት ጐይታና የሱስ ክርስቶስ እናተጸበኹም፡ ንርእስኹም ኣብ ፍቕሪ ኣምላኽ ሓልውዋ።
22 ኣብ ርእሲ እዚ፡ ንዚጠራጠሩ፡ ምሕረት ግበሩሎም፣
23 ካብ ሓዊ መንዚዕኩም ኣናግፍዎም። ንገሊኦም ድማ፡ ነቲ ብስጋ ዝረኸሰ ኽዳን እናጸላእኩም፡ ብፍርሃት ምሕረት ግበሩሎም።
24 ነቲ ኸይትዕንቀፉ ኺሕልወኩም፡ ብዓብዪ ሓጐስ ከኣ ኣብ ቅድሚ ኽብሩ ብዘይ ኣበር ኬቝመኩም ዚከኣሎ፡
25 ነቲ ብጐይታና የሱስ ክርስቶስ መድሓኒና ዝዀነ ሓደ በይኑ ኣምላኽ፡ ካብ ዘለኣለምን ሕጅን ንዘለኣለምን ክብሪ፡ ግርማ፡ ሓይሊ፡ ስልጣን ይኹኖ። ኣሜን።
ይሁዳ
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ይሁዳ 1
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ገበር | ናይ የሆዋ መሰኻኽር እንታዎት እዮም፧
ናይ የሆዋ መሰኻኽር ከመይ ዝበሉ ሰባት እዮም፧
ናይ የሆዋ መሰኻኽር ዓለምለኻዊ ውድብ ኢና፣ ምስ ካልኦት ሃይማኖታውያን ጕጅለታት ከኣ ምንም ዜተኣሳስር የብልናን። ቀንዲ ቤት ጽሕፈትና ኣብ ሕቡራት መንግስትታት ኣመሪካ ዚርከብ እኳ እንተዀነ፡ ዚበዝሑ ናይ የሆዋ መሰኻኽር ግና ኣብ ካልኦት ሃገራት እዮም ዚነብሩ። ከም ሓቂ እኳ ደኣስ፡ ኣስታት ሸሞንተ ሚልዮን እንኸውን ናይ የሆዋ መሰኻኽር ኣብ ልዕሊ 230 ሃገራት ንሰባት መጽሓፍ ቅዱስ ንምህር ኢና። ከምኡ እንገብር ድማ ምስቲ፡ “እዚ ብስራት መንግስቲ ኸኣ፡ ንምስክር ኵሎም ኣህዛብ ኣብ ኵላ ዓለም ኪስበኽ እዩ” ዚብል ቃላት የሱስ ተሰማሚዕና ስለ እንመላለስ እዩ።—ማቴዎስ 24:14።
እንነብረሉ ቦታ ብዘየገድስ፡ ብሕልናና ተደሪኽና ሕጊ ነኽብር ኢና። ይኹን እምበር፡ ካብ ፖለቲካ ገለልተኛታት ክንከውን ኢና እንጽዕር። እዚ ድማ ነቲ የሱስ፡ ክርስትያናት ‘ካብ ዓለም ከይኰኑ’ ዝሃቦ መምርሒ ኽንእዘዝ ስለ እንደሊ እዩ። በዚ ኸኣ ኣብ ፖለቲካዊ ጕዳያትን ንጥፈታትን ኣይንኣቱን ወይ ንውግእ ኣይንድግፍን ኢና። (ዮሃንስ 15:19፣ 17:16) ኣብ እዋን ካልኣይ ውግእ ዓለም፡ ናይ የሆዋ መሰኻኽር ብምኽንያት ገለልትነቶም ተኣሲሮምን ተሰቅዮምን ተቐቲሎምን እዮም። ቀደም ኣቡን ዝነበረ ሓደ ጀርመናዊ፡ “ኣብ ግዜ ሳልሳይ ራይኽ ሂትለር፡ እቶም እንኮ ገለልትነቶም ዝሓለዉ ሰባት ምንባሮም ኣፎም መሊኦም ኪዛረቡ ይኽእሉ እዮም” ብምባል ጸሓፈ።
“[ናይ የሆዋ መሰኻኽር] ሓለፍ ዝበለ ስነ ምግባራዊ ብርታዐ ኣለዎም። ከምዚኣቶም ዝኣመሰሉ ስስዐ ዘይብሎም ሰባት፡ ኣብቲ ዝለዓለ ጽፍሒ ፖለቲካ እውን ከይተረፈ ምተጠቐምናሎም ኔርና፣ ይኹን እምበር፡ ኣብኡ ኽንረኽቦም ኣይንኽእልን ኢና . . . ንስልጣን መንግስቲ ኣፍልጦ ዚህቡሉ እኳ እንተ ዀኑ፡ ንዅሉ ሽግራት ደቂ ሰብ ክትፈትሕ እትኽእል እንኮ መንግስቲ ግና መንግስቲ ኣምላኽ ምዃና እዮም ዚኣምኑ።”—ጋዜጣ ኖቫ ስቮቦዳ፡ ቸክ ሪፓብሊክ
እንተዀነ ግና ርእስና ኣይነግልልን ኢና። የሱስ፡ ብዛዕባ ደቀ መዛሙርቱ ናብ ኣምላኽ ኪጽሊ ኸሎ፡ “ካብ ዓለም ከተውጽኦም ኣይኰንኩን ዝልምን ዘለኹ” በለ። (ዮሃንስ 17:15) ስለዚ ድማ ኣብቲ እንነብረሉ ማሕበረ ሰብ፡ ክንሰርሕን ክንዕድግን ክንምሃርን ትርእየና ትኸውን።


text:
ኣብ እስራኤል ዝነብሩ ተመሃሮ ዩኒቨርሲቲ፡ መማህራን፡ ተጋደልቲ ነበርን ኣባላት ሃገራዊ ኣገልግሎትን ዝርከቡዎም ኤርትራውያን መንእሰያት፡ ብቐዳም 23 ሚያዝያ ምስ ድምጺ ኣሰና ኣብ ዝገበሩዎ ሓባራዊ ዘተ፡ እቲ ኣብ ውሽጢ ሃገር ከም እሱር፡ ኣብ ስደት ከኣ ከም ጅሆ እናተታሕዘ ኣብ ታሪኽ ኤርትራ ዋላ ኣብ ግዜ መግዛእቲ ከይተረፈ ተሰሚዑ ዘይፈልጥ ስቅያትን ግፍዕን ዘሕልፍ ዘሎ መንእሰይ ኤርትራ፡ መዓታቱ ኣብቂዑ፡ ከም ንቡር ጸዋሪ ስድራቤትን ሕብረተሰቡን ክኸውን መታን ውልቀምልካዊ ስርዓት ህግደፍ ካብ ስልጣን ተጸሪጉ ኣብ ኤርትራ ሓዱሽ ዲሞክራስያዊ ስርዓት ክትከል ከምዘለዎ ብዘየወላውን ገሊጾም።
ኣብ ኢትዮጵያ ኣብ መዓስከራት ስደተኛታት ማይ ዓይኒን ዓዲ ሓርሽን ተዓቝቦም ካብ ዝርከቡ ኤርትራውያን ልዕሊ 17000 በቲ ኣብ ማእከላይ ባሕሪ ዘጋጠመ ልዕሊ 400 ኤርትራዊ ትንፋስ ዘህለቐ ትራጀዲ ዝተሰምዖም
ካብ ርሑቕን ቀረባን ከባቢታት ኦስሎ፡ ነርወይ ዝመጽኡ ግዱሳት ኤርትራውያን፡ ነቶ ኣብ ዝተፈላለያ ከባቢታት ሰሜን ኣፍሪቃ ብፍላይ ድማ ኣብ ሊብያን ሲናይን ሕሱም ግፍዕታት ዝወርዶም ዘሎ ኣሕዋቶም ኤርትራውያን ስደተኛታት ንምርዳእን ጉዳዮም ንዓለም ንምቅላሕን ዝዕላምኡ ሰላማዊ ሰልፊ ኣካይዶም።
ኣብ ኤርትራ ዲሞክራስያዊ ለውጢ ንኽመጽእ ዝቃለሱ ኣብ ለንደን፡ ዓዲ እንግሊዝ ዝርከቡ ኤርትራውያን ተጣበቕቲ ሰብኣውን ዲሞክራስያውን መሰላት፡ ኣብ ለንደን ፊት ኤምባሲ ኤርትራ፡ ስርዓት ህግደፍ ካብ ስልጣን ክወርድ ዝጠልብ ሰላማዊ ሰልፊ ኣካይዶም።
ኣብ ኤርትራ ዲሞክራስያዊ ለውጢ ንኽመጽእ ዝቃለሱ ኣብ ለንደን፡ ዓዲ እንግሊዝ ዝርከቡ ኤርትራውያን ተጣበቕቲ ሰብኣውን ዲሞክራስያውን መሰላት፡ ኣብ ለንደን ፊት ኤምባሲ ኤርትራ፡ ስርዓት ህግደፍ ካብ ስልጣን ክወርድ ዝጠልብ ሰላማዊ ሰልፊ ኣካይዶም።
ብመከራን ስቓይን ህዝቦም ዝግደሱ፡ ኣብ መልበርን፡ ኣውስትራልያ ዝርከቡ ውፉያት ኤርትራውያን፡ ሎሚ 8 ጥሪ ጸረ ዲክታቶርያዊ ስርዓት ህግደፍ ዕዉት ሰላማዊ ሰልፊ ኣካይዶም።
ኣብ ደቡባዊ ካሊፎርንያ ማለት ኣብ ሎስኣንጀለስ፤ ሳንበርናርዲኖ፤ ሳንድያጎ ዝርከቡ ኤርትራውያን ኣብ ከተማ ሳንድያጎ ብምእካብ ንዋዕላ ዝኽዱ ሰባት መሪጾም። እቶም ዝተመርጹ ሰባት ካብ ሰለስቲኡ ዓበይቲ ከተማታት ዝመጹ እዮም።
ኣብ ሰሜን ኣመሪካ ዝርከቡ ኤርትራውያን ሙዘቀኛታት “ክብሪ ሞያና” ኣብ ትሕቲ ዝብል ቴማ ተኣኪቦም፡ ዓውዲ ሙዚቃ ኤርትራውያን ንምግምጋምን ፍሉይ ኣበርክቶ ንዝገበሩ ሞያውያን ሙዚቀኛታት ንምትብባዕን ዝዕላምኡ ውራይ ከም ዘካየዱ ምንጭታት ሓቢሮም።
ኣብ እስቶትጋርትን ከባቢኡን ዝርከቡ ሽማግለታት ሃገራዊ ዋዕላ ንደሞክራሲ ለውጢ ትማሊ ሓሙስ ዕዉት ኣኸባ ብተለ ኮንፈረንስ ኣካይዶም።
እታ ጉጅለ ኣቐዲማ ‘ውን ኣብ ዝተፈላለየ ኣጋጣሚታት ኣበርክቶ ገይራ ነይራ እያ። ኣብዚ እዋን’ዚ ግን፡ ውሑድ ዓቐን ዘለዎ ገንዘብ ናብ ብዙሓት ሰባት ብምምቕራሕ፡ ወርሓዊ ኣበርክቶ ብምግባር ንቐጻልነት ድምጺ ኣሰና ከውሕስ ይኽእል እዩ ብዝብል እምነት ነቲ ተበግሶ ከምዝወሰደት ኣረዲኣ።
ኣብ ኣመሪካ፡ ዋሺንግተን ዲሲን ከባቢኣን ዝርከቡ ኤርትራውያን ብመንገዲ ወኪል ኣኽሩኽ ኣሰና ኣብ ኣመሪካ ተስፊት ክፍሉ ንወርሒ 20 ዶላር ብምውጻእ ዘዋህለሉዎ 780 ዶላር፡ ከምኡ ‘ውን ኣብ ኒውዮርክ ዝርከብ ገባር ሰናይ ዳኒኤል ተወልደ 120 ዶላር፡ ኣብ ሚሽንጋን እትርከብ ሓንቲ ብመደባት ኣሰና ዝተመሰጠት ግድስቲ ስድራቤት 100 ዶላር ድምጺ ኣሰና ንምስሳን ብድምር ሓደ ሽሕ ዶላር ከበርክቱ ከለዉ። ኣብ በይ ኤርያ ዝነበር ሓደ ካልእ ግዱስ ኤርትራዊ 200 ዶላር ኣወፍዩ።
ናብ ሰሜን ኣመሪካ ንምእታው ኣብ ጉዕዞ እንከለዉ ኣብ ፓናማ ሲቲ ተታሒዞም ኣብ ቤትማእሰርቲ ዝርከቡ 25 ኤርትራውያን ስደተኛታት፡ ኣብ ውሽጢ 72 ሰዓታት በስገዳድ ናብ ኤርትራ ክምለሱ ምዃኖም ስለዝተነግሮም ኣብ ከቢድ ጭንቀት ከምዝርከቡ ካብቲ ቦታ ዝበጽሓና ሓበሬታ ኣገንዚቡ።
ሓንቲ ኤርትራውያን ስደተኛታት ጽዒና ካብ ሊብያ ናብ ኤውሮጳ ዝተበገሰት፡ ዝነቐለትሉ ዕለት ዘይተፈልጠ ጃልባ፡ ኣብ ማእከላይ ባሕሪ ኣብ ኣህጉራዊ መስመር ምስ በጽሐት ነዳዲ ወዲኣ ጠጠው ኢላ ከምዘላ ‘ሞ ኣብ ናይ ጥፍኣት ሓደጋ ከምዝርከቡ ተሳፈርታ ተደጋጋሚ ናይ ረዲኤት ጻውዒት ይገብሩ ኣለዉ።
ኣብ ወጻኢ ብዝያዳ ኸኣ ኣብ ኤውሮጳን ኣመሪካን ዝመደበረን ኤርትራውያን ሲቪካውያንን ናይ ምትሕግጋዝን ማሕበራት፡ ናይ ሕጊ ክኢላታትን ግዱሳት ወልቀሰባትን ተሓባቢሮም፡ ነተን ዲፕሎማስያዊ ውሕስነት ተጠቐመን፡ ብግብሪ ግን መሓውር ብልሽውናን ምግሃስ ሰብኣዊ መሰላትን ሓርነትን ኤርትዊ መበቆል ዘለዎም ዜግታት ኮይነን፡ እኩይ ተልእኾ ኣብ ምትግባር ተዋፊረን ዘለዋ ኣበየ ሃገሩ ዝርከባ ኤምባሲታት ስርዓት ህግደፍ ክስታት መስሪቶም ኣብ ቅድም ሕጊ ከቕርቡወን ኣሰና ሚድያ ፋውንዴሽን ጸዊዑ።
ሎሚ ሰንበት 22 ለካቲት ኣብ ዓባይ ብሪጣንያ ዝቕመጡ ኤርትራውያን ኣብቲ ብ ተቓወምቲ ውድባት፡ ኣባላት ሲቪካውያን ማሕበራት፡ ናይ ሚድያ ማዕከናትን ግዱሳት ውልቀሰባትን ብምትሕብባር ዝወደቡዎ ኣብ ከተማ ለንደን ኣፍደገ ሚኒስትሪ ጉዳያት ወጻኢ ዓባይ ብሪጣንያ ዝተኻየደ ውዕዉዕ ሰላማዊ ሰልፊ ብምስታፍ ምእንቲ ምኽባር ሰብኣዊ መሰል ኤርትራውያንን ድሕነት ሃገርና ኤርትራን ድምጾም ኣስሚዖም ።
ኣብ ኣዲስ ኣበባን ዝተፈላለዩ ከተማታት ኢትዮጵያን ዝርከቡ ኤርትራውያን መንግስቲ ምስሪ ኣማኢት ኤርትራውያን ስደተኛታት ኣገዲዱ ናብ ኤርትራ ምምልሱ ብምቅዋም ሰላማዊ ሰልፊ ኣካይዶም። ዝርዝር ዜና ብቭድዮ ንምክትታል ኣብ’ዚ ጠውቑ።


text:
ቅድሚ ሕጂ (18 ሕዳር 2013) “ስለምንታይ ትግርኛ፧” ዝብል ሕትቶ ተዳህሱ ነይሩ። ሕጂ ከኣ ናብ’ቲ ስዒቡ ዝቐረበ ሕትቶ፡ “ትግርኛ ንክምህር እንታይ የድለይኒ፧” የተኵር። ኣብ ድዮስጶራ ዝነብር ወላዲ፡ ደቁ፡ ብዝወሓደ ምዝራብ ትግርኛ ኪመሃሩ ይደሊ፣ ካብ ምዝራብ ንላዕሊ’ውን ምንባብን ምጽሓፍን ኪመልኩ፡ መበቘሎም ኪፈልጡን ተጠቀምቲ ሕብረ-ቋንቋ ኪኾኑ ባህጊ ኣለዎ። እቲ ትምህርቲ ውጺኢታዊ ኪኽውን ኪኖ ድለየትን ባህጊን ወላዲ ኪኸይድ ኣለዎ። እዚ ኸእ ዕቱብ ተሳትፎ (ብግዜን ገንዘብን) ወላዲን መሳለጥያ ትምህርቲን ይሓትት። መሳለጥያ ትምህርቲ ነዞም ዝስዕቡ ይጥቕልል፤ ዕድመን ዓቕሚን ቈልዓ ዝሓለወ ስርዓተ-ትምህርቲ፡ ናውቲ-ትምህርቲን ኣምሃህራን።
ቅሩብነት ዕቱብ ተሳትፎ ወላዲ ከም ውሁብ ተወሲዱ፡ መሳለጥያ-ትምህርቲ ብኸመይ ኪርከብ ይከኣል፧
እዚ ኣብ ላዕሊ ዝቐረበ ሕትቶ ኣብ ዝቕጽል ኪደህሰስ እዩ።
–ኣርኣያ ካሳ


text:
ተስፋጊዮርጊስ ሃብተ
“ዘይምስል ኣብዲ። ዘየዀምስዕ ኣድጊ” ካብ ዝበሃል ክንደይ ዘመናት ኮን ሓሊፉ ይኸውን? መልሱ ‘ኣዝዩ ብዙሕ’ ከም ዝኸውን ኣየጠራጥርን፣ ልዕሊ ዕምሩ ግን መልእኽቱ ይዓቢ፤ ሕብረተ-ሰብና ኣብ ምስላ ዝነበሮ ተገዳስነት ኢዩ ድማ ኣጕሊሑ ዘርኢ፣
ምስላታት። ናይ ሓደ ሕብረተ-ሰብ ኣተሓሳስባ። ኣረኣእያ። እምነት። ፍልስፍና። ርእዮተ-ዓለም ኣብ ዝተፈላለዩ ጉዳያት የንጸባርቑ፣ እዞም ምስላታት። ዋላ’ኳ ነናቶም መበገሲታት ዝህልዎም እነተኾኑ። ንነዊሕ ዘበናት እናተመመዩን እናተመሓየሹን ዝመጽኡን ነዊሕ ሰረት ዘለዎምን ኢዮም፣ ምስላታት ናይ’ቲ ዝውንኖም ሕብረተ-ሰብ ክብርታት የንጸባርቑ ኢዮም፣ እንተኾነ ግን እወታዊ ጐድኒ ጥራይ የብሎምን፤ ገሊኦም ንተራ። ኣበርክቶን ህላወን ገለ ክፋል ሕብረተ-ሰብ ዝጐስዩን ዘነኣእሱን ኢዮም፣ ብሓፈሻ ክርአ ከሎ ግን ብውርጹጽን ውዱንን ኣቀራርባ ንዅሉ ክፋላት ህይወት ደቂ ሰብ ዝገልጹ። ብዛዕባ ዝሓለፈ ተመክሮ ዘቕስሙ። ብዛዕባ ዝመጽእ ዝንበዩ ዓሚቝ ፍልስፍናዊ ትሕዝቶ ይሓቝፉ፣ ኵለን ብሄራትና። ኣብዚ ንእሽቶ ዓንቀጽ ጽሒፍካ ዘይውዳእ። ካብ ነንሕድሕዱ ዘይበላለጽ ኣዝዩ መሃርን ጠቓምን ምስላታት ይውንና ኢየን፣ ኣብዚ ዓነቀጽ’ዚ ግን ኣብ ምስላታት ትግሪኛ ኣተኵረ ገለ ክብል ክፍትን’የ፣ እንተኾነ። ናይዚ ዓውዲ ክኢላ ስለዘይኮንኩ። ብዙሕ ክጐድለኒ ይኽእል’ዩ፣ ‘ከይጋገ’ ኢልካ ትም ምባል ግን ፋይዳ ስለዘይብሉ። ከምቲ ኣበው ዝብልዎ። “ይጽናሓለይ ስራሕ መበስረዊ፤ ይጽንሓለይ እንጌራ መዋሕለሊ” ኢዩ’ሞ። ካብ ‘ይጽንሓለይ’ ርሒቐ ገለ ክብል፣
ምስላታት። መስትያት ናይቲ ዝነብሮም ሕብረተ-ሰብ ኢዮም፣ ምስላታት ኣኪብካ ክትምርምሮም ኣብ እትጅምረሉ ግዜ። መኣስ ግዜን ኣብ ከመይ ዝበለ ኵነታትን ፈሊሞም ክትፈልጦም ብዙሕ መጽናዕቲ ዝሓትትን ዝተሓላለኸን ድኣ ክኸውን ይኽእል ኢዩ’ምበር። ኣብቲ ዝበቘልሉ እዋን ዝነበረ ኣተሓሳስባ። ኣረኣእያ። ኣመለኻኽታን እምነትን ናይ ሓደ ሕብረተ-ሰብ ኣብ ዝተፈላለዩ ማሕበረ-ፖለቲካዊን ቍጠባዊን ጉዳያት ከም ዘንጸባርቑ ይገሃደልካ፣ ገሊኦም ኣተሓሳስባታት። ኣረኣእያታት። ኣመለኻኽታታትን እምነታትን ምስ ግዜን ደረጃ ንቕሓትን ናይ’ቲ ሕብረተ-ሰብ ይበልዩ ኢዮም፣ ገሊኦም ግን ብዝህልዎም ዕምቈት ትሕዝቶን ኣድማሳዊ ሓቅነትን ተቐባልነትን ቀጻልነት ይህልዎም’ሞ ነበርቲ ኮይኖም ድማ ንረኽቦም፣ ከምዚ ምስ ዝኾኑ። ብኻልኦት ባህልታት ተራዒሞም ክዝውተሩ’ውን ይስምዑን ይረኣዩን ኢዮም፣
ናብ ዘልዓልናዮ ኣርእስቲ ክንምለስ፣ ምስላታት ትግርኛ ከም ኣብነት እንተ ወሰድና። ብዙሓት ካብ ሃገራውያን ክብርታትና ሓቝፎም ይርከቡ፥ ርእስኻ ምኽኣል (ርእሰ-ምርኮሳ)። ርእሰ-ምትእምማን። ጽንዓት። ፍቕሪ ሃገርን ህዝብን። መሃዝነትን ተበላሓትነትን። ፍቕሪ ስራሕን ሓቅን። ሓድነት። ማዕርነታዊ ምሕዝነት። ተወፋይነት። ምኽባር ሕጊ። ምኽባርን ምሕጋዝን ሰባት/ዓበይቲ። ወዘተ፣ በንጻሩ’ውን ሰባት ካብ ነውርታት ክርሕቁ ብዕምቈት ዝምዕዱን ዘጠንቅቑን ትሕዝቶታት ንረኽበሎም ኢና፣ ገለ ካብ’ቶም ነውርታት፥ ሓሶት። ኣድልዎ። ውልቃውነት። ትህኪት። ስርቂ። ዘይናትካ ምድላይ። ሕሜት። ወዘተ፣ ኣስዒብና’ምበኣር ነዞም ኣብ ላዕሊ ዝተላዕሉ ነጥብታት ዝምልከቱ ገለ ቍንጣሮ ካብ’ቶም ካዕቦ ምዕሮ ምስላታት ክንርኢ ክንፍትን፣ ትርጉም ናይ መብዛሕቲኦም ካብ’ዞም ምስላታት ካብ ንባቦም ርዱእ ስለዝኾነ። ምግላጾም ብዙሕ ኣይተራእየንን፣ በቲ ሓደ ወገን ድማ። ምትርጓሞም ብዙሕ ጥንቃቐን ክእለትን ስለዝሓትት። ‘ኣንባቢ ኣንቢቡ እሂን ምሂን ክበሃለሎም ይሓይሽ’ ዝብል እምነት ኣሎኒ፣ ብዘይካ ‘ዚኦም። ምስላዊን ግጥማዊን ዝተሓናፈጸ ኣቃውማ ዘለዎም። ዓሚቝ መልእኽቲታት ዝሓዘሉ። እና’ዛነዩ ዝምህሩ ኣበሃህላታት ኣበው ብዙሓት ኢዮም፣ “ሓቢርካ ዝመኸርካዮ። ኣድቂቕካ ዝመተርካዮ። መጺጽካ ዝሰተኻዮ፤ እቲ ኣይሓምቕ። እቲ ኣይሓንቕ። እቲ ኣይስርንቕ” ዝብል ኣገላልጻ ሓደ ኣብነት ኢዩ፣
ነዚ ጽሑፍ ንምድላው ምርኩስ ዝኾነትኒ መጽሓፍ ‘ናይ ኣቦታት ጥንታዊ ምሳሌ‘ ዘርእስታ ብሊቀ መዘምራን (መ.ገ.) ሞገስ ዑቈበጊዮርጊስ ዝተጻሕፈት ኢያ፣
- ርእስኻ ምኽኣልን ፍቕሪ ስራሕን፥ እዘን ሎሚ ኣብ ኵሉ መዳያት ህይወተን (ማሕበራዊ። ቍጠባዊን ፖለቲካዊን) ደንፊዐን። ብኽልተ ኣእጋረን ደው ኢለን ዘለዋ ሃገራት። ንርእሰ-ምርኮሳ ከም መትከል ስለዘርዓምኦን ስለዝሰርሓሉን ኢየን፣ ህዝቢ ኤርትራ። ካብ ጥንቲ ርእስኻ ምኽኣል እቲ ዝበለጸ ኣማራጺ መርሓ ህይወት ምዃኑ። ነዚ ንምትግባር ድማ ፍቕሪ ስራሕ መሳርሒኡ ምኳኑ ተገንዚቡ ይነብር ከም ዝነበረ ምስላታቱ ህያው ታሪኽ ኢዮም፣ በንጻሩ። ትህኪትን ዘይናትካ ምድላይን ነውሪ ጥራይ ዘይኮኑ። ኣልመስትን ሰብኣዊ ክብረትካ’ውን ከም ዘጕድሉ ካብ ፍጥረቱ ኢዩ ተረዲኡዎም፣ ገለ ካብ’ቶም ምስላታት፥
- ኣብ ቅድሚ ስራሕ ኣይትጽናሕ። ኣብ ቅድሚ ኣንበሳ ኣይትግናሕ
- ተመርኰስ ዘንግኻ። ተኣንገብ ዋልታኻ
- ሕማቕ ናትካ ወሆይ ይብለካ
- ሰብ ይነብር ከም ቤቱ። ኣይከውንን ከም ጐረቤቱ
- ብዕላል ኣይንገስ። ብዀኵዓዳ ኣይሕረስ
- ዘየሓኻ ነየቒሓኻ
- ግዜ ከሎካ ግዜ ኣየትጸበ
- ፈታው ስራሕ። ተጸልኣኒ ኢልካ ኣይትፍራሕ
ትህኪት። ዘይናትካ ምድላይን ስርቂን
- ሰሪቕካ ካብ ምሕሳብ። ኢድካ ምእካብ
- ሰራቒ መደቀሲኡ መሬት። መእሰሪኡ ሰንሰለት
- ስሱዕ ኪበልዕ ይሕነቕ። ሓሳዊ ኪዛረብ ይስርነቕ
- ብዘይ ክዳንካ ወለል። ብዘይ ጠስምኻ ጸረር
- ዘይናቱ ዝደሊ ከም ስእኒ ይበሊ
- ሃበኒ ህበይ ይገብር
- ካብ ሰብ ዚደሊ። ከም ሳእኒ ይበሊ
- ዓሳ ጐርጓሪ ተመን የውጽእ። ዘይናቱ ዝደሊ ሰበብ የምጽእ
- ሓድነት ምህላውን ሓድነት ምስኣንን፥ ሓድነት። መሰረት ሓባራዊ ህላወን ዓወትን ኢያ፣ ዝሰመረ ሓፋሽ ዓጋቲ ከም ዘይብሉ። ዓወት ሰውራ ኤርትራ ህያው ኣብነት ኢዩ፣ እዚ። እናተወራረሰ ዝመጽአ። ካብ ጥንቲ ዝሰረተ ርድኢት ምዃኑ ዝስዕቡ ምስላታት ብውሕዱ የርእዩ፣ ውልቃውነትን ስስዐን ድማ ኣዕነውትን ረብሓ ከም ዘይብሎምን ሓተታ ብዘየድልዮ መገዲ ቀሪቦም ንረኽቦም፣
- ስኒት ዘለዎም ኣናህብ መዓር ይዅለሱ። ስኒት ዘይብሎም ጸናጹ ገንቢ ይልሕሱ
- ሃመማ እንተበዝሑ መኽደን ኣልባ ነይከፍቱ
- መእሰሪ ዘይብሉ ማእዶ። ተዘርዚሩ ይስንዶ
- ኣሕዋት ብምስማር። ዕንጸይቲ ብምጥማር
- ኣሕዋት ምስ ዚሰምሩ። ጸላእቲ የባርሩ። ከውሒ ይሰብሩ
- ኣፍትልቲ ምስ ዝሓብራ። ኣንበሳ ይኣስራ
- ዓዲ ምስ ሰመረ። ንህቢ ምሰ’ምዓረ። ይሃብካ እምበረ
ስስዐን ውልቃውነትን
- ንስሱዕ ሓደው ይወድቆ። ሓደው ይሓንቆ
- ሓባእ ቍስሉ። ሓባእ ፈውሱ
- በይኑ ዝበልዕ። በይኑ ይመውት
- ንህሩፍ ሰብ ፍትፍት ኣርኢኻ ዒባ ኣዀልሶ
- ኣነ እንድሕሪ ሞይተላ። ዳንዴር ኣይትብቈላ
- ኮፍ በለለይ ክብለጸልካ
- ክልተ ዚርኢ ሓደ’ኳ ነይረክብ
- ዝምድና ኣድገ በቕሊ ኣብ ሰውሒ
- ፍትፍት ዝረኣየ ስሱዕ። ስቡር ሒላብ እንተ ርኣየ ይስዕስዕ
- ፍቕሪ ሓቂ፥ ሓቂ ኣብ ሕምብርቲ ባህሊ ኤርትራውያን ቀንዴል’ያ፣ ቈልዓ ካብ ህጻንነቱ ብሓቂ ኢዩ ተኾስኵሱ ዝዓቢ፣ ኣብ ባህልና ከም ሓሳዊን ሓሶትን ጌሩ ዝጽላእ የለን፣ ገለ ካብ ምስክራቱ።
- ሓቂ ይጸንሕ ንደቂ። ጽቡቕ ግብሪ ይኸውን ንጽድቂ
- ሓቂ እናሓደረ ይኹላዕ ከም ወርቂ
- ሓቂ ብርእሳ እንተ ቐበርካያ ብእግራ ትወጽእ
- ሓቅን ወጋሕታን እናጸንሐ ይግለጽ
- ብሓቂ ምጻእ። ብኣፍ ደገ ውጻእ
- ንሓቂ ዓድጋ`ምበር ኣይትሽጣ
- ዘንጊ ሓቂ ትቐጥን እምበር ኣይትስበር
- ጉድለትካ ንዚነግረካ። ርኣዮ ክንዲ ሓውካ
- ምስክር ንነብስኻ። ዕላል ንሻራኻ
ሓሶትን ሕሜትን
- ሓሳውን ስንቅን እናሓደረ ይፈዅስ
- ሓሲኻ ኣይቅያሕ። ኣብ እምኒ ደይብኪ ኣይንዋሕ
- ሓሶት ንሓደ ስዓት ኣሶት (ዋጋ)። ንዘለኣለም ፍዅሰት
- ሓሜትን መላለስን ድሕሪት ምዓሎም
- ክልተ ሳዕ ተዛረብካ ከፋእካ። ክልተ ሳዕ በላዕካ ተፋእካ
- ምኽባር ሕጊን ፍትሒን፥ ሓደ ካብ ደገ ዝመጽአ ጋሻ። ኣብ ዓድታት ኤርትራ ፖሊስ ከም ዘየለዉን እቲ ህዝቢ ካብ ጥንቲ ብዘተኣታተዎ ስርዓተ-ሕጊ ከም ዝነባበርን ምስ ነገርክዎ። ‘እቲ ህዝቢ ብኸመይ ብሰላም ይንብር’ ኢሉ ስለዝሓሰበ ደንጽዩዎ፣ ባህልናን ኣነባብራናን ስለዘይፈልጥ ጥራይ ኢዩ’ምበር ህዝቢ ኤርትራ ኣኽባሪ ሕግን ፈታዊ ፍትሒን ምዃኑስ። መዋእል ዘቝጸሩ ምስላታቱ’ካ ይምስክሩሉ፣ ብኡ መጠን ከኣ ኣድልዎን ምጥፋእ ሕግን ፍትሒን ይጸልእ፣
- ሕጊ ይነብር ተተኺሉ። ስርዓት ይነብር ተዛዊሩ
- ሓወይ ኢልካ ኣይትህቦን ዘይናቱ። ጓና ኢልካ ኣይትኸልኦን ናቱ
- ምጽላእስ ንጸላእ። ፍትሒ ግን ኣይንከላእ
- ስርዓት የናብር። ዕርቂ የካብር
- ስነ-ስርዓት ዘይብሉ ህዝቢ። ጨው ከም ዘይብሉ መግቢ
- ሰማይ ኣይምለጥ። ፍርዲ ሰለስተ ኣይግልበጥ
- ንብረት የነባብር። ሕጊ የከባብር
- ነገር ወዲእካ ፈጽሚ። ስጋ ወዲእካ ዓጽሚ
- ካብ ብፍትሒ ዝኸደት በቕለይ። ብዘይ ፍትሒ ዝኸደት ቆሎይ
- ጸላእና’ሞ ፍትሒ ነይከላእና
- ፍትሒ ኣይጥፋእ። ዝሰተየ ኣይትፋእ
- ፍትሒ ኣይጠፍእን። መጥፍኢ ፍትሒ’ምበር
- ቃል ህዝቢ። ቃል ኣምላኽ`ዩ ቃል ረቢ
ኣድልዎን ህውከትን
- ህውከት ይሰድድ በረከት
- መዳለዊ ዳኛን። ገጻብ መጽዓኛን የጥፍእ
- ዳኛ እንተ ‘ዳሎ ናብ ሰንሰለት። ሚዛን እንተ ‘ዳሎ ናብ እሳት
- ቈሪሶም ዘብልዕዎ። ኣሚቶም ዝኸደንዎ። ንምስክር ኣይጸውዕዎ
- ብሕማቕ ጓሳ ላም ትውቃዕ። ብሕማቕ ዳኛ ቅኑዕ ይርታዕ
- ክልተ ሳዕ ዝፈርዱ። ግናይ ይወልዱ
- ሕነ ቀራናት ንጓዕማማት። ሕነ ሃብታማት ንዘኽታማት
- ፍቕሪን (ኵለንትናዊ ፍቕሪ) ይቕረ ምባልን፥ ፍቕሪ። መሰረት ምርድዳእን ሰላም ዝዓሰሎ ህይወትን’ያ፣ ጽልኢ ግን ካብ ምዝራጋ ዓዲ ኣይትውዕልን፣ ሳላ ይቕረ ምባል ግን ፍቕሪ ተሓፊራ ትነብር፣
- ምስ ህዝብኻ መዓት። ዳርጋ ገዓት
- ምስ ህዝብኻ ጸበባ። ኣስትያ ጸባ
- ምእንቲ መጎጎ ትሕለፍ ኣንጭዋ
- ቅንኢ ምስ ፍቕሪ። ስዓል ምስ ፍግሪ። ዘይሰልጥ ግብሪ
- ብሽማግለ ዝተዓርቀ። ብሰሚንቶ ዝተነድቀ
- ዘይበኣሱ መላእኽቲ። ዘይተዓረቑ ኣጋንንቲ
- ጻላእ ሃገር ሽፍታ። ጸላእ ገንዘብ መሸታ
- ፍቕርን ጥቕምን። ጸሓይ ዝወቕዖ ጠስምን ሓደ
- መሃዝነትን ተበላሓትነትን
- ሙያ ብግብሪ። ዕድል ብፈጣሪ
- ምህሮ ምስ ኣእምሮ። ጠስሚ ምስ ሽሮ
- መዓር ርኸብ’ምበር ግድን ቅርቅረ እንታይ ሸገረ
- ምቕዳም’ምበር። መልክዕ ጉያ’ዶ ኣሎ!
- ዓወት ብሙያ። ቅድድም ብጉያ
- ካብ ጕይይ ምዓል። ክሳድ ምሓዝ
- ትዕግስቲን ጥንቃቐን፥ መቐረት ፍረ ትዕግስትን ጥንቃቐን። ብእአን ዝሓለፈን ንዕአን ዝውንንን ዝይዳ ይፈልጥ፣ ብዘይ ብእአን ዝሓልፍ ሽግርን ዝብዳህ መኸተን ዕዉት ኣይከውንን፣ ስለዝኾና ኢዮም ድማ ኣበው ካብ ጥንቲ ኣትሒዞም ብምስላታቶም ገይሮም ዘስተምህሩና፣
- ትዕግስቲ ርእሰ-ሃብቲ
- ህዉኽ ዝብኢ ቀርኒ ይነክስ
- ሓደ ግዜ ካብ ምዝራብ። ኣርባዕተ ግዜ ምሕሳብ
- ልሳን ዓጽሚ የብሉን። ግን ዓጽሚ ይሰብር
- መለበሚ ኣይግበርካ። መለበሚ ኣይኽላእካ
- ምስጢር ካብ ቤት። ምኽሪ ካብ ጐረቤት
- ካብ ምስ ተወቕዑ ምንጽርጻር። ከሎ ገና ሓጹር ምሕጻር
- ምስ መሰረት ኣይትጻላእ ንጥንቲ ዝኾነካ። ኣብ ኳና ኣይትጸጋዕ ፈሪሱ ከይጸቕጠካ
- መስተ። ቅድም ኣንበሳ። ድሓር ከልቢ ይገብረካ
- ማይ ከይመጸ። መገዲ ማይ ጽረግ
- ሰለስተ ግዜ ለክዕ። ሓደ ግዜ ቅደድ
- ሰያብ ኣይትጸውዕ። ለባም ጸውዕ
- ቀደም ነበረ’ምበር ቀልጢፍካ ምስላፍ። ሎሚ እንታይ ይዓብስ ተኣሲርካ ምልፍላፍ
- ቈልዓ ብንእሱ። ቈርበት ብርሕሱ
- ባዕላ ሰቒላቶ ርሓቐ። ባዕላ ሰንኪታቶ በሓቘ። ቀደም ከይትሕዞ ብጥንቃቐ
- ብእዋኑ ከይሕሉ። ‘ዋይ ኣነ ሽእ!’ ይብል ይህሉ
- ብዙሕ ካብ ምዝራብ። ብዙሕ ምሕሳብ፤ ብዙሕ ካብ ምሕሳብ። ቍሩብ ምዝራብ (ይሓይሽ)
- ተሃዊኾም የፍስስዎ። ኮፍ ኢሎም ይሓፍስዎ
- እንዳ ዕኮት ኣይትተንኪ። ድሓር ከይትበኪ
- ከይኮነ ወግን። ከይተሰብረ ጸግን
- ክልተ ባላ ትኸል። ሓደ እንተ ወደቐ ኣብ’ቲ ሓደ ተሰቐል
- ካብ ፈታውየይ ባዕልኻ ሓልወኒ። ካብ ጸላኢየይ ባዕለይ እሕሎ
- ዋልታ ኣይትርአ። ትሕቲ ዋልታ ርአ
- ዋና ተወከስ። ባላ ተመርኮስ
- ድሕሪ ማይ ኣብ በዓቲ
- ጻህያይ ክጅምር ከሎ። ተሎ ኢልካ ንቐሎ
- እምነትን ጽቡቕ ግብርን፥ ጽቡቕ ግበር። ንመን? ንማንም’ ይብሉ ኣቦታት፣ እምነት። ደቂ ሰብ ብሰላም ንኽነብሩ ካብ ዝሕግዙ ባእታታት ሓንቲ ኢያ፣ ስለዝኾነት ድማ ኣብ ኣንጉዕ ኤርትራዊ ባህሊ ሰሪጻ ንረኽባ፣ ጥልመትን ክፉእ ግብርን ከኣ ተኻዒበን። ንፈጸምተን ምስምዐን ክሳብ ዘሰቅቓ ሓሲረን ይነብራ፣
- ሓላዊ ዘለዋ በጊዕ ኰልኰላ ደገ ይሓድር
- ጽቡቕ ግብሪ። ንዘለዓለም ክብሪ
- ቁም ከም ዕላማ። ቀጥ ከም ጫማ
- ብልዒ ሓላፊ። ሽም ተራፊ
- ኣቐምጥ ዝበልዎ ኣየጥፍእ። ኣጸብቕ ዝበልዎ ኣየኽፍእ
- ጐይታኣ ዝኣመነት ክልቢ። ስብሕቲ ክትሕረድ ማይ ትወርድ
- ጥዋፍ ንሰብ ተድርር። ንርእሳ ትሓርር
ምጉዳል እምነት
- ምሒልካ ኣይትጥለም። ተመኪሕካ ኣይትህደም
- ኣርእዮም ኣይኽልኡኻ። ኣስሚዖም ኣይጥለሙኻ
- እተዃላለስካሉ ኢድካ ኣይትዋቓዓሉ። እተሰዓዓምካሉ ኣፍካ ኣይትጻረፈሉ
- ክንዲ ዘዀለስኩ። ኢደይ ተነኸስኩ
- ዘዕበኽዎ ከልቢ ነኸሰኒ። ዘንደድክዎ ሓዊ ኣንደደኒ
- ዝኣመንክዎ ፈረስ። ኣውደቐኒ ኣብ ደንደስ
- ጠላማይ ኣይኹን ኣማኒኻ
ክፉእ ግብሪ
- ነገር ንመሃዚኡ። ተመን ንተሓዚኡ። እሾኽ ንሓጻሪኡ
- ነገርካ ዝደለየካ ሹም። መንጕዳ ደርሆ ይእዝዘካ
- ኣነን ዕንጸይቲ’ኣሪ መድረሪና። ንሳን ተመን ትሕዝ ቀታሊና
- ከይሓሚ ጸውዓዮ። ከይበልዕ ድፍኣዮ
- ክዳን’ምበር ሕማቕ ዘረባ ኣይበልይን’ዩ
- ወኻርያ ጻድቕ ክትመስል ዝዋውዕ ትኣስር
- ዘራጊት ዘላተን ኣሓ ጽሩይ ማይ ነይሰትያ
- ጭርናዕ። ‘ንስዃሞ በል ጭጭ። ኣነ ግን እኳ ቅጭጭ’
- ጸላኢ ጸለሎ ቀባኢ
- ሕሱም ሓሙ ሰዊት ሓጋይ ይእዝዝ
- ወዲ ድሙ። ኣይሓድግን ግብረ እሙ
- ትዕቢትን ጃህራን ዘይንስኻ ክትመስል ምድላይን፥ ውጽኢት ትዕቢትን ጃህራን ውድቀት’ዩ፣ ኣብ ታሪኽ። ዝተጃህሩን ዘይንሶም ኪመስሉ ዚደለዩን ኵሎም ብናይ ጥፍኣት ገደል ክዕዘሩ ኢና ንሰምዕን ንርእን፣ ኣቦሓጎታትናን እኖሓጎታትናን ግን ካብዚ ክንጥንቀቕ መሲሎም ኢዮም ገዲፎምልና፣
- ትዕቢት መቕድም ውድቀት። ትሕትና መቕድም ክብረት
- ምስ ተሾመ ዚዀርዕ። ሰዓሩኒ ኢሉ ኪጠርዕ
- ሳላ ሓምሊ ዝሓለፈ ጸገም። እንታይ የዅርዓካ ስገም
- እንቍርዖብ ክንዲ ብዕራይ ክትኣክል ክትብል። ተነፊሓ ሞተት
- ብስምዒ ዝተጣበቐ ስኒ ሓይኽካሉ ኣየድቅቕ። ስሒቕካሉ ኣየድምቕ
- በቕሊ። ‘መን ኣቦኻ?’ እንተ በልዎ። ‘ፈረስ ኣኮይ’
- ትበልዖ ስኢና ዝቐጠነት። ‘ኣነ ቀጣን ጓል’ ኢላ ኣዝመረት
- ዝብኢ ኣብ ዘይፈልጥዎ ከይዱ ኣጐዛ ኣንጽፉለይ ይብል
- ይብልዎ ኢላ ድሙ ተዃሒላ
- ፈኸራ ሽሮ። ጣይታ ካብ ሞጎጎ ክሳብ ዝወጽእ
- ዋጋን ኣገዳስነትን ትምህርቲ፥ ሽሕ’ኳ ዘመናዊ ትምህርቲ ናብ ኤርትራ ድሒሩ እንተ ተኣታተወ። ትምህርቲ ብዝግባእ እንተ ተጠቒምካሉ ብኽብሪ ዝርአን ኣበርክቶኡ ዕዙዝን ዝኾነ ጸጋ ምዃኑ። ብንግሆኡ ኢዩ ብሕብረተ-ሰብ ኤርትራ ኣስተብህሎ ረኺቡ፣
- ትምህርቲ ናይ ዘለዓለም ርስቲ
- ናይ ቃል በራሲ። ናይ መጽሓፍ ተወራሲ
- ናይ ቃል ይርሳዕ። ናይ መጽሓፍ ይውሳእ
- ሸውዓተ ዓመት ከይመሃሩ። ሰብዓ ዓመት ይድንቍሩ
- ካብ ዘይተማህረ ጐበዝ። ዝተማህረ ሽማግለ
- ዘይተማህረ ኣየድሕን። ዘይተወቕረ ኣየጥሕን
- ፍልጠት የዅርዕ። ሃብቲ የብልዕ። ትህኪት የጠልዕ
- ዝረገጽካዮ ለምለም። ዝተዛረብካዮ ቀለም (ይግበረልካ)
- ተማሂሩ ዘይመሃረ። ዘሪኡ ዘይሓጸረ። ቍሩብ ተደረረ
- ተማሂሩ ዘይጽሕፍ። ኣኽፊሉ ዘይገድፍ
- ትምህርቲ ዘይብሉ ህዝቢ። ጨው ዘይብሉ መግቢ
- ኣብ ከብዲ ዘሎ ትምህርቲ። ኣብ ገንኢ ዘሎ መብራህቲ
- ካብ ዝተማህረ። ዝተመራመረ


text:
ክትዕረቕን ሰላም ከተስፍንን ዲኻ፧
የሆዋ ኣምላኽ ንክርስትያናት ሰላም ኪፈትዉን ሰላም ኣገዳሲ ኽፋል ህይወቶም ኪገብርዎን ተማሕጺንዎም ኣሎ። ሰላማውያን ምስ እንኸውን፡ ኣብ መንጎ ናይ ሓቂ ኣምለኽቲ ብዙሕ ሰላም ይህሉ። እቶም ባእሲ ዘይፈትዉ ኻልኦት ሰባት ከኣ፡ ብክርስትያናዊት ጉባኤ ይስሓቡ።
ንኣብነት፡ ኣብ ማዳጋስካር ዚነብር ሓደ ስሙይ ደብተራ፡ ኣብ መንጎ ናይ የሆዋ መሰኻኽር ዘሎ ስኒት ተዓዘበ። ስለዚ፡ ‘ኣባል ሓንቲ ሃይማኖት ክኸውን እንተ ደልየ፡ ነዚኣ እየ ዝሓሪ’ ኢሉ ሓሰበ። ጸኒሑ፡ ንመናፍስታዊ ተግባራቱ ሓደጎ፡ ንኣዋርሕ ጻዕሪ ድሕሪ ምግባሩ ድማ ነቲ ምስ ቅዱሳት ጽሑፋት ዘይሳነ ዝነበረ ሓዳሩ ኣዐረዮ፡ ነቲ ኣምላኽ ሰላም ዝዀነ የሆዋ እውን ኬምልኾ ጀመረ።
ኣብ ዓዓመት፡ ኣሽሓት ሰባት ክፍሊ ክርስትያናዊት ጉባኤ ይዀኑን ነቲ ዚሃርፍዎ ዝነበሩ ሰላም ይረኽቡን ኣለዉ። እንተዀነ ግና፡ ኣብ ጉባኤ፡ “መሪር ቅንእን ንግርምናን” እንተ ኣልዩ፡ ምሕዝነት ኪዝረግን ጸገማት ኪፍጠርን ከም ዚኽእል መጽሓፍ ቅዱስ ብንጹር ይገልጽ እዩ። (ያእ. 3:14-16) እቲ ዜሐጕስ ግና፡ ነዚ ጸገማት እዚ ኣወጊድና ኸመይ ጌርና ሰላም ከነስፍን ከም እንኽእል እውን ኣብ መጽሓፍ ቅዱስ ተገሊጹ ኣሎ። ናብዚ ሓሳብ እዚ ንምስግጋር ምእንቲ ኺሕግዘና፡ ገለ ናይ ሓቂ ተመክሮታት እስከ ንርአ።
ጸገማትን ፍታሑን
“ምስ ሓደ መሳርሕተይ ሓው ምርድዳእ ኣጸጊሙኒ ነይሩ። ሓደ መዓልቲ ንሓድሕድና ኽንቋየቝ ከለና፡ ክልተ ሰባት መጺኦም፡ ነቲ ነዲርና እተዛረብናዮ ዘረባ ሰሚዖምዎ።”—ክሪስ።
“ሓንቲ ብዙሕ ግዜ መገላግልተይ ዝነበረት ሓብቲ፡ ብሃንደበት ንኣገልግሎት ንሕዞ ዝነበርና ቘጸራታት ደው ኣቢላቶ። ድሕሪኡ፡ ምሳይ ምዝርራብ እውን ሓዲጋቶ። እንታይ ከም እተፈጥረ ኣይተረድኣንን።”—ጃኔት።
“ሰለስተ ሰባት ብተሌፎን ኮንፈረንስ ጌርና ኽንዛራረብ ከለና፡ ሓዲኦም ቻው ኢሉና። ኣነ ኸኣ ተሌፎኑ ዝዓጸዋ ስለ ዝመሰለኒ፡ ነቲ ኣብ መስመር ዝጸንሐ ኻልእ ሰብ ብዛዕባኡ ሕማቕ ነገር ተዛሪበዮ። እቲ ቐዳማይ ሰብ ግና ኣይዓጸዋን ነይሩ።”—ማይክል።
“ኣብ ጉባኤና፡ ኣብ መንጎ ኽልተ ፈለምቲ ጸገማት ተፈጢሩ። ሓንቲ ነታ ሓንቲ ኸቢድ ነገር ተዛሪባታ። ቈየቛአን ድማ ንኻልኦት ኣጕህይዎም።”—ጌሪ።
እዚ ዝጠቐስናዮ ነገራት፡ ንኣሽቱ ይመስለካ ይኸውን። ኰይኑ ግና፡ ኣብቶም እተተናኸፉ ሰባት ነባሪ ስምዒታውን መንፈሳውን ማህሰይቲ ኼሕድር ይኽእል እዩ። ዝዀነ ዀይኑ፡ እቶም ኣሕዋትን ኣሓትን ብስርዓታት መጽሓፍ ቅዱስ ተጠቒሞም ኪዕረቑ ኽኢሎም እዮም። ነየናይ ስርዓታት መጽሓፍ ቅዱስ እዮም ኪጥቀሙሉ ኽኢሎም፧
“ኣብ መገዲ ንሓድሕድኩም ኣይትተሓራረቑ።” (ዘፍ. 45:24) እዚ ምዕዶ እዚ፡ ዮሴፍ ነቶም ናብ ኣቦኡ ኺምለሱ ዝነቐሉ ኣሕዋቱ ዝሃቦ እዩ። ጽቡቕ ምዕዶ ድማ እዩ ነይሩ። ሓደ ሰብ ስምዒታቱ እንተ ዘይተቘጻጺሩ እሞ ብቐሊሉ እንተ ሓሪቑ፡ ንኻልኦት ኬቘጥዖም ይኽእል እዩ። ክሪስ ብእተወሰነ ደረጃ ትዕቢት ከም ዝነበሮ፡ መምርሒ ምቕባል ድማ ከም ዚኣቢ ተገንዚቡ እዩ። ኪቕየር ስለ ዝደለየ፡ ነቲ ዚከራኸሮ ዝነበረ ሓው ይቕረታ ሓቲቱ፡ ቍጥዓኡ ንምቍጽጻር እውን ኣበርቲዑ ኺሰርሕ ጀሚሩ እዩ። እቲ መሳርሕቱ ኸኣ፡ ክሪስ ኪቕየር ይጽዕር ከም ዘሎ ምስ ረኣየ፡ ንሱ እውን ምትዕርራያት ገይሩ እዩ። ሕጂ ብሓባር ኰይኖም ንየሆዋ ብታሕጓስ የገልግልዎ ኣለዉ።
“ምኽሪ ኣብ ዘይብሉ፡ ውጥናት ይፈሽል።” (ምሳ. 15:22) ጃኔት ነዚ ስርዓት መጽሓፍ ቅዱስ እዚ ኣብ ልባ ኸተሕድሮ ኸም ዘለዋ ተገንዚባ እያ። ስለዚ፡ ምስታ ሓብቲ ‘ኽትማኸር’ ወይ ክትዛራረብ ወሰነት። ኣብቲ ዝርርበን ከኣ፡ ጃኔት ነታ ሓብቲ፡ ብዛዕባ እቲ ቕሬታኣ ኽትነግራ ብሜላ ሓተተታ። ኣብ ፈለማ፡ እቲ ዝርርበን ውጥረት ሰፊንዎ ነይሩ። ብዛዕባ እቲ ጸገም ብህድኣት ኪዛራረባ ምስ ጀመራ ግና፡ እቲ ሃዋህው እናተመሓየሸ ኸይዱ። እታ ሓብቲ፡ ንጃኔት ብዘይምልከታ ጕዳይ ብጌጋ ተቐይማታ ምንባራ ፈለጠት። ስለዚ፡ ይቕረታ ሓተተታ፣ ንየሆዋ ድማ ብሓባር የገልግላ ኣለዋ።
“እምበኣር፡ መባእካ ናብ መሰውኢ እንተ ኣምጺእካ፡ ኣብኡ ኸኣ ሓውካ ጕህዩልካ ኸም ዘሎ እንተ ዘኪርካ፡ መባእካ ኣብኡ ኣብ ቅድሚ እቲ መሰውኢ ሓዲግካ ኺድ። ቅድም፡ ምስ ሓውካ ተዓረቕ።” (ማቴ. 5:23, 24) እዚ ምኽሪ እዚ፡ የሱስ ኣብቲ ኣብ ከረን ዝሃቦ ስብከት እዩ ተዛሪብዎ። ማይክል ንሰብ ዚጐድእ ሕማቕ ነገር ከም ዝገበረ ምስ ተረድኦ፡ ሕማቕ ተሰምዖ። ስለዚ፡ ኪዕረቕ ጻዕሪ ንምግባር ቈረጸ። ናብቲ ዝጐድኦ ሓው ከይዱ፡ ብትሕትና ይቕረታ ሓተቶ። እሞኸ እንታይ ፍረ ረኺቡ፧ ማይክል ዝረኸቦ ፍረ ኺገልጽ ከሎ፡ “ሓወይ ካብ ልቡ ይቕረ ኢሉኒ እዩ” ኢሉ ገለጸ። በዚ ኸምዚ፡ ዕርክነቶም ተሓደሰ።
“ሓደ ኣብቲ ሓደ ቕር ዜብል ነገር እንተ ኣልይዎ፡ ንሓድሕድኩም ተዓጋገሱን ብናጻ ይቕረ ተባሃሃሉን።” (ቈሎ. 3:12-14) ኣብቲ ነተን ክልተ ፈለምቲ ዘጋጠመን ጕዳይ፡ ሓደ ለዋህ ሽማግለ፡ ‘ክልቴና ብሰንኪ ዘይምርድዳኣትና ንኻልኦት ከነጕሂዶ ይግባእ እዩ፧ ንሓድሕድና ተዓጋጊስና ንየሆዋ ብሰላም ዘይነገልግለሉ ብቑዕ ምኽንያት ኣሎና ድዩ፧’ ኢለን ኪሓስባ ሓገዘን። ንሳተን ድማ ነቲ ምኽሪ ተቐቢለን ዓየያሉ። ሕጂ፡ ተሳንየን ብስራት መንግስቲ ኣምላኽ ይሰብካ ኣለዋ።
ሓደ ሰብ እንተ ጐዲኡካ፡ ነቲ ኣብ ቈሎሴ 3:12-14 ዚርከብ ስርዓት መጽሓፍ ቅዱስ ኣብ ግብሪ ኸተውዕሎ ትኽእል ኢኻ። ትሕትና ዘለዎም ብዙሓት ሰባት፡ ይቕረ ኺብሉን ነቲ እተገብረ ኺርስዕዎን ክኢሎም እዮም። እተወሰነ ጻዕሪ ድሕሪ ምግባርካ፡ ነቲ በደል ብቐሊሉ ኽትሓልፎ እንተ ዘይክኢልካ፡ ነቲ ኣብ ማቴዎስ 18:15 ዚርከብ ስርዓትዶ ኣብ ግብሪ ኸተውዕሎ ትኽእል፧ ልክዕ እዩ፡ የሱስ ነቲ ምኽሪ እቲ ኺህብ ከሎ፡ ንሓዉ ኸቢድ በደል ብዛዕባ ዝበደለ ሰብ እዩ ዚዛረብ ነይሩ። ኰይኑ ግና፡ ምስ ኣሕዋት ዝዀነ ጸገም ኬጋጥመካ ኸሎ እውን፡ ነዚ መሰረታዊ ስርዓት እዚ ኽትዓይየሉ ትኽእል ኢኻ። ናብ ሓውካ ወይ ሓብትኻ ቐሪብካ፡ ነቲ ጸገም ብለውሃትን ብትሕትናን ክትዛራረበሉን ከተደቅሶን ፈትን።
መጽሓፍ ቅዱስ ካልእ ግብራዊ ሓሳባት እውን ይህብ እዩ። መብዛሕትኡ እቲ ሓሳባት ነቲ “ፍረ መንፈስ” ዝዀነ “ፍቕሪ፡ ሓጐስ፡ ሰላም፡ ዓቕሊ፡ ለውሃት፡ ሕያውነት፡ እምነት፡ ልእመት፡ ርእሰ ግትኣት” ኣብ ምፍራይ እተመስረተ እዩ። (ገላ. 5:22, 23) ከምቲ ማሽን ብግቡእ ምእንቲ ኺዓዪ ዘይቲ ዜድልዮ፡ ሰላም ንምስፋን እውን እዚ ኣምላኻዊ ባህርያት እዚ የድልየና እዩ።
በበይኑ ዝዓይነቱ ባህርያት ንጉባኤ የጸብቓ
ንነፍሲ ወከፍና ዘሎና ኻብ ካልእ ፍልይ ዜብለና ባህርያት፡ ንምሕዝነት ምቁር ኪገብሮ ይኽእል እዩ። ግናኸ፡ በበይኑ ባህርያት ናብ ግጭት እውን ኪመርሕ ይኽእል እዩ። ሓደ ምኩር ሽማግለ ነዚ ዚስዕብ ኣብነት ሂቡ እዩ፦ “ሓደ ሓፋር ሰብ ምስ ሓደ ውዑይን ዓውዓው ዚብልን ሰብ ምቅርራብ ይኸብዶ ይኸውን። እቲ ፍልልይ እቲ ዘየገድስ እኳ እንተ መሰለ፡ ናብ ከቢድ ጸገም ኪመርሕ ይኽእል እዩ።” ኰይኑ ግና፡ በበይኑ ዝዓይነቱ ባህርያት ዘለዎም ሰባት ኪሰማምዑ ዘይክእሉዶ ይመስለካ፧ ንኽልተ ሃዋርያት እስከ ኸም ኣብነት ንውሰድ። ጴጥሮስ እንታይ ዓይነት ሰብ እዩ ነይሩ፧ ዝመጸሉ ዚዛረብን ውዑይን ከም ዝዀነ ጌርካ ትሓስቦ ትኸውን። ዮሃንስከ፧ ፈቃር፡ ኣብ ዘረባኡ ዀነ ኣብ ተግባራቱ ጥንቁቕ ጌርካ ትሓስቦ ትኸውን። መሸም ከምኡ ኢልካ ኽትሓስብ ዝደረኸካ ገለ ምኽንያታት ኣሎካ። ዝዀነ ዀይኑ፡ በበይኑ ዝዓይነቱ ባህርያት ዝነበሮም እዮም ዚመስሉ። ይኹን እምበር፡ ብሓባር ተሳንዮም የገልግሉ ነይሮም እዮም። (ግብ. 8:14፣ ገላ. 2:9) እምበኣር፡ ሎሚ እውን በበይኑ ዝዓይነቱ ባህርያት ዘለዎም ሰባት፡ ተሳንዮም ኪዓይዩ ይኽእሉ እዮም።
ምናልባት ብዘረባኡን ብተግባራቱን ቅጭ ዜምጽኣልካ ሓው ኣብ ጉባኤኻ ይህሉ ይኸውን። ግናኸ፡ ክርስቶስ ነቲ ሰብ እቲ እውን ከም ዝሞተሉ፡ ንስኻ ድማ ከተፍቅሮ ኸም ዘሎካ ትፈልጥ ኢኻ። (ዮሃ. 13:34, 35፣ ሮሜ 5:6-8) ስለዚ፡ ምስቲ ሰብ እቲ ምሕዝነት ክትምስርት ከም ዘይትኽእል ኣብ ክንዲ እትድምድም፡ ወይ ከኣ ካብኡ ኣብ ክንዲ እትርሕቕ፡ ‘ሓወይ ብመሰረት ቅዱሳት ጽሑፋት ጌጋ ምዃኑ ብንጹር እተገልጸ ነገር ይገብርዶ ኣሎ፧ ኰነ ኢሉ ድዩ ኺጐድኣኒ ዚጽዕር ዘሎ ወይስ በበይኑ ባህርያት ጥራይ እዩ ዘሎና፧’ ኢልካ ንርእስኻ ሕተት። ‘ካበየናይ ጽቡቕ ባህርያቱ እየ ኽጥቀም ዝኽእል፧’ ኢልካ ንርእስኻ እንተ ሓቲትካ ድማ ብዝያዳ ኽትጥቀም ትኽእል ኢኻ።
እዛ ኣብ መወዳእታ ዘላ ሕቶ ኣገዳሲት እያ። ንስኻ ስቕተኛ፡ እቲ ሰብ ድማ ተዛራቢ እንተ ዀይኑ፡ ኣብ ኣገልግሎት ከመይ ገይሩ ብቐሊሉ ዝርርብ ከም ዚጅምር ኣስተብህለሉ። ምስኡ ኸተገልግል ክትሓትቶ እሞ፡ ካብኡ ትምህርቲ ኽትረክብ ትኽእል ኢኻ። ንሱ ለጋስ እንተ ዀይኑ፡ ንስኻ ድማ ቍሩብ በቃቕ እንተ ዄንካ፡ ነቲ ንኣረጋውያን፡ ንሕሙማት፡ ወይ ንእተሸገሩ ምሃብ ዜምጽኦ ሓጐስ ስለምንታይ ክትጥዕሞ ዘይትፍትን፧ እቲ ኺምሓላለፍ ተደልዩ ዘሎ ነጥቢ፡ ኣብ መንጎኻን ኣብ መንጎ ሓውካን ናይ ባህርይ ፍልልይ እኳ እንተሎ፡ ኣብ ኣወንታዊ ነገራት ብምትኳር ግና ክትቀራረቡ ትኽእሉ ኢኹም። ከምኡ ምግባርካ ናይ ቀረባ ፈተውቲ ኣይገብረኩምን ይኸውን፣ ግናኸ፡ ኬቀራርበኩምን ኣብ መንጎኹም ኰነ ኣብ ጉባኤኹም ሰላም ኬስፍንን ይኽእል እዩ።
ኤዎድያን ስንጥኬን እተፈላለየ ባህርያት ዝነበረን ኪዀና ኣለወን። እንተዀነ ግና፡ ሃዋርያ ጳውሎስ፡ “ሓሳበን ብጐይታ ሓደ ኪኸውን” ኣተባቢዕወን እዩ። (ፊል. 4:2) እሞኸ ንስኻ እውን ነዚ ሸቶ እዚ ንምውቃዕን ሰላም ከም ዚሰፍን ንምግባርን ክትጽዕር ዲኻ፧
እተፈጥረ ግጭት ከይተፈትሐ ኺጸንሕ ኣይተፍቅድ
ብዛዕባ ኻልኦት እነሕድሮ ኣሉታዊ ስምዒታት ካብ ሱሩ ኽንምሕዎ እንተ ዘይጽዒርና፡ ከም ጻህያይ እናኣስፋሕፍሐ እዩ ዚኸይድ። ሓንሳእ ምረት ንልብና እንተ መሊእዎ ኸኣ፡ ንመንፈስ እታ ጉባኤ እኳ ኺጸሉ ይኽእል እዩ። ንየሆዋን ንኣሕዋትናን ነፍቅሮም እንተ ዄንና፡ ብሕታዊ ፍልልያትና ንሰላም ህዝቢ ኣምላኽ ምእንቲ ኸይዘርግ ዚከኣለና ንገብር ኢና።
ክንዕረቕ ወይ ሰላም ከነስፍን ምስ እንጽዕር፡ ዘይተጸበናዮ ጽቡቕ ፍረ ኽንረክብ ንኽእል ኢና። ንኣብነት፡ ሓንቲ ናይ የሆዋ ምስክር ዘጋጠማ ተመክሮ ኸምዚ ኢላ ትገልጽ፦ “ሓንቲ ሓብቲ ኸም ቈልዓ ገይራ ኸም እትርእየኒ ዀይኑ ተሰሚዑኒ። ናይ ብሓቂ እዩ ረቢሹኒ። እናተባሳጨኹ ምስ ከድኩ፡ ገርጨውጨው ክብለላ ጀሚረ። ‘ዘይተኽብረኒ እንተ ዀይና፡ ኣየኽብራን እየ’ ኢለ ሓሲበ።”
ሽዑ፡ እታ ናይ የሆዋ ምስክር፡ ንተግባራታ ኽትሓስበሉ ጀሚራ። ብዛዕባኡ ድማ ከምዚ ትብል፦ “ኣብ ባህርያተይ ጸገም ከም ዘሎኒ ኽርኢ ጀሚረ፣ ብርእሰይ እውን ብዙሕ ጕህየ። ኣተሓሳስባይ ከዐሪ ኸም ዘሎኒ ተገንዚበ። ብዛዕባ እቲ ጕዳይ ናብ የሆዋ ድሕሪ ምጽላየይ፡ ነታ ሓብቲ ንእሽቶ ህያብ ዓዲገላ፡ ስለቲ ሕማቕ ጠባየይ ይቕረታ ኣብ ካርድ ጽሒፈ ድማ ሰዲደላ። ድሕሪኡ፡ ተሓቛቚፍና፡ ነቲ ጕዳይ ከነደቅሶ ድማ ተሰማሚዕና። ካብኡ ንነጀው ኣብ መንጎና ጸገም ዚብሃል ኣየጓነፈን።”
ሰላም ዘይደሊ ሰብ መሸም የሎን። ግናኸ፡ ብዙሓት ሰባት ክብሪ ዘይተዋህቦም ኰይኑ ምስ ተሰምዖም ወይ ብትዕቢት ተላዓዒሎም ሰላም ይዘርጉ እዮም። ብዙሓት ንየሆዋ ዘየምልኽዎ ሰባት ከምኡ እዮም ዚገብሩ፣ ኣብ መንጎ ኣምለኽቲ የሆዋ ግና ሰላምን ሓድነትን ኪሰፍን ይግባእ። ስለዚ ድማ እዩ ጳውሎስ፡ “ነቲ እተጸዋዕኩምሉ ጽውዓ ብቑዓት ኴንኩም ክትመላለሱ እልምነኩም ኣለኹ፣ ብዅሉ ትሕትናን ብልእመትን ብዓቕልን ንሓድሕድኩም ብፍቕሪ እናተዓጋገስኩምን፡ ንሓድነት መንፈስ ብማእሰር ሰላም ክትሕልውዎ ተጋደሉ” ኢሉ ብድራኸ መንፈስ ኣምላኽ ዝጸሓፈ። (ኤፌ. 4:1-3) እታ “ማእሰር ሰላም” ብዋጋ እትሽነን ኣይኰነትን። እምበኣር፡ ነታ ሰላም እቲኣ ነደልድላ፣ ኣብ መንጎና ዚፍጠር ዝዀነ ይኹን ፍልልያት እውን ንፍታሕ።


text:
ምስ ሓዳስ ጉባኤኻ ብኸመይ ክትላመድ ትኽእል፧
ኣለን፡ * “ናብዚ ኽግዕዝ ከለኹ ተጨኒቐ እየ ነይረ። ኣዕሩኽ ከጥሪ ወይ ተቐባልነት ክረክብ ዝኽእል እንተ ዀይነ ኣተሓሳሲቡኒ ነይሩ” በለ። ኣለን ካብ ቤቱ ልዕሊ 1,400 ኪሎ ሜተር ርሒቓ ናብ እትርከብ ጉባኤ እዩ ግዒዙ።
ንስኻ እውን ናብ ካልእ ጉባኤ ግዒዝካ እንተ ዄንካ፡ ትሻቐል ትህሉ ትኸውን። እሞ ደኣ ምትዕርራያት ክትገብር እንታይ ኪሕግዘካ ይኽእል፧ እቲ ኽትገብሮ ዘሎካ ምትዕርራያት ካብቲ እተጸበኻዮ ንላዕሊ እንተ ኸቢዱካኸ እንታይ ክትገብር ትኽእል፧ በቲ ኻልእ ሸነኽ ድማ፡ ዋላ እኳ ናብ ካልእ ቦታ እንተ ዘይገዓዝካ፡ ነቶም ናብ ጉባኤኻ ዝመጹ ሓደስቲ ምእንቲ ኺላመዱ ብኸመይ ክትሕግዞም ትኽእል፧
ክትላመድ እትኽእል ብኸመይ ኢኻ፧
ነዚ ዚስዕብ ኣብነት እሞ ሕሰበሉ፦ ሓደ ኦም ካብቲ ዝነበሮ ተነቒሉ ኣብ ካልእ ቦታ ኺትከል ከሎ፡ እተወሰነ ጸገማት የጋጥሞ እዩ። ካብቲ መሬት ኪንቀል ከሎ፡ ንምጕዕዓዝ ምእንቲ ኪቐልል ዝበዝሐ ሰራውሩ ይቝረጽ እዩ። ኣብቲ ኸም ብሓድሽ እተተኽለሉ ቦታ ድማ፡ ቀልጢፉ ሓደስቲ ሰራውር ምብቋል ኪጅምር ኣለዎ። ብተመሳሳሊ፡ ናብ ካልእ ጉባኤ ኽትግዕዝ ከለኻ፡ እተወሰነ ጸገማት ኬጋጥመካ ይኽእል እዩ። ኣብታ ናይ ቀደም ጉባኤኻ፡ ኣኽቢርካ እትርእዮም ኣዕሩኽን ጽቡቕ መንፈሳዊ ልማዳትን ብምምዕባል፡ “ሱር” ሰዲድካ ኔርካ ኢኻ። ሕጂ ግና ምስቲ ሓድሽ ኵነታትካ ምእንቲ ኽትላመድ፡ ሓድሽ ሰራውር ከተብቍል ኣሎካ። እሞ ደኣ እንታይ ኪሕግዘካ ይኽእል፧ ቅዱስ ጽሑፋዊ ስርዓታት ኣብ ግብሪ ምውዓል ኪሕግዘካ ይኽእል እዩ። ገለ ኻብኡ ድማ እንሀ፦
ቃል ኣምላኽ ኣዘውቲሩ ዜንብብ ሰብ፡ “ከምታ ፍሪኣ በብግዜኣ እተፍሪ፡ ኣቝጽልታ ኸኣ ዘይጽምሉ፡ ኣብ ጥቓ ወሓይዝ ማይ እተተኽለት ኦም ይኸውን። ዚገብሮ ዅሉ እውን ይሰልጦ።”—መዝ. 1:1-3።
ከምቲ ሓንቲ ኦም ምእንቲ ኸይትጽምሉ ማይ ካብ ምንጪ ኽትሰቲ ዘለዋ፡ ሓደ ክርስትያን እውን ብመንፈሳዊ መዳይ ድልዱል ምእንቲ ኪኸውን ካብ ቃል ኣምላኽ ኣዘውቲሩ ኺምገብ ኣለዎ። ስለዚ፡ በብመዓልቱ መጽሓፍ ቅዱስ ኣንብብ፡ ኣዘውቲርካ ድማ ኣብ ኣኼባታት ጉባኤ ተኣከብ። ኣምልኾ ስድራ ቤትን ብሕታዊ መጽናዕትን ናይ ምግባር ጽቡቕ ልማዳትካ ኣይተቋርጾ። እቲ ኣብታ ናይ ቀደም ጉባኤኻ መንፈሳውነትካ ኽትሕሉ ዜድልየካ ዝነበረ ነገራት፡ ኣብዛ ሓዳስ ጉባኤኻ እውን ኬድልየካ እዩ።
“እቲ ዜርዊ . . . ንርእሱ ይረዊ።”—ምሳ. 11:25።
ኣብ ኣገልግሎት ምሉእ ብምሉእ ትካፈለ እንተ ዄንካ፡ ክትበራታዕን ቀልጢፍካ ኽትላመድን ኢኻ። ኬቨን ዝስሙ ክርስትያን ሽማግለ፡ “ንዓይን ንሰበይተይን ኣዝዩ ዝሓገዘና፡ ናብታ ሓዳስ ጉባኤና ምስ ገዓዝና ቐልጢፍና ሓገዝቲ ፈለምቲ ምዃንና እዩ” በለ። ሮጀር ዝስሙ ኻብቲ ዚነብረሉ ዝነበረ ኸባቢ ልዕሊ 1,600 ኪሎ ሜተር ርሒቑ ናብ ዚርከብ ከባቢ ዝገዓዘ ሓው ድማ ከምዚ በለ፦ “ምስ ኣሕዋትናን ምስ ፈለምትን ምስቲ ኽልን ቀልጢፍና ኢና ተላሊና። ምስታ ሓዳስ ጉባኤኻ ኽትላመድ ዚሕግዘካ ብሉጽ መገዲ፡ ቀልጢፍካ ኣብ ኣገልግሎት ወፍሪ ምክፋል እዩ። ብዘይካዚ፡ ነቶም ሽማግለታት፡ ብዝዀነ ይኹን መገዲ ኽትሕግዞም ቍሩብ ምዃንካ ሓብሮም። ምናልባት፡ ኣዳራሽ መንግስቲ ኣምላኽ ኣብ ምጽራይ፡ ኣብ ኣኼባታት ከም መተካእታ ዄንካ ኽፍልታት ኣብ ምቕራብ፡ ወይ ናብ ጉባኤ ኺመጹ መጓዓዝያ ንዜድልዮም ኣብ ምሕጋዝ እጃምካ ኸተበርክት ትኽእል ኢኻ። ኣሕዋትን ኣሓትን ጥቕሚ ርእሱ ዚስውእ ሓው ምዃንካ ምስ ረኣዩ፡ ሓንጐፋይ ኢሎም ኪቕበሉኻ እዮም።”
“ልብኹም ጋህ ኣብሉ።”—2 ቈረ. 6:13።
ሕውነታዊት ፍቕርኻ ኸተግፍሕ ጽዓር። መሊሳ ዝስማ ሓብትን ስድራ ቤታን ናብ ሓዳስ ጉባኤ ምስ ገዓዙ፡ ሓደስቲ ፈተውቲ ኼጥርዩ ጸዓሩ። መሊሳ ኸምዚ በለት፦ “ኣብ ኣዳራሽ መንግስቲ ኣምላኽ፡ ቅድሚ ኣኼባን ድሕሪኡን ምስ ኣሕዋትና ኽንሕወስ ጽዒርና ኢና። እዚ ድማ፡ ንሰላምታ ጥራይ ዘይኰነስ፡ ንዕላል ዚኸውን ግዜ ኽንረክብ ኣኽኢሉና እዩ።” በዚ ኸምዚ ድማ እቶም ስድራ ቤት፡ ስማት ኣሕዋት ቀልጢፎም ኪፈልጡ ኽኢሎም እዮም። ብዘይካዚ፡ ተቐበልቲ ኣጋይሽ ብምዃን ፍቕሮም ኬግፍሑ ምጽዓሮም፡ ነቲ ዝመስረትዎ ሓድሽ ምሕዝነት ኬደልድሉ ሓጊዝዎም እዩ። መሊሳ፡ “ኣሕዋትና ብቐሊሉ ምእንቲ ኺረኽቡና፡ ኣብ መንፈሳውን ካልእን ንጥፈታት ድማ ምእንቲ ኺጽውዑና ቝጽሪ ተሌፎንና ሂብናዮም ኢና” በለት።
ምስ ሓደስቲ ሰባት ምዝርራብ እምብዛ ዚኸብደካ እንተ ዀይኑ፡ ብቐሊል መገድታት ክትጅምር ትኽእል ኢኻ። ንኣብነት፡ ዋላ እኳ ኣብ ፈለማ እንተ ዘይተበርሃካ፡ ፍሽኽ በል። ፍሽኽታ ንሰባት ናባኻ ይስሕቦም እዩ። መጽሓፍ ቅዱስ፡ “ባህ ዜብል ቈላሕታ ንልቢ የሐጕሶ” ይብል እዩ። (ምሳ. 15:30፡ እ.ጽ.) ካብቲ ዝዓበየትሉ ኸባቢ ኣዝያ ርሒቓ እትነብር ሬቸል ከምዚ በለት፦ “ብተፈጥሮይ ስቕተኛ እየ። ሓድሓደ ግዜ፡ ንነብሰይ ኣገዲደ እየ ነቶም ኣብታ ሓዳስ ጉባኤየይ ዘለዉ ኣሕዋትን ኣሓትን ሰላም ዝብሎም። ናብ ኣዳራሽ መንግስቲ ኣምላኽ ምስ ኣተኹ፡ ምስ ዋላ ሓደ ዘየዕልልን ንበይኑ ኾፍ ዝበለን ሰብ እንተሎ እየ ዝደሊ። እቲ ሰብ እቲ ኸምዚ ኸማይ ሓፋር ኪኸውን ይኽእል እዩ።” ንስኻ እውን፡ ቅድሚ ኣኼባን ድሕሪኡን ምስ ሓድሽ ሰብ ከተዕልል ሸቶ ኸተውጽእ ትኽእል ኢኻ።
በቲ ኻልእ ሸነኽ ድማ፡ ኣብተን ናይ ፈለማ ሒደት ሰሙናት ምስ ሓደስቲ ሰባት ምርኻብ የሀንጥየካ ይኸውን። ድሕሪ ግዜ ግና፡ ከምኡ ምግባር ኪምነወካ ይኽእል እዩ። ከምኡ ምስ ዚስምዓካ፡ ብቐጻሊ ሓደስቲ ኣዕሩኽ ምእንቲ ኸተጥሪ ሓያል ጻዕሪ ኽትገብር ኣሎካ።
ክሳዕ እትላመድ ግዜ ኺወስድልካ ኸም ዚኽእል ኣይትረስዕ
ገሊኡ ኣእዋም ተነቒሉ ኣብ ሓድሽ ከባቢ ኺትከል ከሎ፡ ሱር ሰዲዱ ኺድልድል ካብ ካልእ ኣእዋም ንላዕሊ ግዜ ይወስደሉ እዩ። ብተመሳሳሊ፡ ኵሎም ኣሕዋት ብማዕረ ኣይኰኑን ምስ ሓዳስ ጉባኤኦም ዚላመዱ። ካብ እትግዕዝ እተወሰነ ግዜ ጸኒሕካ ኽነስኻ፡ ምስ ጉባኤኻ ምልማድ ክሳዕ ሕጂ ይኸብደካ እንተ ኣልዩ፡ እዚ ዚስዕብ ስርዓታት መጽሓፍ ቅዱስ ኪጠቕመካ ይኽእል እዩ፦
“እንተ ዘይተሓሊልና፡ ብግዜኡ ኽንዓጽድ ኢና እሞ፡ ሰናይ ንምግባር ኣይንሰልኪ።”—ገላ. 6:9።
ንኽትላመድ፡ ካብቲ ኣብ ፈለማ ዝሓሰብካዮ ዚዛይድ ግዜ ኺወስደልካ ኸም ዚኽእል ኣይትረስዕ። ንኣብነት፡ ብዙሓት ኣብ ጊልዓድ ዝሰልጠኑ ሚስዮናውያን፡ ኣብታ እተመደቡላ ወጻእ ሃገር ንነዊሕ ዓመታት ከይጸንሑ፡ ኪበጽሑ ኢሎም ናብ ዓዶም ኣይምለሱን እዮም። ከምኡ ምግባሮም፡ ምስቶም ኣብ ጉባኤኦም ዘለዉ ኣሕዋት ምሕዝነት ኪምስርቱን ምስቲ ሓድሽ ባህሊ ኺላመዱን ይሕግዞም እዩ።
ብዙሕ ሳዕ ናብ እተፈላለየ ኸባቢታት ዝገዓዘ ኣለኻንድሮ፡ ምስ ሓዳስ ጉባኤኻ ምልማድ ብሃታሃታ ዚኸውን ነገር ከም ዘይኰነ ይፈልጥ እዩ። ኣለኻንድሮ፡ “ኣብታ ንመወዳእታ ግዜ ዝገዓዝናላ እዋን፡ ሰበይተይ፡ ‘ኵሎም ፈተውተይ ኣብታ ናይ ቀደም ጉባኤና እዮም ዘለዉ’ ኢላትኒ” በለ። ንሱ ድማ፡ ቅድሚ ኽልተ ዓመት ኪግዕዙ ኸለዉ እውን ከምኡ ተሰሚዑዋ ኸም ዝነበረ ኣዘኻኸራ። ይኹን እምበር፡ ኣብ ውሽጢ እተን ክልተ ዓመት፡ ኣብ ፈለማ ተጋይሻ እኳ እንተ ነበረት፡ ንኣሕዋት ተገዳስነት ምስ ኣርኣየቶም ግና፡ ናይ ቀረባ ፈተውታ ዀይኖም እዮም።
“‘ስለምንታይ እየን ካብዚኣተንሲ እተን ናይ ቀደም መዓልትታት ዚሕሻ፧’ ኣይትበል፣ እዝስ ብጥበብ ኣይኰንካን እትሓትቶ ዘለኻ።”—መክ. 7:10።
ነታ ሓዳስ ጉባኤኻ ምስታ ናይ ቀደም ኣይተወዳድራ። ንኣብነት፡ ኣብታ ሓዳስ ጉባኤኻ ዘለዉ ኣሕዋት ስቕ በሃልቲ ወይ ከኣ ሕዉሳት ኪዀኑ ይኽእሉ እዮም። ስለዚ፡ ከምቲ ንሳቶም ኣብ ኣወንታዊ ባህርያትካ ኼተኵሩልካ እትደልዮም፡ ንስኻ እውን ከምኡ ግበር። ገሊኦም ናብ ካልእ ጉባኤ ዝገዓዙ ሓደስቲ፡ ‘ብሓቂዶ “ንዅሎም ኣሕዋት” አፍቅር እየ፧’ ኢሎም ንርእሶም ኪሓትትዋ ተደሪኾም እዮም።—1 ጴጥ. 2:17።
“ብቐጻሊ ለምኑ እሞ፡ ኪውሃበኩም እዩ።”—ሉቃ. 11:9።
ሓገዝ ኽትረኽቡ ብቐጻሊ ጸሊ። ዴቪድ ዝስሙ ሽማግለ፡ “ነቲ ዅነታት በይንኹም ክትዋጽኡሉ ኣይትፈትኑ። ብዙሕ ነገራት ብሓገዝ የሆዋ ጥራይ ኢና ኽንገብሮ እንኽእል። ስለዚ፡ ብዛዕባኡ ጸልዩ” በለ። እታ ኣቐዲማ እተጠቕሰት ሬቸል እውን ምስዚ ሓሳብ እዚ ትሰማማዕ እያ። ከምዚ ድማ በለት፦ “ኣነን ሰብኣየይን ካብ ኣባላት ጉባኤና ዝረሓቕና ዀይኑ እንተ ተሰሚዑና፡ ንየሆዋ ብጸሎት ኣቢልና፡ ‘ካልኦት ናባና ኸም ዘይቀርቡ ዚገብሮም ነገር ንገብር እንተ ኣሊና በጃኻ ኣፍልጠና’ ኢልና ንሓትቶ ኢና። ድሕሪኡ ኸኣ፡ ምስ ኣሕዋትናን ኣሓትናን ዝያዳ ግዜ ኸነሕልፍ ንጽዕር ኢና።”
ኣቱም ወለዲ፡ ውሉዳትኩም ምስ ጉባኤኦም ምልማድ እንተ ኸቢድዎም፡ ብዛዕባ እዚ ምስ ውሉዳትኩም ሓቢርኩም ጸልዩ። ሃናጺ ምሕዝነት ኪረኽቡ ዚኽእልሉ ኣጋጣሚታት ብምፍጣር፡ ሓደስቲ ኣዕሩኽ ኬጥርዩ ሓግዝዎም።
ንሓደስቲ ኸይጋየሹ ሓግዞም
ናብ ጉባኤኹም ንዝገዓዙ ሓደስቲ ብኸመይ ክትሕግዞም ትኽእል፧ ካብ መጀመርታ ኣትሒዝካ፡ ናይ ሓቂ ዓርኪ ኽትኰኖም ጽዓር። ከምኡ ንምግባር ከኣ፡ ንስኻ ናብ ካልእ ጉባኤ እንተ ትግዕዝ፡ እንታይ ኪግበረልካ ኸም እትደሊ ሕሰብ እሞ፡ ነቶም ሓደስቲ ኸምኡ ግበረሎም። (ማቴ. 7:12) ኣብ ኣምልኾ ስድራ ቤት ምሳኻ ኺካፈሉ ወይ ወርሓዊ መደብ JW Broadcasting ምሳኻ ሓቢሮም ኪርእዩ ኽትዕድሞም ትኽእል ኢኻ። ወይ ከኣ ኣገልግሎት ሒዝካዮም ክትወጽእ ትኽእል ኢኻ፧ ምሳኻ ቐሊል ምግቢ ኺምገቡ እንተ ዓዲምካዮም ከኣ፡ ነቲ ዝገበርካሎም እንግዶት ኣይክርስዕዎን እዮም። ክትገብረሎም እትኽእል ካልእ ግብራዊ ሓገዝከ እንታይ እዩ፧
ካርሎስ፡ “ናብታ ሓዳስ ጉባኤና ምስ ከድና፡ ሓንቲ ሓብቲ ዝዀነ ይኹን ነገር ብጽቡቕ ዋጋ ናይ ዚሽየጠሉ ድኳናት ዝርዝር ሂባትና። እዚ ድማ ብዙሕ እዩ ሓጊዙና” በለ። እቶም እተፈልየ ኽሊማ ኻብ ዘለዎ ኸባቢ ዝመጹ ኣሕዋት፡ ብግዜ ሃሩር፡ ብግዜ ቝሪ፡ ወይ ብግዜ ዝናም እንታይ ዓይነት ኣከዳድና ኪኽደኑ ኸም ዘለዎም እንተ ነጊርካዮም፡ ባህ ኪብሎም ይኽእል እዩ። ብዛዕባ ታሪኽ እቲ ዘለኻሉ ማሕበረሰብ ወይ ከኣ ብዛዕባ እቲ ኣብቲ ኸባቢ ዘሎ ሃይማኖታዊ እምነታት ምስ እትገልጸሎም፡ ኣብ ኣገልግሎት ብዙሕ ኪጠቕሞም ይኽእል እዩ።
ክትላመድ ምጽዓር፡ ዓስቢ ኣለዎ
እቲ ኣብ መእተዊ እተጠቕሰ ኣለን፡ ኣብታ ሓዳስ ጉባኤኡ ልዕሊ ሓደ ዓመት ገይሩ እዩ። ከምዚ ድማ በለ፦ “ኣብ ፈለማ ባዕለይ ተበግሶ ወሲደ ንኣሕዋትን ኣሓትን ኪፋለጥ ኣድልዩኒ እዩ። ሕጂ ግና ስድራ ቤተይ ከም ዝዀኑ እዩ ዚስምዓኒ።” ናብ ካልእ ጉባኤ ብምግዓዙ፡ ኣዕሩኽ ከም ዘይስእን ድማ ተገንዚቡ እዩ። የግዳስ፡ ንሓዋሩ እውን ናይ ሓቂ ኣዕሩኽ ዚዀንዎ ሓደስቲ ኣዕሩኽ ኬጥሪ ኽኢሉ እዩ።
^ ሕ.ጽ. 2 ገሊኡ ስማት ተቐዪሩ እዩ።


text:
1ይ ቆሮ፡ 3፡9 ንሕና መዓይይቲ ኣምላኽ ኢና እሞ ንስኻትኩም ግራት ኣምላኽ ኢኹም፡ ይብል ሃዋርያ ጳውሎስ ንሰብ ቆረንቶስ ክጽሕፈሎም ከሎ። ኩሉ ብየሱስ ክርስቶስ ኣሚኑ ዳግም ዝተወለደ፡ ማሕደር መንፈስ ቅዱስ ዝኮነ ኣማኒ፡ ኣብታ መንግስቲ ኣምላኽ መዓይይቲ ኣምላኽ እዩ። እቲ ዝተዋሃበና ውህበት ጸጋ እኳ በበይኑ እንተኾነ ሮሜ 12፡6 ዕላማ እቲ ውህበት ግና ኣብ ኩሉ ህዝቢ ኣምላኽ ንጹር እዩ። ንሱ ድማ ንስም እግዚኣብሄር ምኽባር ንእካል ክርስቶስ (ማሕበር) ምህናጽ፣ንመንግስቲ ሰይጣን ምፍራስ እዩ። ቆሎ 3፡17 1ይ ቆረ 14፡26 . . . ኩሉ ንምህናጽ ማሕበር ይኹን። ግብ 8፡5-13 በቲ ኣብ ወንጌላዊ ፊልጶስ ተቐሚጡ ዝነበረ ጸጋ ኣምላኽ እታ ኣብ ከተማ ሰማርያ ዝነበረት መንግስቲ ሰይጣን ፈሪሳ፡፡ ስለዚ ድማ እቲ ኣብ ህዝቢ ኣምላኽ ዝተቀመ ጠጸጋ፡ ንእግዚኣብሄር ዘክብር፡ ንማሕበር ኣምላኽ ዝሃንጽ፡ ንመንግስቲ ሰይጣን ዘፍርስን እዩ።
ኣብ መጽሓፍ ቅዱስና ነዚ ኣብነት ዝኾነና ኣብ ዘጸ 17፡8-15 ዘሎ “ኣማሌቅ ምስ እስራኤል ክዋጋእ ወጸ” ይብለና፡ እቲ መዓይይቲ ኣምላኽ ምኳኑ ዝተረድኤ ሙሴ ንእያሱ ዝዋግኡ ሰባት ሕረየልና በሎ። ኣብ ማእከል እቲ ህዝቢ ኣምላኽ ድማ ብናይ ውግእ ተመኩሮ ዘለዎም ሰባት ነበሩ። ኣሮንን ኡርን ድማ ዝተዘግሔ ኢድ ሙሴ ከይርብርብ ብምድጋፍ ነቲ ዓወት የቀላጥፍዎ ነበሩ፡ ኩሎም እቶም መዓይይቲ ኣምላኽ መዃኖም ዝተረድኡ በበቲ ዝተዋህቦም ጸጋን ንሓደ ዕላማ ደው ስለ ዝበሉን ድማ እግዚኣብሄር ከቢሩ። እታ ማሕበር ድማ ካብ ኩሉ ኩፉእ ተሓልያን ተሃኒጻን ንኣማሌቅ ድማ ስዒራ።
እስኪ ሕጂ’ውን ተውሳኪ ኣብነት ዝኾኑና ንርኤ መሳ 1፡1-20 ዘሎ እንተ ርኤና። ድሕሪ ሞት እያሱ ደቂ እስራኤል ምስ ከነኣናውያን ንምውጋእ ካባና መን ቅድም ይደይብ፧ ኢሎም ንእግዚኣብሄር ሓቲቶሞ። እግዚኣብሄር ከኣ ይሁዳ ይደይብ እነሃ ድማ እታ ምድሪ ኣብ ኢዱ ሂበዮ እየ በለ። ይሁዳ ግና እግዚኣብሄር እንቋዕ ተዛረበ እምበር ጸገም የሎን ዋላ ሓደ ሰብ ኣየድልየንን እዩ ኣይበለን። ንስሙኦን ሓው ድኣ በቲ ኣብኡ ዘሎ ጸጋ መዓይይቲ ኣምላኽ ሙኳኑ ስለ ዝተረድኤ፡ "ኣብቲ ብጽሒተይ ምሳይ ደይብ ኣነድማ ናብቲ ብጽሒትካ ምሳኻ ይድይብ’’ ኢልዎ እዞም መዓይይቲ እግዚኣብሄር ዝኮኑ ይሁዳን ስምኦን ድማ በቲ ዝተዋህቦም ጸጋ ንሓደ ዕላማ ወጹ፡ እግዚኣብሄር ምሳታቶም ብምኳን ኣብ ዝወጽዎ ኩሉ ዓወት ሃቦም። መሳ 1፡4 ይሁዳ ድማ ምስ ስምኦን ሓው ንሓደ ዕላማ መዓይይቲ ኣምላኽ ኮይኑ ከደ መሳ 1፡17 እግዚኣብሄር ድማ ምስ ይሁዳ ነበረ መሳ 1፡19 ። ብዛዕባ እዚ ብዙሕ ክንብል ንኽእል ኢና፡ ዮናታል ንጋሸ ዛግሪኡን፣ ኢልያስን ኤልሳእን፣ ነዚ ሓቂ ዝተረደአ ሃውርያ ጳውሎስ ከምዚ ኢሉ ጽሒፍልና 1ይ ቆሮ 3፡5-9 እምበአርሲ ኣጵሎስ እንታይ እዩ፧ ጳውሎስ’ከ እንታይ አዩ፧ ብኣታቶም ጌርኩም ናብእምነት ዝበጻሕኩም ኣገልገልቲ እዮም። እዚ ድማ እግዚኣኣብሄር ንነፍሲወከፍ ከም ዝሃቦም ጸጋ እዩ። ኣነ ተኸልኩ ኣጵሎ ስኣስተየ ኣምላኽ ግና ኣብቆለ፡ ኣብ ጳውሎስ ናይ ምትካል ጸጋ ኣሎ፡ ኣብ ኣጵሎስ ድማ ናይ ምስታይ ጸጋ ኣሎ፡ ዕዮኦም ፍረ ዚርከቦ ግና ኣምላኽ ምስ ኣብቆሎ እዩ፡፡ ክልቲኦም ግና ንሓደ ዕላማ መተዓይይቲ ኣምላኽ እዮም ቆሮ 3፡8 እቲ ዘስትን ዝተክልን ሓደ እዮም ነፍሲ ወከፎም ከአ ከከም ጻዕሮም ዓስቦም ክቅበልሉ ኢዮም። 1ይ ቆሮ 3፡9 ንሕና መዓይይቲ ኣምላኽኢና እሞ ንስኻትኩም ግራት ኣምላኽ (ህንጻ) ኣምላኽ ኢኹም።
እንሆ ድማ ብርሃን ወንጌል ሕብረት ቤተክርስትያን ኣብ ጁባ ሎሚ መዓይይቲ ኣምላኽ ብዝኾኑ ኣገልገላታ፡ በቲ ዝተዋህቦም ጸጋ ንኽብሪ ኣምላኽን ንምህናጽ ስጋ ክርስቶስን (ማሕበር) ንምዕናው መንግስቲ ሰይጣንን፡ ብመርበብ ሓበሬታ (ዌብሳይት) ጌርና ኣብ ኩሉ ኩርናዓት ዓለም ዘለኹም ኣመንቲ መንፈሳዊ መግቢቀሪባ ከተገልግለኩም ጀሚራ ኣላ። ተጠቀምቲ መርበብ ሓበሬታ (ዌብ-ሳይታ) ብምኳን መንፈሳዊ መግቢ ክትምገቡ ብምብቃዕኩም እንቛዕ ሓጎሰኩም ትብል።


text:
The Passion for Industrial Arts
The Passion for Industrial Arts
ፍቅሪ ጥበብ
ብተፈጥሩኡ ሓረስታይ ኤርትራዊ ሓርኮትኮት (active) በሃላይ ኢዩ። ግን ካብ ዘይምስትውዓል ዝኣክል፡ ስነ-ጥበብ ወይ ሰንዓ (ተክኖሎጂ) ምስ ምጽኣት ጣልያን ኣብ ኤርትራ ዝተኣታተወ ይመስለና ይኸውን። ንኣብነት ከይተፈለጠና ከምዚ ዝስዕብ ንብል፡-
- ሓሪስካ ብላዕ።
- ርሂጽካ ብላዕ።
- ዘይናትካ ኣይትብላዕ።
-ደርሆ እንተ ዘይጻሕተረት፡ ድኻ እንተ ዘይዞረ ጾሙ ምሓደረ።
- ሃብቲ ብዕዮ፡ ገነት ብዝጊዮ።
- ስራሕ ክብረት ኢዩ።
- ጻጸ ጻጸ ንእሽቶ ሓሰኻ
ክረምቲ ከይኣተወ ተእቱ መግብኻ (ሃኮተ)።
ኣብ ኣዲስ ኣበባ ከለኹ፡ “የስራ ሰዎች ናችሁ” ክብሉ ክሰምዕ ክሳብ ክንድ’ቲ ኣየስተውዕለሉን ነይረ፡ ምኽንያቱ መፈጠርና ስለ ዝዀነ። ንኣብነት መጽሓፍ ቅዱስ “ ብርሃጽ ገጽካ ብላዕ፡ መሬት ኢኻ’ሞ፡ ናብ መሬት ክትምለስ ኢኻ” ይብለና። ብኻልእ ወገን፡ ብምቅላል ሽመት ካብ ኢድ ስራሕ ኣጸቢቁ ዝኸበረ ምዃኑ የተንብሃልና ይኸውን። ሓተታኡ ሰፊሕ ኢዩ።
ኣቦታትና ድሕሪ ሱሳ ዓመታት መግዛእቲ ጣልያን፡ ባሕሪ ሰጊሮም ፍልጠት ክቀምሱ ዝነበሮም ሃረርታን ትምኒትን ሎሚ ክንዝክሮ፡ ኣዝዩ ዝብድሃናን ዘተሓሳስበናን ምዃኑ ኣይሰሓትን። ስለምንታይ ድሕሪ ናጽነት ሓደ ሓደ መንእሰያት ንትምህርቲ ብሸለልታ ስለ ዝርእይዎ። ትምህርቲ ንሕብስትን ንወይንን (pane e vino) ጥራይ ኣይኰነን። ብዘይ ሓደ ኲነት ምሒር ፍቅሪ ትምህርትን ጥበብን የድሊ። ብፍላይ ህልውናን ራህዋናን ምስኡ ዝተኣሳሰረ ብምዃኑ። በዚ ምኽንያት ከኣ’ዩ Albert Einstein, “ Learn for the sake of education” ዝበለ።
ብዝተረፈ ከም’ዚ ክብለና ከሎ ኣይንዘንግዕ። “ጥበብ ኅይል ውእቱ።” knowledge is power ማለቱ ኢዩ።
እምበኣርከስ ኣቦይ ባዕሉ ምንባብን ምጽሓፍን ዝተማህረ፡ እዚ ዝስዕብ መዝሙር ብንእሽቶይ ይዝምረለይ ከም ዝነበረ ሎሚ እዝክር።
ምንጪ (Source):-
ምምሕዳር ኤርትራ ክፍሊ ትምህርቲ (1962 ሳልሳይ ሕታም)። “መጽሓፍ ንባብን ኣስተዋጽኦ ፍልጠትን” ንሳልሳይ ክፍሊ። እዚ መጽሓፍ ንኹሎም ተማሃሮ ብመንግስቲ ኤርትራ መምሃሪ ክኸውን ይዕደል ነይሩ። ድሓር ግና ኣብ እስካሪኮ ማለት ኣብ መንገዲ ባጽዕ ዝርከብ ናይ ጣልያን መአከቢ ጐሓፍ ተኣኪቡ ተቃጸለ። ስዕሊ ረኣይ።
-ሃይለ


text:
መንግስቲ ኤርትራ ከም መቐጸልታ ናይቲ ዕምሩ ንምንዋሕ ዝገብሮ ዘሎ ሉዓላዊ መሬትን ባሕርን ኤርትራ ናይ ምሻጥ ተግባራት፤ ሕጂ ውን ንመንግስቲ ግብጺ ኖራ እተባህለት ኣብ ከባቢ ዳህላክ እትርከብ ደሴት ንሓይሊ ባሕሪ ግብጺ ከምዘረከበ ተሓቢሩ።
ኣብ ዝሓለፈ ቅንያት ማለት ብዕለት 5 ሚያዝያ 2017 ብጀነራል ሓምዲ ባዲም ዝምራሕ ልኡኽ ግብጺ ናብ ኤርትራ ከምዝበጽሐ ይፍለጥ። ብሰንኪ ምህናጽ ግድብ ህዳሰ ኢትዮጲያን: ኣጠቓቕማ ኣህጉራዊ ማያት ኒልን ኣብ መንጎ መንግስታት ግብጺን ኢትዮጲያን ዘሎ ምፍጣጥ ነተን 9 ኣባላት ፍሰት ኒል (Nile riparian states) ብዝተፈላለዩ መንገዲ ጸልይወን ምህላዉ ይፍለጥ። በዚ መሰረት ገለ ሃገራት ንመርገጺ ግብጺ ክድግፋ ከለዋ ገለ ሃገራት ድማ ምስ መንግስቲ ኢትዮጲያ ወጊነን ምህላወን ይፍለጥ።
ናይ ሱዳን ፕረዚደንት ጀነራል ዑመር በሽር ኣብ ዝሓለፈ ሰሙን ናብ ኢትዮጲያ ብምኻድ ‘ዝኾነ ናይ ኢትዮጲያ ጸላኢ ናትና ጸላኢ ውን እዩ’ ዝብል መግለጺ ምሃቡ ኣብ እዚ መቓን ኣትዩ ዝረአ ሙኻኑ እቶም ተዓዘብቲ ሓቢሮም።
ብዙሓት ክኢላታት እዚ ኣብ መንጎ ግብጽን ኢትዮጲያን ተፈጢሩ ዘሎ ምፍጣጥ መወዳእትኡ ብቴክኒካውያን ክኢላታት ማያዊ ሕግታትን፤ ዲፕሎማስያዊ መስመራትን ምዕላቡ ዘይተርፍ ብሙኻኑ፤ መንግስቲ ኤርትራ ኣብ መወዳእታ ናይቲ ሴናርዮታት ብኽሳራ ክወጽእዩ ዝብል ገምጋም ዓቢ ተኽእሎ ዘለዎ ሙኻኑ ገሊጾም። እቶም ክኢላታት ኣብ እዋናዊ ክስተታት ሃልክን ዝሙርኮስ ናይ መንግስቲ ኤርትራ ናይ ወጻኢን ሃገራዊ ድሕነትን ስትራተጂ ንነዊሕ እዋን ዝጠመተን ትሕጃታቱ ዘዋደደን ስለዘይኮነ፥ ግብጺ ንኤርትራ ከም መጋበርያ ጥራይ ክትጥቀመላ ትጽዕር ምህላዋ ብምግንዛብ መንግስቲ ኤርትራ ፖሊሲታቱ ድሕነት ኤርትራውያን ዘውሕስ ንምግባሩ ምስትኽኻል ዘድልዮ ሙኻኑ ይገልጹ።